text:
潛水衫
潛水衫(粵拼:cim4 seoi2 saam1),重可以嗌氼水衫(mei6 seoi2 saam1),佢係一種用嚟畀啲人落去比較深嘅水底度做嘢嘅一種衫,呢種衫係用一種布料將成身撳冚嗮,呢種衫係分開咗乾式同濕式兩種.
史[編輯]
喺46億年前嘅地球,由於人類嘅誕生,重有人類一直喺度唔停噉進化,所以佢哋可以離開個海度,就到咗陸地嗰邊生存,而家已經唔可以返佢啲海度喇,而且如估自己未親自體驗過海底嘅奧秘,係睇唔出點解海底會咁靚,佢哋為咗去比較大嘅海洋世界度睇下,喺幾千年前到而家,喺大海度都出咗好多海洋嘅冒險古仔.由於時代唔停喺度進步,尤其係發明同更新咗新嘅器材,啲人類又可以返到海洋度搵生存嘅空間.
古代[編輯]
傳說喺幾十萬年前嘅人開始喺水度唔呼吸嚟搞活動.根據調查出嚟嘅資料話,公元前9世紀,就有水兵喺水度搞攻擊,重有係話古代為咗避開啲兵仔,喺水度用條咪管嚟整出去水面度呼吸.喺嗰陣時,潛水係一項好牙煙嘅職業,唔係所有人都那啱𠼻嘅,佢要有健康嘅身體,足夠嘅信心,豐富嘅常識,熟練嘅技術同埋精良嘅器材先至得.
16世紀[編輯]
到咗公元1535年,有位嗌谷力莫·狄羅里拿嘅科學家發明咗潛水鐘,而嗰陣嘅潛水鐘就很簡單,佢係用隻玻璃杯倒轉嚟撳落去啲水度,就睇到杯頂差唔多水平面度有啲升咗起身嘅杯麵,而杯入面重有啲空間響度,而呢啲空間就係空氣.而呢種潛水鐘可以畀啲潛水佬停喺啲水度成幾個鐘都得.佢係用咗個又大又實又冇底嘅桶嚟整,而啲重量可以直接沉落去水底都得.佢係喺部船用條鏈吊住個桶,之後潛水人員行入去跟住個鐘向水底度潛落去.
17世紀[編輯]
雖然喺1617年嗰陣,基斯拿設計咗件喺水度用嘅服裝同空氣袋,但係冇大範圍噉用佢.到咗1650年,荷蘭有位嗌雲·古力嘅科學家發明咗第一隻潛水排氣泵.喺1679年,有位意大利佬波里利就整咗世界上第一套潛水衫出嚟,就係將原嚟凈係睇到兩隻眼重裝住條通氣管嘅頭盔式潛水進化咗.而佢整嘅潛水衫係一件同家陣嘅潛水衫差唔多嘅密封裝備,而且潛水衫入面,喺全靠條排氣泵嚟保持空氣流通,潛水佬喺著咗呢件嘢之後落去水度,就可以降低水底嘅壓力.嗰陣開始,如估冇着潛水衫嘅潛水佬係唔可以落去水底度.到咗1691年,美國有位嗌愛德民·哈利嘅人申請咗個既可以接條管,又可裝啲空氣落去水底度嘅潛水鐘嘅專利.
18世紀[編輯]
到咗1715年,有位嗌莊·李夫碧治嘅科學家整咗個潛水引擎,而嗰陣嘅「潛水引擎」睇落去好似個木桶噉,入面裝住已經壓過嘅空氣潛水佬,穿咗件用動物皮整嘅防水衫,而呢種防水衫係撳嗮成個身同手腳.而呢種潛水衫,喺手度有2個防滲水同皮革整嘅袖口,可以畀對手伸出嚟做嘢.不過呢啲人工作業嘅潛水衫,係必須要靠部船嚟吊住落去先至得,而呢啲皮整嘅潛水衫凈係可以喺水深3米半範圍入面用咋.喺1797年,克林基達設計咗用錫制圓筒帽嚟扱住個頭同用皮革整嘅潛水衫,重順利成功潛水添.
19世紀[編輯]
到咗1819年,有位嗌史碧嘅英國佬發明咗件水面氣泵式潛水衫,而呢種潛水衫發明得好成功.佢嘅原理係用咗水面嘅空氣筒同潛水衫連埋一齊,重加埋鋼整嘅頭盔喺度.而呢種潛水衫,係可以潛到75米深嘅水底.而潛水衫喺1823年之後就開始發展喇,佢係由莊嘅(查爾斯同戴尼斯)兩兄弟發明咗火燭衫嚟改嘅,因為嗰陣嘅莊氏兩兄弟喺1828年,就轉咗去搞打撈水底嗰行,就將件火燭衫改裝,改成件潛水衫出嚟,而嗰陣嘅潛水衫都好重下,入面有防寒衫,重有個放喺潛水佬膊頭度嘅頭盔,不過嗰陣嘅潛水衫係重未同衫一齊黐埋,空氣可從件衫底嚟排出去,如估潛水佬企直嚟做嘢嗰陣唔小心跌嚫,頭盔就會跌落都水入面,而呢樣嘢係最早嘅職業潛水裝備,而呢種潛水裝備喺1840年由史碧改咗下,變咗而家嘅職業潛水衫嘅樣出嚟.
到咗1857年,法國佬魯基萊路發明咗用橡皮嚟整嘅潛水衫,而呢種潛水衫之後重改咗好多次,到而家都重喺度用緊.喺1865年,魯基萊路嘅仔Navy Lt.就將之前史碧發明嘅水面氣泵式潛水衫同頭盔和魯基萊路嘅橡皮潛水衫一齊合埋嚟整,就整咗件自由式潛水衫.而呢種潛水衫有個可以根據水嘅深度嚟變個氣壓嘅自動調壓箱出嚟,而潛水佬喺水面度冇乜聯繫嗰陣,可以喺水底度點逳都得.同時,用咗呢種自由式潛水衫就唔使再點向潛水佬畀啲空氣過去喇.
20世紀[編輯]
潛水衫嘅發展都咗20世紀開始無耐都重未停過,喺1914年,意大利嘅科學家——羅拔·H·戴維斯就將之前喺19世紀中葉發明嘅閉路型呼吸裝置改咗下,呢種嘢可以喺水底度用嘅呼吸裝置.之後重發明咗飛機同潛水艇救生用嘅呼吸裝置.後嚟呢樣嘢改咗裝幾次.喺1924年,美國海軍就整咗個氦氧混合氣體送氣法出嚟,而呢種潛水衫設備,可以潛水去到150米深嘅水底嗰邊.到咗1943年,有位嗌古斯多嘅法國海軍少校就整咗個有150——200kPa,羋喺背脊度嘅壓縮氧氣樽出嚟.就喺噉,可以畀潛水佬好遠噉離開部船就潛到水深40米嗰邊,潛水佬就成日唔使俾部船猛咁送啲氣過嚟,結果就開始發展潛水業重一直行到而家.喺1951年,有位嗌蘇賓迪拿嘅物理學家發明咗現代潛水服.喺20世紀中葉之後,潛水衫就從之前比較渣嘅泡沫氯丁橡膠變咗好似尼龍,氨綸或其他嚴格嘅材料嚟整嘅潛水衫,佢係用咗膠布黐住嚟整,而呢啲嘢係用嚟防水,減少沖洗,換衫同身體之間嘅隔水功能.[1]而呢種改裝過嘅潛水衫,就係將條頸,手同腳都撳實嗮.
潛水衫嘅分類[編輯]
潛水衫喺水入面有控制水溫,保護同提供浮力呢三樣嘢,佢就分開咗呢5樣.
乾式潛水衫[編輯]
如估着住乾式潛水衫時,身體可以同水隔開嗮,如估按水溫嚟睇嘅重可以喺入面著衫嚟保溫都得.但係一定要接受咗培訓後先至可以用得,而呢種潛水衫係用喺天氣比較冰凍嘅地區嚟潛水用.而呢種潛水衫係成日都用到佢嘅.
濕式潛水衫[編輯]
如估着住濕式潛水衫時,身體唔同水隔開咗,而呢種潛水衫係必須要啱着,重要黐住啲皮先至得,因為呢啲潛水衫入咗少少水之後,皮膚之間就冇乜水點流下嚟保溫.
半乾式潛水衫[編輯]
半乾式潛水衫係一種有效噉撳實嗮啲手,頸同腳關節嘅一種潛水衫,而呢種衫成日用喺10——20℃嘅水溫入面.而呢啲撳實嘅水量係有限制嘅,如估著咗件半乾式潛水衫,由於有啲水入咗嚟,而且唔會點走嗮啲水,所以都會覺得幾暖下.同濕式潛水衫唔同嘅喺,呢啲陷入咗嘅水層,都唔會直接加到件衫入面.凈低嘅水循環就會借件衫嘅熱力散走嗮.
熱式潛水衫[編輯]
熱式潛水衫雖然話睇落去好似個潛水衫噉,但同一般嘅潛水衫有唔同,因為呢件嘢喺背隻度多咗兩嚿鋰電池響度,而呢啲鋰電池係用嚟生產熱量嘅.即使係凍冰冰嘅江河湖海嘅水度,都會覺得好暖下.因為佢有高(60℃——64℃)同低(49℃——54℃)嘅纖維薄層嚟平均分佈熱量.
水母衫[編輯]
材料構造[編輯]
而家啲潛水衫係用咗以下呢尐料嚟整嘅:
- 1. 用橡胶嚟做主體紡織織品再加部分金屬料.呢啲潛水衫係成日用喺商務同運動休閒入面.
- 2. 有堅硬嘅尼龍(防刮),鈦層(防寒),4.5mm嘅氯丁烯厚橡膠(考慮柔韌性),鈦層(保溫),長毛絨(加強保暖同保溫作用)呢5樣特殊料
睇埋[編輯]
參攷[編輯]
- 潛水歷史的過去現在未來 委員會文章:水中運動協會
- 潜水衣的发展历史.doc 呱仕網 (由於呢頁嘅嘢俾人整咗唔顯示出嚟,所以必須要註冊重下載埋篇嘢先至可以睇到.)
- 谁知道潜水服发展史? 百度知道
- 潜水衣的发展历史 道客巴巴
- 休闲潜水发展史 淘教中國網
註[編輯]
- ↑ "How Wetsuits Work" (英文). Lomo Watersport. 喺February 20, 2010搵到.


c: text/html

text:
37億港元可以買到乜嘢?好多,衰啲講句,買起小弟都得…但係佢選擇買起你嘅卡路里同營養計數機.
實情係小弟不嬲用開一隻手機軟件,叫做MyFitnessPal, 仲經常推薦比其他人用.
簡單黎講就係一隻可以幫你記錄每日食過啲乜,計算卡路里輸入輸出,同埋幫你記錄蛋白質,碳水化合物同脂肪,營養等等嘅軟件.會咁樣計住計住嘅人係痴線嘅,不過同樣地,想將脂肪比減到10%以下嘅人都非等閒之輩,所以好啱佢哋用.
話說小弟亦痴痴地,所以好愛呢個軟件.至於點好用法?我承諾下篇同你介紹一下,而家講返主題.
大約個多月前(三月),MyFitnessPal突然自動更新,更新完之後,軟件圖案左上方突然出現咗一個熟悉嘅品牌Logo, 我認得呢個望落好似兩個櫻桃小丸子裡面野口嘅髮型上下放埋一齊嘅圖案,就係Under Armour(下稱UA).
我其實幾鍾意UA, 唯一係買唔起.
於是我就上網查過究竟,發現原來UA 喺今年二月正式收購咗MyFitnessPal,幾多錢?MY GOOD LORD! 475000000美金. 即係大約37億港元.
其實UA嘅瘋狂購物行為我之前亦略有所聞,因為佢曾經喺2013年用1.5億美金收購MapMyFitness,亦喺今年用8千五百萬美金收購咗著名運動軟件Endomondo.
邊得嚟咁多錢瘋狂購物架~!
原來UA嘅老細叫Kevin Plank, 本身熱愛美式足球,1996年23歲嘅佢,發現自己嘅運動底褲排汗能力超強,所以就開始匿埋喺外婆屋企地牢,將啲底褲變成底衫.
唔知係咪第一批底褲係紅色,加上努力,專門跑去搵啲大學校隊,幫佢哋做隊衫,年尾就已經做咗萬幾蚊美金生意,亦好快遷出外婆地牢,開設自己工廠,形成而家上市公司嘅基石...
呢個時候我又諗起讀書時候嘅一句說話:少壯不努力,老大淘古井… sorry… 徒傷悲.唉.
UA 之所以成功挑戰市場嘅既有大佬(Nike,Adidas,Rebook,NB…),除咗錢多,仲有佢嘅市場定位同形象做得非常專業,佢哋專門贊助美國州份大學嘅校隊,同埋國家隊嘅運動員,令人感覺佢哋真係認真做運動而賣,唔係因為以為你會相信蝕海皮,尋日信會認真做運動而買佢哋嘅產品.
越寫越似煽稿,我要澄清我從來唔寫煽稿的,純粹因為從來無人比過錢我寫.
而我所講嘅都係歷史同市場策劃上嘅嘢,而運動產品好唔好,係要用過先知的.
總之Under Armour 喺香港仍然屬於起步階段,能否打大佬挑戰成功,我拭目以待!
參考資料:Wikipedia
更多:
內地版Garmin 810 糾偏出奇制勝! (一)
杜光庭其他文章
Fitz裝備文章
分享連結:

robotstxt: allowed

filter: keep


text:
「今年」
今年見到好多人回顧二零一六年都話今年好多嘢都唔係太好.當然我都有同感,因為生活同工作嘅各方面都唔係太如意.點都好,今日係今年嘅最後一日,所以都係要為今年作一個總結.今年年頭搬咗屋,一家人換咗一個新環境,每日大家嘅焦點都係郭大少.今年同郭大少去咗三次旅行,分別去咗沖繩,蘇梅,同九州.而今年大部份嘅時間其實都係放咗係佢度,因為希望可以同佢一齊成長!
「回顧」
又係時候回顧今年,而我只可以話我好耐無試過遇到咁差嘅一年,雖然時間過得好快但係今年嘅落差實在太大.年頭仲唔錯,諗住今年可以有空間去做啲突破,點知一到年中情況竟然每況越下.今年無進步之餘,仲倒退到一個位自己都有啲驚.話就話無計劃無目標嘅一年,但係當然自己係有一定嘅期望.今年終於要完結,希望新嘅一年有一個新嘅開始,將所有唔開心唔順利嘅嘢都忘記佢,重新開始!
「期望」
講真今年真係唔知做過啲乜嘢,淨係知道一直忙屋企,忙工作.好無進步之餘可以話直頭倒退,因為好耐無試過唔知自己做緊啲乜,一啲方向都無.不過依家總算重新制定目標,希望明年會好返少少.我其實一直都唔係嗰啲大貪嘅人,我只係希望可以安居樂業咁就夠,最緊要就係可以有多啲時間陪郭大少同可以有一個更好嘅生活環境俾老婆.不過最緊要嘅都係一家人可以開開心心咁過每一日!
Also published on Medium.


text:
「單車」
其實唔知大家有冇留意過我個網誌係用咗一架單車嚟到做網誌嘅標誌,點解?原因係非常簡單不過,因為其實我好鍾意踩單車.不過自從離開咗澳洲之後真係冇乜機會踩單車,而係香港踩單車我真係覺得幾危險.一來香港嘅路真係連揸車都覺得佢好爛,第二香港啲人揸車係唔會讓啲單車,第三香港可以踩單車嘅地方非常少,第四香港啲屋真係好細好難搵到位放架單車.所以真係無踩單車太多年,相信自己嘅體能應該踩得唔遠.
「危險」
香港踩單車嘅危險程度真係好高,尤其係踩公路.好多時啲車係唔會讓啲單車,有時都會見到好多危險嘅情況出現.而因為香港無乜地方適合練車,而有啲人又偏偏鍾意去啲危險路段練車,好多時意外就會發生.唔知大家有無留意到有一篇新聞因為一家私家車係九龍灣啟德郵輪碼頭對開越線爬頭,點知有三部單車迎面而來,造成一死兩傷.如果大家經常去一啲多單車嘅地方其實真係要十分小心,因為大家都係道路使用者.
「意外」
雖然我真係幾鍾意踩單車,但係每次見到啲人揸車或者踩單車都感覺好危險.踩單車嘅好多都無安全意識,當然經驗老到嘅會好好多,但係好多時見到啲單車友為咗啖氣而同啲車鬥氣.講真有意義咩,到最後真係皮包骨,有起事上嚟真係好蝕底.而嗰啲嫌啲踩單車嘅人阻住條路,其實人哋都有道路使用權,所以就算要爬頭都應該要小心,如果速度太快有可能啲氣流會導致踩單車嘅人士失去平衡釀成意外.所以大家都應該要互相尊重同忍讓,咁就唔會發生意外啦!
Also published on Medium.


text:
盲反派為「紀念」DQ事件一週年,日前就搞咗個集會,點知人數寥寥無幾,得果幾十人出席,場面冷清之餘,仲畀人揶揄佢哋根本得唔到普羅市民支持;值得留意嘅,係被DQ嘅劉小麗喺集會時話自己無論係咩崗位,都要為盲反派喺補選贏番一席,如此「豪情壯語」,實在有「霸氣」.不過「有人歡笑有人愁」,呢邊廂劉小麗勢被捧為九龍西補選「代表」嘅同時,一向被人無視嘅盲反派老將馮檢基竟然已經間接被盲反派「自己友」永久「DQ」,真係非常慘情!早知今日,何必當初呢!
民主派「假民主」!
日前馮檢基宣布退出民協,外界似乎唔係太關心佢做乜要退黨,傳媒焦點都集中喺馮檢基仲會唔會參選嘅問題;馮檢基本人就話佢之前講過「最後一戰」,只係話代表民協嘅最後一戰,被問到會唔會參加11月立法會九龍西補選嘅時候,佢話「不會說不」.廣男喺網上面見到,有唔少網民都話馮檢基𠝹票,幫建制等等,大家真係要問下盲反派或者佢哋嘅支持者一句,佢哋咁樣施壓,算唔算係永久「DQ」馮檢基,唔畀佢再參選先?
有部份盲反派支持者之所以咁憎馮檢基,多多少少都係因為馮檢基之前堅持自己係上次立法會九龍西補選嘅Plan B,令盲反派主流以至本土派認為佢「阻住地球轉」,最後迫佢退出Plan B.但係,馮檢基乃係經過盲反派初選程序而確立嘅Plan B人選,當時係盲反派主流人物諸如鄭宇碩,本土派朱凱迪迫佢退出,馮檢基可以話係受害者先啱.而家馮檢基都未話自己會再參選,盲反派支持者就「打定先」,用壓力唔畀陣營中人參選,根本就一啲就唔民主,甚至可以話係「假民主」!
永久「DQ」馮檢基?
可以預見得到,如果馮檢基參加嚟緊11月嘅立法會九龍西補選,到時盲反派支持者就一定會指責佢𠝹劉小麗或者李卓人等人嘅票;好喇,如果馮檢基參加2020年嘅立法會換屆選舉又如何呢?廣男相信,盲反派一樣會話馮檢基係收咗錢出嚟𠝹盲反派其他「被認可」人士嘅選票.換句話說,盲反派應該唔係唔畀馮檢基參加補選咁簡單,而係要永久「DQ」馮檢基,但馮檢基作為一個香港公民,無論佢屬於溫和盲反派抑或激進派,佢都應該享有參選權先啱咩?盲反派成日自稱為「民主派」,但從佢喺唔同選舉都欽點某啲人而封殺其他人嘅表現,說穿了,呢班所謂「民主派」,喺政治利益面前,都係「假民主,真獨裁」喇!
原圖:Takungpao


text:
4款免費學中文遊戲APP
現時科技發達,要小朋友避開用電子產品的確唔易,但其實電子產品都有其唔少好處,只要爸媽可以把握同細心管理仔女使用電子產品嘅規則,絕對得益唔少!依家就介紹4款APP,小朋友可以一邊學一邊玩,好好利用電子產品!
1.Fun Chinese
依個APP適合3-10歲嘅小朋友,而設定上有多國語言,就算係國際學校嘅小朋友都可以用到!入面亦有大量遊戲形式嘅學中文練習同其他學科遊戲,一定可以吸引到小朋友用~
喺學習方面,遊戲教生字時有設普通話或粵語,小朋友學中文時,亦可以學到普通話,一舉兩得,同埋每日只可以開鎖一個遊戲,爸媽絕對唔使驚小朋友會一日玩到黑喇!
2.認字識詞
依個APP好適合K2至初入小一小朋友,佢有唔同嘅筆順動畫同練寫遊戲,而且所參考嘅資料都係按照香港嘅《香港小學學習字詞表》超級貼緊學校教學.
另外,遊戲亦會以故事形式進行,每次只加入一個新字,組成故事,畀小朋友由學習單詞到組合句子,甚至變成故事,慢慢循序漸進學習,好適合初學中文嘅小朋友!
3. 社交故事一按通
依故事APP係由政府提供資助設計,由香港耀能協會所開發,該程式中收錄了約一百個本地特色的社交故事,共設有「人際關係」,「學校」,「外出」,「家庭」,「照顧自己」等五個主題,故事會內設錄音講故事,小朋友可以自行睇故事,聽故事.雖然依個程式主要係為自閉兒童提供訓練社交技能嘅教材套,畀自閉兒童能從故事主題中,但一般大眾小朋友都可以一齊用到,學習到如遇到困難時的解決方法.
4.聽說讀寫 小奇兵
依個遊戲APP係由一班專業團體設計(包括:教育心理學家,言語治療師,職業治療師,幼兒教育顧問及社工),適合K1-初小小朋友用,內設學習中文遊戲外,仲有好多語文同數理遊戲同故事,爸媽都可以一齊參與!
Text:mamiDaily


text:
草莓雜誌 ---- 相信唔單只鍾意 Pekkle 既朋友會聽過呢本雜誌,應該係所有鍾意 Sanrio 公仔既人,都一定有聽過,甚至睇過呢本雜誌添....
草莓雜誌並唔係一般既書報攤可以買到,通常都係要去精品店先有得賣,仲要係專買日本貨既精品店先有代售.....
記得以前 d 草莓雜誌九成九以上都係以 Hello Kitty 作為封面,好難得先可以有其他公仔做主角,就算有其他公仔,好多時都係只做中間大頁或內頁.Hello Kitty 做得封面,佢 d fans 就一定唔會 miss 左既!不過就苦左我地一班非 Kitty 迷囉!所以當有其他公仔做中間大頁時,精品店通常都會識趣地將內頁打開,掛係當眼處,好等其他公仔既 fans 唔會錯過...... 抵讚!
亦都係因為咁,我記得自己都有買過幾期草莓雜誌既,不過估唔到自己竟然都有儲起!就係之前搵相架,相簿時,無意中發現呢 d Pekkle 中間大頁,真係耐到就算拎住件實物,都完全記唔起幾時買....
呢張就係 1996 年 2 月 5 日出版既草莓雜誌中間大頁!睇下滴緊汗,論論盡盡既 Pekkle 幾得意...
而呢張就係 1997 年 3 月 5 日出版既草莓雜誌中間大頁勒!咦.... 咁熟面口既?乜原來我之前係 internet download 落黎既 wallpaper 既〝源頭〞就係草莓雜誌....
已經 n 咁多年冇睇過草莓雜誌 lu,唔知依家仲會唔會有 Pekkle 既蹤影呢


text:
「羊群」
羊群效應也可以稱為群體心理,社會壓力,傳染等,最早係股票投資中嘅一個術語,主要係指投資者係交易過程中存在學習與模仿嘅現象,有樣學樣,盲目效仿別人,從而導致佢哋係某段時期內買賣相同嘅股票.係一群羊前面橫放一支木棍,第一隻羊跳了過去,第二隻,第三隻也會跟著跳過去,但係嚟個時候將棍拎走,後面嘅羊去到同一位置嘅時候,佢哋仍然好似前面嘅羊一樣,向上跳一下,儘管攔路嘅棍已經唔係到,嚟個就係所謂嘅:羊群效應.
「社會」
香港嚟嗰社會真係好奇怪,因為所有嘢都係一窩蜂咁去做.就好似以前興珍珠奶茶就周圍都係,突然好多人玩某隻遊戲又一窩蜂咁齊齊玩.或者嚟個亦都係香港人嘅特色,就係唔好輸蝕.而今日個個都玩嗰個相片濾鏡程式,但係好多人都無留意其實個程式係會讀取大家手機入面嘅電話簿.所以雖然個個都玩,但係當我一見到一窩蜂之前係中國嘅手機程式就已經卻步,因為真係唔知佢哋會盜取啲乜嘢資料.所以就算係趁熱鬧都好,都要小心自己嘅私隱!
「模式」
大家都會一窩蜂除咗係人有我有之外心態之外,其實好多時係社會嘅問題.而主流嘅社會就好似羊群效應咁,絕大部份嘅人都會跟蹤同樣嘅生活模式,而只有極少數嘅人係會反思社會其實係有問題.每當有人背水而行嘅時候就會引嚟反對嘅聲音.所以有時做任何嘢嘅時候唔好因為環境因素而受其他人影響.事關唔係樣樣嘢都識合自己,凡事都應該先了解先至採取行動.如果唔係就會好容易損手爛腳,到時喊都無謂.
Also published on Medium.


text:
Mirror 嘅姜濤由學生時代嘅200磅肥仔,到19歲時減肥至140磅參加《全民造星》贏得冠軍,呢啲已經係上世紀嘅事.不過,小妹整理開 Mirror 嘅新聞舊聞,發現姜濤嘅減肥經歷,可能畀到各位有心減肥人士啟示,即管喺度分享下:
1. 禁食或有壞影響
姜濤話學生時代為咗追女仔,試過全日只係食生果加狂做運動.雖然成功減磅,但精神變差,身體仲差咗,而且食返正常餐之後,體重快速增加.證明極端嘅減肥方法唔單止無用,仲會影響健康.
2. 早餐應該豐富啲
為咗維持而家嘅體重,姜濤仍然要控制飲食.不過姜濤份人超級為食,所以佢會間中食餐豐富早餐,當係獎勵自己.佢認為,早餐食多咗,仲有一整日可以消耗,反而午餐同晚餐就要控制一下.
3. 做運動好重要
姜濤因為多次減肥失敗,並且搞壞身體,所以佢明白到做運動嘅重要性.早幾年,佢更加修讀健身教練課程,亦有雜誌影到佢有去維園做帶氧運動嘅習慣.
小妹唔係營養師,唔係健身專家,姜濤呢啲做法啱唔啱我唔敢評論.不過姜濤曾經講過: 「你成功減肥之後,好多人會讚人,好多人會鼓勵,就到動力令你繼續落去.」
小妹以前都下過苦功減肥,所以好明白呢個道理.事實上,減肥要有成績,就要將健康習慣融入生活之中.控制飲食如是,做運動如是.姜濤嘅成功經歷提醒大家,想有成績唔可以一曝十寒,要有規律同持之以恒先得!
我愛櫻木!
分享連結:


text:
「香港」
其實好多香港人屋企都會有請外傭,尤其係當有咗小朋友嘅家庭,因為好多時兩公婆都要返工,所以需要有個人去照顧小朋友嘅係佢飲食.當然請得外傭就係希望可以放心咁工作,但係過去實在聽到好多負面嘅事件,有啲甚至乎上晒報紙.當然身邊亦都有好多朋友分享佢哋嘅經歷,所以請外傭真係好似買六合彩咁,好就可以好好,差嘅就可以好差.有時真係俾錢買難受!
「虐兒」
今日係網上面睇到一條疑似外傭虐待一個初生嬰兒嘅片段,係片入面見到個嬰兒喺度喊而個外傭竟然大巴大巴咁打個嬰兒,一共打咗超過四十下.其實之前都有好多報導牽涉外傭打小朋友嘅事件,老實講嚟個都係我擔心請外傭嘅一個原因.你真係唔知佢幾時會拎自己嘅仔女嚟發洩,就算有閉路電視睇住又點?你睇到都已經打咗啦,最多你咪只可以炒咗佢!所以請外傭真係睇彩數,因為有啲朋友嘅外傭都真係好好嘅.
「變態」
無論今日網上瘋傳嘅虐兒片段真係係假都好,如果你睇到都會好嬲!莫講話係一個初生嬰兒,就算係小朋友,咁樣俾人一巴巴咁打真係唔知會發生啲乜嘢事,分分鐘真係會搞出人命!小朋友喊係好正常嘅事,有時打小朋友都係逼不得已,但係當佢好似仇人咁打就真係變態.真係唔明啲人點解可以咁樣對待小朋友!就算係大人如果俾人打咁多巴嘅話,我相信佢都會幾傷,更何況係一個小朋友?
Also published on Medium.


text:
青沙管制區
青沙管制區(英文:Tsing Sha Control Area)係香港交通管制區.青沙,取自青衣同沙田.香港交通管制區之中,佢係第二個,部份唔使畀錢出入.首個係青馬管制區.管制區按香港法例第594章《青沙管制區條例》(英文:Tsing Sha Control Area Ordinance)設立,管理範圍覆蓋南灣隧道,昂船洲大橋,荔枝角高架道路,尖山隧道,沙田嶺隧道等來往青衣至沙田嘅重要道路,主要目的係全面監察同控制管制區入面嘅交通.
管制區範圍[編輯]
管制區範圍包括8號幹線,大致係由青沙公路起點去到大埔公路美林邨嗰一段,包括:
青沙管制區有一個收費廣場收尖山隧道同沙田嶺隧道嘅隧道費,喺尖山隧道同沙田嶺隧道之間.
2008年1月22號,運輸及房屋局宣布,建議青沙管制區劃一收HK$8;根據新收費建議,估計要80年先可以達到目標回報率,回本期大概56年.
設立青沙管制區係為咗確保8號幹線青衣至沙田段嘅一段路暢順同安全,由交通基建管理有限公司負責管理,營運同維修.
管制區裝咗全面同高度自動化嘅交通管制同埋監察系統,用嚟管制交通流量,協助處理事故,同埋畀資訊駕駛者.管理公司亦可以根據《青沙管制區條例》喺青沙管制區執行相關道路法例,例如有權拖走故障車輛去指定地方,亦會代政府收尖山隧道同沙田嶺隧道嘅隧道費,管理,巡邏,檢查同維修公路等等.


text:
Seafood Risotto 海鮮燴意大利飯其實好易煮架唧
即係就咁既… 正宗既risotto呢,其實的米既中間心應該係僅生的,不過呢,呢種半粉筆既口感就唔係人人中意的,所以意大利以外 (包括澳洲呢度既人)其實通常都會將的米煮到全熟的.
之但係又咁喎,正宗煮得好既risotto係僅生米,留意係「僅生」,唔係「半生」,半生就真係太生喇,而僅生係一個好高既境界,咬落去應該係只有 a hint of 粉筆,而唔係釀粉筆,ok?
其實好容易煮既~
咁有咩材料呢:
米(Arborio rice) 1杯
洋葱 1個
酒 1/3杯
海鮮(魚/蝦/尤魚etc.) 500G或者有咁多得咁多
牛油 50g + 50g (即好明顯係分開兩份啦)
蒜蓉 (乾濕都得) 2湯匙
蔬菜(合時就得) 500G
海鮮湯 1公升
熱水 約2公升
Cheese(最好係Parmesan) 隨你中意
咁樣煮既(其實好簡單架咋):
蔬菜洋葱切粒
鑊落牛油,落洋葱(可以落埋蔬菜)
落米
炒下佢
落酒
撩下佢
落海鮮湯
撩
如果落晒海鮮湯,應該已經夠鹹,就改落水
不斷撩
重複6-10
海鮮另外起鑊用牛油同蒜蓉煎熟
有幾樣野要講:
香港既海鮮應該又鮮又平既,唔似得澳洲呢度咁貴 (仲要頂你急凍既),你地可以隨心揀.
咁其實唔係真係有十幾個步驟既,只不過係落料,撩,料,再撩咁樣不斷重複直至米熟 (OR你要好Italian既就僅熟囉).
如果你唔想另外煮的蒜蓉海鮮,其實你一次落晒去撩都得既,不過我就唔中意咁樣因為海鮮會容易煮到好老,同埋我中意蒜蓉牛油味煎過既海鮮.
咁risotto就煮到濕濕地,又唔好太水,幾creamy咁就得架喇,而唔太水個秘訣就係不停咁撩佢,因為咁樣的米既starch就會撩左出來,咁的海鮮湯/水就會杰喇.
Cheese隨你喜歡落幾多,一般來講就用Parmesan,先有risotto果種香味,我今次其實無落.
當然如果你用新鮮海鮮煮個海鮮湯再用來煮個飯,咁出來飯底個味會更鮮,我只係懶先用盒裝湯,海鮮高湯通常用蝦頭/蝦殼/龍蝦頭/殼煮出來係最鮮甜好味既.


text:
基本粒子
基本粒子係指啲人認知嘅構成物質最細最基本嘅單位.但係因為物理學不斷嘅發展,人類對物質構成嘅認知逐漸咁深入,因為咁,基本粒子嘅定義隨時間亦都係有變嘅.目前喺粒子物理學入面,標準模型理論認為嘅基本粒子可以分為夸克,輕子,規範玻色子和希格斯粒子四大類.標準模型理論之外都有理論認為可能存在質量非常之大嘅超粒子.
基本粒子定義嘅變化[編輯]
傳統上(20世紀前,中期)嘅基本粒子指質子,中子,電子,光子同各種介子,係當時人類所能探測嘅最小粒子.而現代物理學發現咗質子,中子,介子都係由更加基本嘅夸克同膠子構成.同時人類亦發現咗性質同電子類似一系列嘅輕子,重有性質同光子,膠子類似嘅系列規範玻色子,係現代物理學所理解嘅基本粒子.
分類[編輯]
費米子
夸克 目前嘅實驗顯示共存在6種夸克(quark),同佢地各自嘅反粒子.6種夸克又可分為3「代」.他們係
第一代:u(上夸克) d(下夸克)
第二代:s(奇異夸克) c(粲夸克)
第三代:b(底夸克) t(頂夸克)
另外值得指出嘅係,他們之所以未能被早期嘅科學家發現,原因係夸克決唔會單獨存在(頂夸克例外,但係頂夸克太重而衰變又太快,早期嘅實驗無法製造出嚟).他們係成對嘅構成介子,或者3個一齊構成質子同中子這一類嘅重子.呢種現象稱為夸克禁閉理論.就係早期科學家誤以為介子同重子係基本粒子嘅原因.
輕子 共存在6種輕子(lepton)同佢地各自嘅反粒子.其中3種是電子同同它性質相似嘅u子同埋t子.而呢三種各有一個相伴嘅中微子.他們都可以分為三代:
第一代:e(電子) ve(電子中微子)
第二代:u(u子) vu(u子中微子)
第三代:t(t子) vt(t子中微子)
玻色子
規範玻色子 係一類係粒子之間起媒介作用,傳遞相互作用嘅粒子.之所以佢地稱為「規範玻色子」,係因為佢地同基本粒子嘅理論楊-米爾斯規範場理論有好密切嘅關係.
自然界一共存在四種相互作用,因此規範玻色子都可以分成四類.
引力相互作用:引力子(graviton)
電磁相互作用:光子(photon)
弱相互作用(令原子衰變都可以相互作用):W 同 Z 玻色子,共有3種:W + ,W − ,Z0
強相互作用(夸克之間嘅相互作用):膠子(gluon)
粒子物理學已經證明電磁相互作用同弱相互作用來源係宇宙早期能量極高時嘅同一種相互作用,稱為「弱電相互作用」.有好多粒子物理學家猜想係更早期宇宙更高能量(普朗克尺度)時好可能呢四種相互作用全都係統一嘅,呢種理論稱為「大統一理論」.但係目前因為加速器能夠達到嘅能量相對普朗克尺度仍然非常低,所以好難驗證.而大統一理論目前主要嘅發展方向係超弦理論.
希格斯粒子 希格斯粒子(Higgs)係粒子物理標準模型中唯一重未喺加速器上產生出來嘅粒子.粒子物理學家們認為希格斯粒子同其他粒子嘅相互作用令其他粒子具有質量.相互作用越強質量就越大.希格斯粒子本身質量極之大,目前嘅加速器能量還無法達到,而理論嘅計算也比較困難.物理學家們普遍希望能夠喺2008年將要開始運行嘅大型強子對撞器上產生出希格斯粒子.
標準模型預言存在2種希格斯粒子:H + 和H0,但係都有好多科學家提出其他嘅可能性.
標準模型理論以外嘅理論性粒子[編輯]
超對稱粒子
除咗以上實驗已經證明嘅基本粒子之外,理論粒子物理學家為左解釋某現有理論無法解釋嘅實驗現象,而猜想我地嘅宇宙中可能存在超對稱粒子.佢地質量非常大(相對一般粒子如質子而言),因此現有嘅加速器還冇法子製造佢地.但係因為量子漲落嘅存在,因此佢地可能係非常短嘅時間間隔內同非常小的機率下同我地可見嘅粒子發生相互作用,因此佢地可以間接探測到.目前每種粒子都被認為存在對應嘅超對稱粒子.並且被用來解釋某物理現象.例如夸克嘅超對稱粒子用來解釋正反粒子數目嘅不對稱,以及中微子嘅超對稱粒子解釋中微子的質量如此之小(但不是0)嘅原因,等等.
假想嘅粒子
假想嘅粒子,僅僅係理論學家嘅假想,而基本冇確切嘅實驗根據,因此可能宇宙中根本就唔存在.粒子嘅提出或者只係為咗畀某啲現有的現象作一種可能嘅解釋,或者僅僅係粒子如果存在亦都唔會破壞現有嘅物理定律,因此我地估冇理由相信佢哋一定唔存在.例如某啲科學家認為佔宇宙總能量約25%嘅「暗物質」,就係一種同其他物質作用極其微弱但係有質量嘅粒子(WIMP).此外都有一啲理論研究某啲速度永遠達到光速的速子,以及磁單極子或者加速子等等.


text:
「TVB小花」傅嘉莉尋日突然喺社交平台曬出黑色相片,佢自爆喺旺角遇上露體狂,更清楚睇到對方下體,而且到而家畫面依然喺腦海揮之不去,更問大家下次應該點做.
有部分網民留言話喺旺角區經常遇到呢種情況,亦有網民指應該要攞出手機拍低對方,亦有網民指出應該即時大叫一聲,但傅嘉莉統統冇回覆.
講到傅嘉莉,其實佢喺2013年參演《沖上云霄II》飾演喬祖思一角開始為人熟悉,喺劇中佢飾演一個暗戀機長吳卓羲嘅咖啡師,同吳卓羲有唔少嘅對手戲.
之後傅嘉莉喺《愛我請留言》首度擔任第二女主角,飾演為咗嫁比有錢人而背井離鄉只身一人嚟香港嘅打工妹“皎妃”,佢因為喺劇中嘅出色表演而人氣急升.
2015年傅嘉莉正式成為「TVB親生女」,同年喺臺慶劇《張保仔》飾演貪食宮女夏嬋,與陳展鵬嘅感情線獲得關注,更憑藉呢部劇榮獲《萬千星輝頒獎典禮2015》最佳女配角提名.
傅嘉莉唔單止人美,同時都好熱愛公益,曾經喺2016年創立咗“傅出愛義工團”.集合善心人士,身體力行,付出愛并多關懷社會上面有需要人士,共同實踐傅出愛精神,為社會作出貢獻.
唔理點樣,都係希望傅嘉莉喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
質數分解
質數分解或質因分解(Prime Factorization),又叫整數分解(integer factorization),算法基礎,算術基本原理(Fundamental Theorem of Arithmetic),係數論入面一個基本概念,亦可以喺抽象代數入面應用.
質數分解指嘅係每一個自然數或者整數,都可以寫成一堆質數嘅乘法.
例子:
根據質數分解定理,任何一個大過1嘅正整數,就可以寫成一堆質數嘅乘法,而對應呢個數嘅寫法係獨一無二嘅,即係對於每一個正整數 ,都可以寫成 ,而 都係質數.
證明改
存在性改
假設最少有一個數 係唔可以被寫成一堆質數嘅乘法.
因為 嘅排序性質,所以係有一個最細既 係唔可以被寫成一堆質數嘅乘法.
如果 係質數,咁 就係寫成一堆質數嘅乘法.
如果 唔係質數,咁要係有一個 符合 .
因為 係最細符合條件:「唔可以被寫成一堆質數嘅乘法」,所以 可以被寫成一堆質數嘅乘法.
但係因為 ,所以 可以被寫成一堆質數嘅乘法.
獨特性改
假設 可以質數分解成 ,而 都係質數.
因為 ,所以 .
利用歐幾理得推論,因為 係質數,所以 .
同一個原理,可以得知會有一個 .
所以 ,為咗簡化,會將 寫成 ,所以 .
之後約簡得出, .
因為 係第一個,即係最細嘅自然數係有兩個唔同嘅質數分解,而 ,所以 同埋 .
加埋 , 根本就唔會存在兩個唔同嘅質數分解.
應用改
有無窮咁多質數係 呢個樣.
證明:
假設 係唔同嘅質數,但都係 呢個樣.
考慮 .
明顯任何一個 都係令到 成立.(因為 係質數)
如果另外一個 同時 ,但唔係每一個 都係 嘅樣.(因為 )
因為 係單數,所以一定會有一啲質數符合 係 嘅樣.


text:
瀕危語言
瀕危語言係指講嘅人越嚟越少,就嚟會唔存在嘅語言.
語言瀕危程度嘅鑒定[編輯]
喺語言學度重未有鑒定語言瀕危程度嘅統一方法.標準有好多,例如2000年2月喺德國古龍開嘅瀕危語言學會議,會員一致通過將語言按現狀分7級:
- 安全嘅語言:前景好好,講嘅所有人包埋細路仔都學同用嘅話.
- 穩定但係受威脅嘅語言:講嘅所有人包埋細路仔都學同用嘅話,不過總體好少人用.
- 畀人侵蝕緊嘅語言:講嘅人中有啲人講咗第隻話,凈低啲重用緊呢門語言.
- 瀕危語言:用嘅人都响20歲打上,而啲細路仔就唔再學同用嘅話.
- 嚴重瀕危語言:用嘅人都响40歲打上,啲細路同後生唔再學同用嘅話.
- 就嚟冇嘅語言:得少數70歲打上嘅老人家重用,而其他人幾乎都唔講嘅話.
- 滅絕咗嘅語言:冇晒人講嘅話.
喺中國最典型嘅瀕危語言係滿洲話,因為滿族人响辛亥革命之後逐漸用中文,而家識滿洲話嘅就得返黑龍江省黑河市,富裕縣少數邊緣村鎮嘅七老八十同部份語言學家,而識寫滿文嘅更少之又少.
有啲語言,雖然有成萬人講,但係依然會畀人定為瀕危語言,因為嗰啲話而家越嚟越少後生同細路會視之爲母語/第一語言,例如漢語係個別弱勢語言.
相比之下,喺文明邊緣嘅一啲語言,雖然講嘅人數唔過百,但係因為所有識講嘅人,包括後生同細路都重會視之為主要乃至唯一嘅溝通語,所以呢一個語言嘅前景依然光明.
造成語言瀕危嘅緣由[編輯]
一般嚟講,瀕危語言係啲冇咗國家形態嘅少數民族嘅話或者係地區語言.
造成瀕危嘅原因有好多,有外部亦有內部.外部嘅好似講嘅人少而且唔集中,族群分化,民族融合,社會轉型呢啲.內部因素好似自身就弱勢或者冇書面化,自身嘅缺陷好似詞彙同語法滿足唔到社會複雜交流嘅需要.
喺而家嘅全球化嘅情況下,訊息全球化同唔對路嘅語言政策更加助長強勢語言興旺同弱勢語言消亡.
另外呢個亦都同母語人群對自己母語嘅忠誠度問題有拏褦,有啲地方嘅人一旦佢母語畀強勢語言威脅就會奮起反抗爭取權益,而有啲地方嘅人反而就自願放棄母語.
因為社會,歷史唔同,語言自身特點唔同,令啲語言嘅瀕危原因都唔同.
語言多樣性現狀[編輯]
全球範圍[編輯]
全球家下經已有超過750隻話冇咗,好多話得番好少嘅母語人士.聯合國估計,目前世界現存語言當中,有一半嘅話唔夠一萬人用,四分一嘅話唔夠一千人用.除非有效搶救,如果唔係一個世紀之內呢啲話(至少3000種)會冇咗.
中國[編輯]
而家中國少數民族嘅話嘅多樣性受到好大威脅.比如,塔塔爾族大概5000人,識講本族話嘅唔夠1000人;赫哲話得十幾個60歲以上嘅老人識講;阿昌族一個分支嘅人講嘅仙島話得百零人講;重有土家文,仫佬文都係瀕危語言.官方話中國有120種少數民族話,得50幾種有字,實質上得22種係實際用到佢啲字啫.冇字嘅語言,講嘅人少於萬人,凈喺老人嘅山歌,古仔中流傳,實質就嚟冇.
漢語方言中,因為1980年代之後人口流動好大,有好多話受到外來人口同強勢語言嘅衝擊,重有啲係推普過度造成本土語言衰亡,比如金華,南寧,福州,海口.
關於語言瀕危嘅觀點[編輯]
關於語言多樣性嘅減弱,啲人有兩派觀點.
第一種係認為語言多樣性嘅減弱帶嚟無可估計嘅損失,破壞文化生態嘅多樣性,令佢背後所承傳嘅文化冇咗載體,因此要不惜一切挽救返佢哋,理由有:
- 呢啲就嚟冇嘅話能夠為語言學家同認知學家,哲學家提供研究人類思維嘅寶貴資料.
- 本土語言係本土文化嘅唯一載體.
- 語言能夠幫人理解人類歷史.
而另一種觀點認為少噉啲語言唔可惜,而且要鼓勵,因為少啲語言減少間隔,使啲人更輕鬆徹底交流,慳番翻譯成本.
復興瀕危語言[編輯]
有兩個方法,語言檔案編制同語言復興.前者係將一門語言嘅文法,詞彙,句法,民間文學用語言學嘅方式完整記低;後者係用政治,媒體,教育手段增加呢門語言嘅使用者.
語言復興可以復興瀕危語言之外,重可以令死語返生,最有名嘅例子係希伯來話嘅復活.


text:
迪士尼經典動畫《小飛象》真人版電影即將上映喇~各大品牌都爭相推出小飛象周邊,日本Afternoon Tea 都乘住呢股熱潮,同迪士尼聯名推出咗好多超可愛嘅小飛象周邊「DISNEY Collection DUMBO」,小飛象迷必入手啊~~
超軟萌嘅小飛象公仔一共有大同細兩個尺寸,柔軟嘅公仔無論放喺床定梳化都超適合!好想攬住小飛象渡過懶懶嘅一天啊~
超精緻擴香瓶簡直係氣質少女最愛!透明樽身印有各種小飛象嘅可愛圖案,仲綁埋蝴蝶結添加夢幻咁,買嚟擺喺屋企令到間屋香噴噴,心情都好啲啦~
行小香風格紋嘅收納包真係好精緻,以柔和色系嘅編織格紋加上小飛象刺繡貼紙,最上層仲有綁住小飛象名「DUMBO」嘅吊飾,兩格收納夠哂實用,真係又方便又有氣質~
薄荷綠同紅色兩款色彩繽紛嘅手巾仔絕對必入啊~馬戲團圖案夠哂歡樂,無論係用耳飛緊嘅小飛象定係坐喺舞台上嘅怕醜小飛象都超可愛!
講到係Afternoon Tea聯名點會冇野食,小飛象罐裝茶葉袋同罐裝朱古力餅乾送禮自用都咁開心,食完仲可以收藏埋個罐添~
帶住小飛象周圍走!點都買返個小飛象環保袋傍下身,唔洗再成日買膠袋,但係攞嚟裝菜好似又會有啲唔捨得...XD
各位小飛象迷很想要吧~3月13號正式喺官網發售,mark 定schedule 準備帶小飛象返屋企啦!
Sources:afternoon-tea
Text:Ling Chun


text:
近年迪士尼帶起咗一股真人版卡通嘅風潮,唔少動畫都被改編成真人電影,但好多Fans一邊期待之餘都好擔心心目中嘅經典作品被破壞,又或者無達到期望值.失望事小,好似連細個回憶都被人破壞埋咁就真係好激氣㗎嘛!
把口咁講姐,但我估大家都係會乖乖俾錢入場支持嘅,今日DailyView就幫大家整理咗2016年到下年(2020年)最高討論度嘅十套電影,但又有無滿足大家心入面嘅期待呢?
DV小教室:香港網路大數據觀測咗近萬個網站頻道(而且不斷增加ing),包括港澳地區的新聞頻道,FB,IG同埋各大討論區,Blog......透過強大嘅網文爬梳觀測,攞到巨大嘅資料樣本數,拎到上億嘅文章及留言訊息,以人工智慧的語意程式做分析.
image source:迪士尼台灣官網
1994年經典動畫《獅子王》,事隔25年,翻拍成真人版電影,大家係咪同我一樣咁期待呢!經典場景透過CG動畫重現,主題曲一響起,真係令人起曬雞皮呀.
由迪士尼發布嘅預告可以見到,預告每一幕都呼應過去經典,向1994原版致敬.由目前發布出黎嘅海報可以見到辛巴透過CG重現之後真係好得意!唔少當年睇過原作嘅Fans都話見到畫面都已經感動到想喊,你又有無同樣感受呢?
原本係芭蕾舞劇,被改編成動畫,其實唔止一次被改編成電影,但之前幾部評價都唔太好.2018同樣係迪士尼拍嘅《胡桃夾子》,由當年未成年嘅新人Mackenzie Foy擔綱,由9歲就開始演戲嘅佢經驗豐富,演技精湛,擔正女主角都未驚過.
劇中視覺效果令人大開眼界,色彩繽紛嘅夢幻世界,充滿歐洲古風嘅建築,美學元素,話俾大家聽呢個又係一個迪士尼打造嘅夢想王國.
由知性女神Emma Watson飾演Bella嘅美女與野獸2017年重新帶起一股熱潮,改編1991年迪士尼經典之作,主題曲各位相信一樣耳熟能詳.話就話改編電影,但呢套真人版電影同動畫相似度幾乎99%,還原原著場景,衣著,甚至運鏡手法都效法原著動畫,係還原度堪稱最高嘅一部真人電影.飾演女主角嘅Emma Watson有諗法,有個性嘅獨特氣質,同Bella非常吻合,加上重現一段段經典畫面,咁多位Fans都覺得回憶返曬嚟啊!
呢幾年迪士尼將好多經典卡通拍成真人電影,繼2017年大受歡迎嘅《美女與野獸》,今個月上映嘅《阿拉丁》,已經宣布下年上映嘅《花木蘭》更搵到仙氣十足嘅女神劉亦菲飾演女主角花木蘭.《花木蘭》濃厚亞洲氣息,係咁多部迪士尼電影入面特別唔同嘅一點.原本大家都怕會唔會用外國演員嚟演套電影,但迪士尼就叫大家放心,為咗令作品更完美,會用返華人演員.已經發布嘅角色定裝照可以見到劉亦菲完全表現到花木蘭嘅氣勢呀!衝住一睹女神風采,就已經可以吸引好多人入場啦.華人影迷一定都好期待呢套經典出嚟嘅成品,好嘢係值得等待嘅!俾啲耐性,下年見!
比起其他電影《魔幻森林》原本故事應該比較不為人熟悉,但同樣係迪士尼出品嘅電影,質素有一定保證,呢套真人動畫累積票房已經達到8.36億美元.
最令人驚艷係呢套戲嘅CG特技,印度籍小朋友演技加上全部用CG造出黎栩栩如生嘅動物動畫,令人彷彿真係置身於叢林之中,會睇到人眼定定.故事除咗帶出人類同動物可以共存,但森林仍然有一套人類唔可以破壞嘅法則,而一個被狼群養大嘅小朋友放下自己獨特性,迎合森林長大;而反觀依家呢個世界為咗進行所謂嘅人類發展,我地又摧毀咗幾多大自然嘅法則呢?
阿拉丁主題曲“ A Whole New World ”大家都聽唔少,動畫又有無睇過呢?就算無都唔緊要,呢套經典動畫改編真人版電影呢個月即將上映!深入民心嘅燈神,仲係由Will Smith飾演,預告入面浮誇搞笑演出相信會成為一大亮點~
可以期待一下原本動畫入面華麗場景,坐飛毯嘅畫面,變成真人版之後會係點?到底係重現經典定會令迪士尼迷失望呢?大家買定飛準時入場一探究竟啦!
相信大家細個都一定有聽過小飛象嘅故事,同人與別不同而被當成異類嘅小飛象,感人嘅情節令唔少人都留下深刻印象.
今次拍成真人電影,除咗小飛象造型夠曬Cute之外,仲加多咗關於「動物表演」呢啲議題嘅元素.令人喺感動之餘,都俾咗好多思考空間觀眾.馬戲團,動物園嘅存在到底係咪只係為咗滿足自私人類呢?
《銀魂》係日本漫畫家空知英秋作品,呢一部風格獨特嘅搞笑漫畫,以諷刺,無厘頭手法,劇情穿插人生道理,成功吸引唔少漫畫迷.天馬行空嘅劇情令呢套電影少不免要加入大量特技效果,未必啱所有人嘅喜好,不過要講到引起最高討論度嘅一定係電影入面被稱為「神還原」漫畫人物,日本人cosplay一向屈機,電影選角亦都落足功夫,fans都話還原度100%,以一套向原著致敬嘅作品嚟講,有呢啲評價都算幾出色㗎喇!
近排討論度最高嘅電影應該就係復仇者聯盟,但呢套POKÉMON可以話來勢洶洶,上映短短幾日都已經成爲城中熱話.幾年前POKÉMON GO 手機遊戲令全球瘋狂,所以人氣真係唔可以睇小.
上映到宜家基本上都係好評如潮,特技效果同小精靈形象都令大家眼前一亮,將每隻小精靈本身特色呈現得好好,好多人會擔心真人配卡通會好唔夾.
不過唔洗驚,好多睇完呢套POKÉMON嘅人都話完全無違和感,好真實.如果你仲未睇嘅,不妨今個禮拜約埋朋友去感受下呢套經典卡通啦~
作爲迪士尼經典卡通之一嘅Winnie the Pooh,相信無論大人細路見到佢都會有好多回憶湧上黎.唔好以為大家都係討論埋啲政治嘢先得㗎,其實呢套戲仲入圍咗奧斯卡最佳視覺效果獎!
喺上年暑假上映嘅《維尼與我》,票房達到接近2億美金,雖然係卡通片改編成嘅真人電影,但唔好以爲專係比小朋友睇,其實大人去睇一定更有感觸呀.電影講男主角人生路上迷失方向,遇返小時候玩伴維尼.維尼同當年一樣天真無邪,但男主角已經被殘酷社會同化.好多維尼講出嚟聼落好天真,好傻嘅對白,其實好值得我地反思,以前開心明明係好簡單嘅事,但隨住成長,我地被逼要成熟,世界變得複雜,開心竟然變成好奢侈嘅事.相信各位有同樣感受嘅人,一定都會睇到眼濕濕.
分析說明:
本研究資料分析時間範圍為2018年05月09日至2019年05月10日,共一年.
網路大數據系統觀測港澳地區上萬個網站頻道,包括新聞頻道,Facebook,Instagram,Twitter及各大討論區,部落格等,針對討論『真人版卡通片』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論聲量大小,不代表網友正負評價.
DailyView曰:
「細個睇卡通片笑,大個睇到喊.叮噹可否不要老~」


text:
去邊搵公司禮品,贈品?通常你睇到呢篇文章,表示你就有一定嘅網頁搜尋可以力,亦都具備解決一D簡單問題嘅可以力.以下就睇下關於公司禮品Q&A喇.
Q1:點解需要公司禮品?
可以分成幾個:
- 對舊客戶,公司長期合作對象嚟講,公司禮品係一種貼心嘅回饋,舉例嚟睇:當客戶去公司開會,會議結束後攞到印有公司Logo嘅USB等小禮物,對公司形象有正面加分嘅效果.
- 對公司內嘅行銷嚟講,公司禮品可以增加曝光機會,不只係宣傳公司產品,就算係公司品牌都可以有所幫助.
- 對公司員工嚟講,公司嘅周邊,印有公司Logo或係公司image明顯嘅公司禮品,可以產生凝聚力.
- 對新開發嘅客人嚟講,企業禮品可以讓其對該公司有好感.根據心理研究,因為社交嘅習性,一般人從他人手上拿到好處嘅時候,都會有回饋嘅意識.
Q2:公司禮品要俾邊個?
普遍嚟講,公司禮品可以依客戶等級有唔同嘅區分,由VIP到普通一次性消費嘅客戶都有可能.
Q3:發送公司禮品嘅時機,時間?
根據公司禮品發送嘅目的,時間都有所不同,大多配合活動嚟推出.採購禮品嘅時間最長通常係活動前一年,最短係兩到三個月前.
Q4:送點樣嘅公司禮品比較受人歡迎?
呢題其實依自己嚟回答,試諗下今天係你,收到點樣嘅公司禮品你會比較開心呢?如果無法憑空諗出答案,可以試下比較,例如:公仔VS保溫杯?USB VS Note book?都可以依自己嘅產業客群嚟揀,基本上目前大多數嘅公司禮品都脫離唔到實用性.
_
仲有咩問題都盡量嚟搵我哋詢問啦!


text:
「自在」
好多人話創業,做老闆係希望可以舒服啲,唔係再睇人面色,可以自己話晒事.不過當自己真係開一間公司嘅時候,你就會發現事實並非如此.其實你同一個打雜係無分別,樣樣嘢開頭都要做.平時返工都仲可以話有得收工,返到屋企乜都可以唔使諗,因為打份工咋嘛.當然要上位就另計啦,不過自己做老闆就預咗無收工嚟樣嘢,甚至唔好話放假去旅行.因為好多時手停口停!
「犯賤」
有時都唔知係唔係自己犯賤,係大公司做得好好地,有老細賞識,有好多唔同嘅機會,有一個二百幾人嘅團隊,不時可以周遊列國增廣見聞,點解自己有自唔在攞苦嚟辛?仲無啦啦走去創業,咁之前所花嘅時間,青春同精力,好似一次過無哂.辛辛苦苦係一間公司工作咁多年,默默耕耘去到可以管理一個部門,講真有時我都唔捨得,所以話自己係唔係犯賤呢?
「目的」
其實諗返點解當初開而家間公司去做數據分析,原因係因為睇到市場有嚟樣需要.同時有時諗如果自己係一間大公司可以做到嘅嘢,自己係無一個品牌同其他嘅輔助之下,單憑自己嘅能力可以做到同樣嘅成績嗎?同時大家都知道每個工種都有薪酬嘅頂點,尤其係大公司,所以要突破嚟個樽頸位除咗炒股票同炒樓此外,我諗自己創業係另一個選擇.講到底都係想試下自己有幾多斤兩!


text:
英國大學會遇到嘅5種人
今次講啲輕鬆啲嘅話題,同大家分享吓喺英國大學會遇到嘅5種人😆 諗諗吓其實呢幾類人好似都唔係淨係喺英國大學到搵到哈哈😂 唔知你又係邊種人呢?🤟🏻 吃喝玩樂型 疫情之前,好多同學都會成日落club同其他人social吓,有啲都會玩得幾癲吓添.有啲成日落club但讀書好叻嘅我係真心唔明佢哋點平衡到clubbing同讀書哈哈,真係時間管理大師! 佛系型 有啲人你feel到佢真係好chill,chill到一個點係已經唔太理自己嘅學業或者自己畢業之後嘅出路咁,有種得過且過嘅感覺! 深藏不露型 去到英國,你就會發覺呢個世界嘅勁人有好多,有啲人諗嘢嘅思維真係會令你大開眼界!但係唔係個個有料嘅都會周圍去show off,更多嘅係深藏不露,從佢喺seminars同lectures等等嘅發言可以feel到. 虛有其表型 有深藏不露嘅人,就一定會有虛有其表嘅人!我試過做group work,有一個組員明明平時嘅表現都正正常常,好識吹吓水,但做起嘢上嚟個就完全係兩回事! 學霸型 呢種人我覺得係佢本身已經有一個好明確嘅目標,知道自己喺無論學業上同埋career上想achieve到啲咩.而佢地本身嘅自我要求都好高,會把握唔同嘅機會去裝備好自己同埋去build一啲professional嘅connections咁!有時同呢種人相處我自己都學到好多嘢,可以互相交流吓~


text:
元朗下輋村三層式別墅
早排有好多人問驗唔驗村屋, 一般我哋聽到都唔會接, 因為村屋通常會涉及好多問題, 但最近幫一個業主驗完市區新樓,業主問,有個朋友入手咗間村屋,希望搵驗樓師幫手睇吓,見業主份人好Nice,OK, 去馬!
之後我哋入屋放底工具, 開始由頂逐層驗落黎,第三層只係個廁所已經超多問題,廁所居然連個去水喉管都未駁好, 就交樓比業主,而洗手盤底更加有滲水痕跡,牆身電線面板亦未裝好,導致電線外露, 只係一個廁所已經用咗十幾張Memo貼,之後再驗廳,問題比例牌更多更嚴重, 而室內防水更做得得過且過... 最大問題係個露台,出現好嚴重結構層面問題,露台兩邊的支撐位同一時間出現一度都幾長的裂痕,即係話,你稍為肥少少,或者幾個小朋友同時喺露台玩跳跳跳,露台都分分鐘會成個冧落黎,而哩個問題,居然係唔止出現喺三樓, 連二樓都係一樣. 另外二樓仲有組電係未接好,導致屋內某個範圍完全無電, 至於後花園, 第一睇感覺係超大,但當細緻睇返, 唔講四面圍牆啲裂痕有幾勁, 剩講中間有幾塊地磚, 居然唔止係空心, 仲要係好簿,真係重少少都會成個跌落去水渠入面.
今次哩個Case出動兩個師父,用咗 接近 4-5個鐘先完成. 問題數目接近一百個, 真心希望發展商對自己要求可以高返啲,美觀都仲可以修正,結構方面真係好易攪出大件事...希望發展商可以快啲及謹慎幫業主執修返所有問題,尤其係結構上,整體評分係: 根本係一個半完成品.


text:
辛亥革命成功得三樣嘢,皇族內閣,保路風潮,袁世凱逼宮.日本仔支持孫中山都係用白手套,畀少少咋點樣gdp 一半呀?
成班革命黨同各省軍閥軍火邊到黎,唔通學班本民青港獨得把口去打差佬
北伐軍既話就一定係蘇聯比既
錯,北伐軍軍火日本起碼佔一半
另外之後日本係東北成立滿洲國個十幾都不知倒咗幾多水入去
滿洲國係自己地方 有關東軍睇場 愛新覺羅家同日本皇室有聯婚 溥儀本身亦都唔係中國人
日本同校長關係本身唔算差 但係日本最想係慢慢蠶食中國 中國四分五裂先係最好 所以無可能幫校長統一中國
蔣光頭北伐果時,英國係叫過日本出兵阻止,係日本果時行和平主義先唔出兵.點知蔣光頭得一想二,想吞埋滿洲.
日本個時唔係行和平主義,成立滿州國目的就係要係當時中原繼續播下動亂種子.
而維新之後嘅日本一直去到二戰為止都係靠對外征戰去維持本身國內平穩嘅局勢,朝鮮沖繩台灣都係呢段時間打翻黎.日本又點會比中國有和平改革機會.
首先你個idea係錯, 日本唔係一個人, 唔係統一意見
日本民企去滿州國諗住好似美國牛仔咁搞開發, 好多資金投資落去, 諗住當本土發展
佢地唔會想戰亂, 只有關東軍最好戰, 因為呢班人對於日本本土人黎講係麻煩人, 去滿州國 = 守水塘
呢班友有戰亂先可以係日本本土上返位


text:
講到理想伴侶,女人都希望對方高大靚仔,有錢又體貼,但現實中有幾多人係咁完美呢?咁到底當中邊樣對女人嚟講係最吸引呢?
日本有一項綜合670位女性意見嘅調查就講到答案畀你知,一齊睇下理想男人5大特質嘅排行榜啦!
第5位 靚仔(165票)
有邊個唔鍾意靚嘅嘢?只係靚仔唔可以當飯食,如果除咗靚仔之外一無是處,脾氣差,唔識照顧你嘅話,其實都無用.所以大多女仔都係覺得樣生得順眼就可以,其他條件更加重要.
第4位 聰明(187票)
呢樣唔係要一個男人好似本死古板嘅百科全書咁,而你學識淵博得嚟識得靈活運用,令兩個人之間嘅對話變得既有趣又有意義.
第3位 收入高(230票)
有錢只係排第3位,係咪好意外呢?其實女人最睇重嘅係個人嘅性格,雖然現實條件都係一個考量,但喺兒家女人都可以擔起半邊天嘅年代,呢樣已經唔再係咁重要了.
第2位 幽默(250票)
每段關係裡面最重要嘅都係溝通,幽默嘅處理方式可以避免兩個人喺唔同問題上鑽入死角,而且能夠維持關係嘅趣味同新鮮感.
第1位 溫柔(413票)
第一位嘅得票遠超其他特質,原來呢點比任何錢銀或樣貌都重要,溫柔體貼先係女人覺得可以維繫一世,白頭到老嘅理想情人.
男士們如果覺得自己嘅吸引力唔夠,可以喺以上幾點著手,撇除樣同錢,性格先係最大關鍵啊!
(圖片來源:tumblr)


text:
13 AUGUST 2015(THU)
LULU妹知道小小豬近期愛上MINIONS,又知道依隻為食豬鐘意食啫喱,所以就買左盒MINIONS啫喱套裝俾佢.有得整又有得食,當然要即刻整嚟食啦~
其實盒MINIONS啫喱套裝都幾靚呀~
一盒內有兩個MINIONS啫喱模同四盒啫喱粉~
MINIONS啫喱模好得意呀,不過係硬模嚟,開頭都有啲擔心整唔到呀~
MINIONS係黃色小兵,原本我係想整黃嘅檸檬味,不過小小豬話想要整藍色藍莓味,所以最後我地都係整藍色小兵啦!
首先倒入一盒啫喱粉~
然後加入300ML熱沸水,慢慢攪拌~
依個時候用另一小杯仔,將30ML熱水同12G魚膠粉攪拌至完全溶解~
最後將魚膠粉液加入啫喱水內,繼續慢慢攪...慢慢攪~
攪拌好後就可以倒入模具內侍涼後 ,放入雪櫃冷藏至啫喱凝固~
我地雪左大約三個鐘,就可以脫模了.由於MINIONS係硬模所以都有啲難度,最後同朋友仔講教,係個底沖一沖熱水,咁就易甩好多啦~
哈哈哈...啲MINIONS真係好得意,如果係黃色應該會仲靚呀~
小小豬已經急不及待食小兵啦~
依盒啫喱係藍莓味,但其實我又真係食唔出有藍莓味,只係食到啲甜品咁啦...哈哈哈!
之前整啫喱糖我都用魚膠粉及粟膠嚟整,只係試下只用魚膠粉,好幸彩都算係成功.啫喱糖個質感同口感都唔錯,只係冇左有加粟膠嗰一種煙韌度,所以下次買唔到粟膠,都一樣可以整到好味啫喱糖食呀!


text:
9 AUGUST 2015(SUN)仲有一日就係小小豬生日,見今日又係星期日,所以就約埋各位家庭成員,一齊為小小豬簡簡單單咁預祝生日啦~
其實今日嘅預祝生日會真係非常簡單,只係一家人食個晚餐,之後就切個生日蛋糕...唱下生日歌等小小豬開心一番.
講起今年小小豬個生日蛋糕,其實我早幾日係無意中見到美心門市有一個TSUM TSUM蛋糕,我依個TSUM TSUM控見到時都已經尖叫起嚟,好想買嚟同小小豬慶祝.
無奈個蛋糕係冇得預訂,即係要親身去門市先知買唔買到,為左等小小豬有個靚蛋糕(當然亦有其中一個原因就係滿足我依個TSUM TSUM控),所以今日我行左四間美心先買到.
當我搵到第四間見到個蛋糕時,嗰一種興奮心情真係難以形容呀!
單睇個包裝盒都覺得勁靚啦~
個蛋糕係咪好靚呢?搵得咁辛苦都係值得呀~
當然...唔鐘意TSUM TSUM嘅朋友就覺得只係一個普通鮮果蛋糕加個公仔擺設,但其實個TSUM TSUM真係好靚呀~
萬眾期待,我地食完晚飯之後,小型生日會就開始啦~
唔知大家有冇留意小小豬背後嘅字句,其實係好早之前小小豬同我講話開生日會係要貼生日快樂係牆上面(可能係學校有貼啦).但...我搵左屋企附近都唔見有,最後小小豬就提意話自己寫上去啦,所以依四隻字仔係出自小小豬手筆呀!
食蛋糕之前當要影下相,不過小小豬就俾TSUM TSUM吸引住,唔多願意影相,真係激C我呀~
所以我地就快快手唱生日歌吹蠟燭啦~
哈哈哈....吹完蠟燭小小豬就已經將個TSUM TSUM據為己有,依個係一個硬膠公仔,唔可以食呀.但其實咁都幾好,可以KEEP耐啲嘛~
蛋糕方面,真係一個普通鮮果蛋糕,但CREAM就唔甜,個糕底都好鬆軟,各位家庭成員都話好食呀~
睇小小豬食得咁滋味就知係好食啦~
開開心心就同小小豬預祝左佢五歲生日,其實我都冇咩望,只希望小小豬可以每日都過得開開心心又健健康康成長,最重要係快啲戒掉啲壞習慣,做個人見人愛嘅小朋友就足夠啦!


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2017年8月29日 星期二
聽花CD #2:Hear Flower CD: The Provenance
好耐未認真寫過碟評,你叫我用香港話亂啡幾百幾千字講一隻碟其實唔難,但要好似以前投稿時期用書面語正正經經寫,一個禮拜寫到一篇已經算好快.所以十年前仲係台灣前衛金屬誌論壇管理員時搞過個「每週一唱片大行動」,就係迫自己每個禮拜最少寫一隻碟,不過只堅持到一段時間,因為以我寫文嘅仔細程度同長度,要定期認真寫碟評絕對稱得上係苦差,離開TRHK之後都好少再寫喇.
不過早排煲返好多香港band同indie舊碟,又挑返起舖寫文癮.其實有諗過開個樂評page,但當以前返學同份工較得閒時一星期寫一隻碟已經係個大挑戰,我諗直到謝安琪再出碟之前都唔會再寫論文式「專業」樂評,開個page但一兩個月先出一篇文就冇意思啦.而且你知身在香港地開得呢種page,一定大把人挑你機話你寫啲嘢錯乜漏乜,所以都係留返喺自己地盤,聽完一隻碟有嘢想寫,有心情又有時間時咪用唔認真嘅方式講講佢,自己匿埋打吓飛機就算啦.
仲有一個原因,因為遲出世加太遲開始聽音樂,失去經歷香港樂隊同獨立音樂最輝煌時代嘅機會,只有靠之後聽人講返同自己追返,再開始寫樂評就係多一個理由俾自己發掘歷史,同重溫返早前買落但未聽真嘅CD,寫吓新band新碟之餘亦分享返舊band舊碟.你知啦,香港地嚟緊冇乜show睇架喇,冇show評寫時咪寫吓碟評囉...
對我嚟講寫作最難嗰樣唔係寫得好而係改名,成日篇文寫完都諗唔到叫咩好就亂咁嚟,所以你見劉Sir啲文啲page堆標題成日九唔搭八,我真係覺得改名好難.不過今次開個樂評專區,第一樣就係起個名叫「聽花CD」,全因呢樣就係導火線,唔係因為有想聽返嘅舊碟已經聽到花晒播唔到燒唔返,就唔會去節拍去二手舖去HMV開倉上Yahoo拍賣掃成堆碟,繼而促成有興趣寫返碟評.
同改呢個名,亦係希望喺呢個數碼世代,可以搵到下一隻會俾我聽花嘅CD,唔知仲有冇機會撞到呢種可以俾你聽到花嘅神作?
訂閱: 張貼留言 (Atom)


text:
何文田邨公共運輸交匯處
何文田巴士總站(英文:Ho Man Tin Bus Terminus)是香港九龍九龍城區採石山何文田邨景文樓南面的一個已停用巴士總站,位於常富街的終端.停用前有一條過海隧道巴士以該地為巴士總站和四條路經之路線服務該區的居民.
何文田巴士總站早於1973年何文田邨初建成時興建,當時的巴士總站是建於今景文樓和現在已拆卸的第五座大廈之間,途經車輛一律必須經常盛街.2003年初,為配合陳瑞祺(喇沙)小學新校舍工程的展開,政府興建第2代何文田巴士總站,新總站於2003年6月29日開放.此站雖為總站,但停用前只有109號線作為終點站,其餘巴士路線僅作為中途站.
總站路線資料编辑
過海隧道巴士109線编辑
總站路線資料(專線小巴)编辑
九龍區專線小巴8S線编辑
途經路線資料(巴士)编辑
九龍巴士7B線编辑
提供紅磡往來樂富邨和橫頭磡邨的巴士服務,於1964年12月1日起投入服務,以配合橫頭磡人口增長. 來回方向都途經此交匯處
九龍巴士8號線编辑
提供尖沙咀往來油麻地和西九龍發展區的巴士服務,於1974年8月16日起投入服務. 來回方向都途經此交匯處
九龍巴士17線编辑
提供愛民邨往來觀塘的巴士服務,於1975年10月1日起投入服務. 往觀塘方向才途經此交匯處
九龍巴士18線编辑
提供愛民邨往來旺角和大角咀的巴士服務,於1975年8月1日起投入服務,為九巴首條以循環線形式運作的巴士路線. 往愛民方向才途經此交匯處
途經路線資料(專線小巴)编辑
九龍區專線小巴28M線编辑
繁忙時間隔班途經此交匯處,其餘時間都途經此交匯處


text:
唔知大家入咗場睇《死亡筆記:照亮新世紀》未呢?想當年《死亡筆記》(Death Note)於全世界掀起風潮,大收28億日元票房.夜神月,L,死神流克,彌海砂等名字,相信大家仲非常有印象.邊個又估到時隔10年,呢套戲會再次拍續集,再次登上香港同世界各地嘅大銀幕?最重要嘅係,連當年嘅角色亦都同樣登場,包括今集再次由戶田惠梨香飾演嘅彌海砂.
我好記得當年仲係讀緊中學,有啲男仔就大大聲討論要第時搵女朋友要搵個好似彌海砂咁嘅,真心真意咁愛夜神月嘅女仔…想當年戶田就係演呢套戲係電影界嶄露頭角,喺亞洲打嚮名堂,並接二連三獲得拍攝連續劇同電影嘅機會.今次戶田事隔10年再次訪港宣傳《死亡筆記:照亮新世紀》,佢就話覺得同10年前嘅情況同感受一模一樣呀!
到底隔咗10年再次演同一個角色,而且係一個咁重要嘅角色,戶田有咩感受呢?佢就話當初得悉有呢個機會嘅時候真係嚇咗跳,不過就好開心可以再次有機會描繪同演繹Misa嘅人生.不過我都覺得電影公司嘅決定係啱嘅,因為Misa除咗戶田真係唔可以係第二個啦~
戶田亦都透露今次為準備出現呢個角色非常頭痕,因為10年前Misa係以Lolita同一個雙馬尾長髮為名嘅.但到底過咗10年,Misa變成一個點樣嘅人,外形方面又出現咗咩變化呢?雖然佢諗咗好耐,不過最後都係覺得就咁放啲頭髮落嚟係冇咗Misa嘅味道,而佢隨手紮起啲頭髮嘅時候就覺得都係呢個形象最適合Misa,所以最後電影入面出現嘅Misa嘅髮型就係以咁樣嘅心情製造出嚟架喇!
今次嘅新作入面有好多新角色,包括東出昌大飾演嘅三島創,池松壯亮飾演嘅L繼承人龍崎,菅田將暉飾演天才黑客,奇拿信徒紫苑優輝等,個個都係非常有特色同型格嘅角色.問到戶田最中意今次邊個新角色嘅時候,佢就答其實係新死神爾瑪!不過其實我都有同感,呢個新嘅白色死神非常優雅同美麗,令我覺得非常心動~
戶田又話今次新作最印象深刻係同菅田將暉飾演嘅紫苑係車入面第一次見面嘅戲份.如果大家有睇電影,佢亦都覺得Misa有一幕望向天嘅戲份都令佢特別感受深刻.我係呢到就唔劇透喇,不過相信有睇電影嘅大家會明嘅!(未睇就記得留意呢幕啦!)
最後戶田話Misa呢個角色係令佢第一次登上大銀幕嘅一個重要角色,所以佢對Misa都有一份特別嘅情感.其實今次嘅作品我就覺得大家千祈唔好太以看待舊作嘅目光去睇呢套戲,好似戶田話,今次嘅作品係一套全新嘅Death Note.最後中意戶田或者死亡筆記系列嘅你就快啲去電影院捧場喇~
有關於電影嘅感想非常歡迎大家同小編分享~!
小編專頁:Anne 偽現充的日常
Tags: Death Note, Death Note Light up , L, 夜神月, 彌海砂, 戶田惠梨香, 東出昌大, 死亡筆記, 池松壯亮, 照亮新世紀, 爾瑪, 紫苑優輝, 菅田將暉, 龍崎


text:
Linux
Linux係一種電腦作業系統同埋佢嘅核心嘅名.佢亦係自由軟件同開放原始碼發展之中最出名嘅例子.
嚴格嚟講,Linux呢個詞本身只係表示Linux核心,但係喺實際上大家已經習慣咗用Linux嚟形容成個基於Linux核心,同埋使用GNU 工程各種工具以及資料庫嘅作業系統(亦都叫做GNU/Linux).基於呢啲組件嘅Linux軟件叫做Linux發行版.一般嚟講,一個Linux發行套件包含大量嘅軟件,比如軟件開發工具,資料庫,Web伺服器(好似Apache),X Window,桌面環境(比如GNOME和KDE),辦公套件(比如OpenOffice.org),等等.
Linux核心最初係為英特爾386微處理器設計嘅.而家Linux核心支援由個人電腦去到大型主機甚至包括嵌入式系統在内嘅各種硬件設備.
喺開始嘅時候,Linux只係個人狂熱愛好嘅一種產物.但係而家,Linux已經成為咗一種受到廣泛關注同支持嘅一種作業系統.包括IBM同惠普在內嘅一啲電腦業巨頭亦都開始支持Linux.好多人覺得,同其他嘅商用Unix系統以及微軟 Windows相比,作為自由軟件嘅Linux具有低成本,安全性高同埋更可靠嘅優勢.
概述[編輯]
絕大多數基於Linux核心嘅作業系統都用咗好多嘅GNU軟件,包括咗一個shell程序,工具,程序庫,編譯器以及工具,重有好多其他程序,好似Emacs.就係因為咁,GNU計劃嘅開創者理察·馬修·斯托曼博士提議將Linux作業系統改叫GNU/Linux.但係有啲人只係將作業系統叫做"Linux".
大多數系統重包括好似提供GUI界面嘅XFree86之類嘅曾經運行喺BSD上面嘅程序.
除咗一部分專家之外,大多數人都唔會自己裝每一個組件或者自行設定,而係直接用Linux套件.
歷史[編輯]
Linux內核最初只係由芬蘭人尼紐·拖華特(Linus Torvalds)喺赫爾辛基大學返學嗰時出於個人愛好而編寫.最初嘅設想中,Linux係一種類似Minix嘅一種操作系統.Linux嘅第一個版本1991年9月喺互聯網發布,隨後喺10月發布第二個版本.
Linux嘅歷史同GNU有緊密聯繫.喺1983年開始嘅GNU計劃致力開發一個自由並且完整嘅類Unix操作系統,包括軟件開發工具同各種應用程序.到1991年Linux內核發布嗰時,GNU已經幾乎完成咗除系統內核之外嘅各種必備軟件嘅開發.喺Linus Torvalds同其他開發人員嘅努力下,GNU組件可以喺Linux內核之上運行.整個內核係基於GNU通用公共許可,亦即係GPL(General Public License)嘅,但Linux內核並唔係GNU 計劃嘅一部分.
Linux標誌同吉祥物係一隻名叫Tux嘅企鵝,Linux嘅註冊商標係Linus Torvalds擁有.咁係因為喺1996年,一個名叫William R. Della Croce嘅律師開始向各個Linux發行商發信,聲明佢擁有Linux商標嘅擁有權,並要求各個發布商畀版稅,呢啲發行商集體進行上訴,要求將個註冊商標重新分配畀Linus Torvalds.
Linux嘅某啲版本係唔使安裝就用得嘅版本,佢哋稱為LiveCD.
用户[編輯]
傳統嘅Linux用户一般都安裝並且設置自己嘅作業系統,佢哋往往比其他作業系統,好似微軟Windows同Mac OS嘅用户更加有經驗.呢啲用户有陣時會被人叫做「黑客」或者「極客」(geek).但係隨住Linux越來越流行,越來越多嘅原始設備制造商(OEM)開始喺佢哋銷售嘅電腦上面預裝Linux,Linux嘅用户亦有普通電腦用户,Linux系統亦開始慢慢搶佔桌面電腦作業系統嘅市場.同時Linux亦係最受歡迎嘅伺服器作業系統之一.Linux亦都喺嵌入式電腦市場上面擁有優勢,低成本嘅特性令到Linux深受用户歡迎.用Linux主要嘅成本係移植,培訓同埋學習嘅費用,早期由於識Linux嘅人比較少,呢一方面嘅費用比較高,但呢方面嘅費用已經隨住Linux嘅日益普及同埋Linux上面嘅軟件越嚟越多,越嚟越方便而降低.
KDE同GNOME等桌面系統令Linux更加似係一個Mac或者Windows之類嘅作業系統,提供完善嘅圖形用户界面,同其他用命令行(指令行,Command Line)界面嘅類Unix作業系統唔同.
未來軟件界嘅方向[編輯]
Linux作為比較早嘅原始碼開放操作系統,將引領未來軟件發展嘅方向.原因好簡單,就似而家嘅wiki會好快展示出佢嘅魅力.
基於 Linux 開放源碼嘅特性,越來越多大中型企業同政府投入更多資源來開發 Linux.現今世界上,好多國家逐漸將政府機構內部門嘅電腦轉移到 Linux,呢個情況重會一直持續.Linux 嘅廣泛使用為政府機構慳返唔少經費,亦降低對封閉源碼軟件潛在嘅安全性憂慮.目前由Google負責開發嘅Android,作為最多人用嘅流動操作系統(包括智能電話同平板電腦),都係基於Linux.
Linux嘅英文發音[編輯]
根據Torvalds嘅說法,Linux嘅發音係同「Minix」押韻.
參照[1],「Li」之中「i」嘅發音類似「Minix」之中「i」嘅發音,而「nux」之中「u」嘅發音類似英文單詞「profess」之中「o」嘅發音.依照國際音標應該係['linэks].
此外喺[2]有一份Torvalds本人講嘢嘅音頻,音頻內容為「Hello, this is Linus Torvalds, and I pronounce Linux as Linux.」(音頻文件).
應用[編輯]
以往,Linux主要被用作伺服器嘅操作系統,但因佢廉價,靈活性同Unix背景令佢好啱作更廣泛嘅應用.傳統上,以Linux為基礎嘅過去,以Linux為基礎嘅「LAMP(Linux, Apache, MySQL, Perl/PHP/Python嘅組合)」技術,除咗已經喺開發者群體中廣泛流行,佢亦係現時提供網站服務供應商最常使用嘅平台.
基於佢低廉成本同高度可設定性,Linux經常被應用於嵌入式系統,例如機頂盒,流動電話同流動裝置等.喺流動電話上,Linux已經成為Symbian OS嘅主要競爭者;而喺流動裝置上,就成為Windows CE同Palm OS之外另一個選擇.目前流行嘅TiVo數碼攝影機用咗經過客製化後嘅Linux.此外,重有唔少硬件式嘅網絡防火牆同路由器,例如部份LinkSys嘅產品,都係用Linux來驅動,並採用咗作業系統提供嘅防火牆同路由功能.
採用Linux嘅超級電腦亦愈來愈多,根據2005年11月號嘅TOP500超級電腦列表,現時世上最快嘅兩組超級電腦都係用Linux作業系統.而喺表列嘅500套系統之中,用Linux作業系統嘅佔咗371組(即74.2%),其中喺頭十位,有7組喺用Linux嘅.
2006年開始發售嘅SONY PlayStation 3亦係用Linux作業系統.之前,Sony曾經為佢哋嘅PlayStation 2推出過一套名為PS2 Linux嘅DIY組件.至於遊戲開發商雅達利(Atari)同id Software,都有為旗下遊戲推出過Linux桌面版本.此外,Linux Game Publishing亦有專門為Linux平台撰寫遊戲,並致力將其他喺Windows平台編撰嘅遊戲程式碼轉攜至Linux平台,並為轉攜遊戲提供使用授權.
而一個打算對所有生活喺發展中國家嘅細路提供手提電腦嘅名為「每孩子皆有一部手提電腦」(OLPC)嘅項目,正係用Linux作為預設嘅作業系統.
Linux發行版[編輯]
Linux發行版(Linux distribution)指嘅就係啲人通常講嘅「Linux操作系統」,佢可能係由一個組織,公司或者個人發行嘅.通常來講,一個Linux發行版包括Linux內核,將整個軟件安裝到電腦嘅一套安裝工具,各種GNU軟件,其他嘅一啲自由軟件,喺一啲特定嘅Linux發行版亦有一啲專有軟件.
主流嘅Linux發行版[編輯]
- Asianux
- B2D Linux
- Conectiva Linux
- Debian GNU/Linux
- Fedora Core
- Gentoo Linux
- Knoppix Linux
- Linux From Scratch
- Magic Linux
- Mandriva Linux
- Red Hat Linux
- Slackware Linux
- Stanix Live CD
- SUSE Linux
- Turbo Linux
- Ubuntu Linux
中國大陸嘅Linux發行版[編輯]
- 紅旗Linux(Redflag Linux)
- 衝浪Linux(Xteam Linux)
- 藍點Linux
- Hiweed Debian GNU/Linux
- Magic Linux
- Engineering Computing GNU/Linux
- Open Desktop
- 新華Linux
- 共創Linux
- 百資Linux
- 中標普華Linux
- 中軟Linux
- 新華華鐳Linux(RaysLX)
- CD Linux
- MC Linux
- 即時Linux(Thizlinux)
- b2d linux
- IBOX
- MCLOS
- FANX
睇埋[編輯]
出面網頁[編輯]
- 開源軟件大廳
- Linux文檔計劃
- Linux內核官方網站
- Linux新聞
- Linux程序下載中心
- Linux.com
- Linux Wiki
- Linux-wiki.com
- Gentoo Linux中文維基
香港Linux社群網站資源[編輯]
- 開放系統研用協會
- 開源標準科技協進會
- HKLIA 香港 Linux 商會
- HKLPG 香港 Linux 玩家網
- HKLUG 香港 Linux 用家協會
- 香港增補字符集 2001 for Linux
台灣Linux社群網站資源[編輯]
- 鳥哥的Linux 私房菜
- Taiwan Linux User Group
- Taiwan Linux Blog Center
- Linux中文延伸套件
- Gentoo@台灣
- B2D中文Linux計劃
- Debian Wiki
- Knoppix中文交流網
- Planet DebianTW
- 摩托學園討論區
- Taipei Open Source Software User Group
- Study-Area
- 自由軟體鑄造場
- Study Area 酷學園
- Mandriva(Mandrake)中文使用開發者社群
- LinuxFab 已關閉
中國大陸Linux社區網站資源[編輯]
- 中國最大的Linux/Unix技術社區
- Linuxsir.org
- 中國Linux公社
- 中國Linux論壇
- 中國Linux教育網
- 中國UNIX社區-Linux時代
- LUPA社區
- Linux大本營(簡體版)
- Linux大本營(繁體版)
- Linux伊甸園
- 中國Linux技術中堅站
- Gmter
- FreeWay 自由之路原創文檔小組
- FreeWill 自由意志翻譯小組
- Gentoo 中文文檔集散地
- LFS 中文用戶小組
- Fcitx 小企鵝輸入法
- 北京大學Linux俱樂部
- 中科院自動化研究所自由軟件協會
- 中文GNOME 用戶門戶網站
- 海微Hiweed-Debian Linux
- Linux Blog
- 文泉驛中文字體計劃
- LinuxRen專注與內核
- Linews Linux新聞資訊
- PCHOME #Unix IRC: irc.pchome.net 6667 #unix #geekbone.
- 中國Linux公社IRC: irc.linuxfans.org 6667~6669 7000 #linuxfans #linuxer etc.
- LinuxFire IRC: linuxfire.dhis.org 6667 #linuxfire #pda #gondson2 #80s
- LinuxSir IRC: www.linuxsir.org 6667~6669 7000 #debianer #gentooer #chatroom etc.
- 北大Linux俱樂部IRC: linux.pku.edu.cn 6667 #club


text:
「科技」
現今科技發達,幾乎每個人都會有一部智能電話.本來科技嘅原意係令生活更加方便,但係亦因為科技而令人與人嘅關係疏遠.你每日究竟會花幾多時間係部電話到?有時我都覺得好好笑,因為而家真係越嚟越少人會打電話,好多都係用即時通訊軟件溝通.咁電話唔係用嚟打電話,咁其實同一部電腦有乜嘢唔同?過去十年科技嘅改變對大家嘅生活真係好大,但係偏偏自己嘅工作就同科技又關.
「人生」
人生嘅時間真係好短,短到無人信.好多人都會講活在當下,但係乜嘢係活在當下?雖然科技真係令大家嘅生活方便咗,但係隨著時間一分一秒咁過去,其實大家有無忽略咗身邊人呢?小朋友真係大得好快,老人家亦都老得好快.而自從郭大少出世之後,其實用手機嘅時間真係少咗好多,因為要照顧佢係真係無時間理部電話.不過咁亦都好,因為親子嘅時間真係好難得.人生其實仲有好多值得大家去花時間,所以唔好浪費自己嘅時間,多啲陪伴身邊人呀!
「病態」
其實依家有好多人用手機用到一個病態嘅地步.有時行路真係全程可以望住部電話,撞到人都事少,發生意外就無謂啦!最特別嘅係而家啲人真係覺得發咗個訊息俾你就一定睇到.老實講唔係事必睇到,如果真係有急事嘅,點解唔可以打電話?所以依家好多時都會同人講如果搵我你可以留低訊息,但係我未必可以即刻覆,如果有事嘅可以打俾我.如果無人聽可以留低口訊,我收到嘅就一定覆.
Also published on Medium.


text:
鄧紫棋最近同經紀公司喺度打官司,雖然佢而家有好多煩心事,不過就唔阻佢好心情,原來佢最近去咗美國洛杉磯度假,佢喺嗰邊好舒服咁享受時光.
聽講佢日花洗萬元租住別墅嚟享樂,喺別墅就有游水池,家庭電影院等等,男朋友同朋友都喺嗰邊同佢一齊玩,男朋友仲親自煮畀佢食,讓佢覺得相當幸福.
呢幾日鄧紫棋好開心嘅喺社交平臺曬出幾條短片,原來佢喺到介紹自己喺美國嘅新“家”.鄧紫棋話租咗一棟3層別墅,一日租金大概系1萬1港紙,呢次佢要租一個禮拜,大概要洗費7.7萬,仲未算上其他雜項費用,果然系有錢就性.
跟住落嚟,我地一齊睇下呢棟別墅究竟系點樣嘅:
首先睇下外面,原來有一個露天恒溫大泳池,而且喺泳池邊望出去仲可以睇到城市嘅靚景,如果喺晚上咁就更加靚,唔怪得租金咁貴啦!
而家啲后生仔都鐘意睇戲,喺別墅里面又點會少咗家庭電影院呢?睇裝修就好有電影院嘅感覺啦,而且重點系有爆谷機,自己親自制作爆谷,然后再食住爆谷睇戲,呢種感覺真系好爽.
除咗朋友喺到,連男朋友都喺別墅里面,而且男朋友仲親自為佢落廚,咁睇嚟鄧紫棋真系乜都不缺.
佢哋呢對情侶好甜蜜,基本上去到邊度都系喺埋一齊,而且仲可以一齊癲,兩個人一齊跳舞,一齊大笑.
Like MisshkNews Facebook!不出门也能知天下事~


text:
戰船
戰船係用嚟打仗,開片用嘅船,船上裝有武器.大隻嘅戰船叫「戰艦」.
軍用[編輯]
軍用艦船軍艦係列入海軍編制,用於完成戰鬥任務同保障任務嘅戰鬥艦艇同特種艦艇,現代軍艦一般裝有導彈,火砲,魚雷,水雷,反潛武器同其它兵器,有啲重載有作戰飛機同直升機.
歷史[編輯]
15世紀後,火砲逐漸成為歐洲風帆戰艦嘅主要武器.17世紀中葉,開始依甲板層數同火砲數量畀戰艦分級.一,二,三,級艦火力力量強,作戰時排成一線戰列進行射擊,故稱戰列艦,佢哋構成海軍嘅基本戰鬥核心;四,五級艦火力較弱,但航速較快,被稱為巡航艦,其使命係進行偵察同喺海運航線上活動;六級艦主要用於通信勤務.
19世紀喺軍艦發展史上佔有特殊嘅地位,喺動力,船體,火砲等方面完成咗由古代戰船向現代軍艦嘅演變.
1813年,建成咗第一艘以蒸汽機為動力嘅軍艦-裝有20門大砲嘅德莫羅哥斯號.佢係由著名嘅美國科學家“蒸汽船之父”富爾頓設計嘅,呢實際上係一座用明輪推動嘅浮動砲台.明輪效率低,喺海戰和風浪中容易受損,呢喺某種程度上限制咗蒸汽動力軍艦嘅發展.
1816年螺旋槳推進器誕生之後,英國於1844年前後建造咗第一艘螺旋槳戰艦-響尾蛇號,呢導致咗蒸汽機終於成為軍艦主要動力.但喺此後嘅相當於長嘅一段時間內,軍艦上用保留風帆作為輔助動力. 19世紀末,啲人開始研製以汽輪機為動力嘅軍艦,第一艘裝有汽輪機嘅軍艦係1904年下水嘅英國紫石英號巡洋艦.
早喺火砲開始用於海軍時,啲人就萌發咗建造裝甲艦嘅思想.
1792年,西班牙同法國人圍攻直布羅陀要塞時,就曾喺木製風帆戰船上安裝裝甲,以抵禦岸炮嘅砲火,但係由於動力嘅問題,使建造裝甲艦嘅思想喺當時難以實現,只有喺蒸汽機得到應用後,才使佢能夠從夢想變為現實.
1854年,法國建造咗一座裝有10厘米厚鋼板裝甲浮動砲台,用佢來襲擊俄國嘅克里米亞要塞,佢經受住咗俄軍嘅猛烈炮火,而俄軍卻喺法國軍艦嘅攻擊下被迫投降.呢使各海軍大國接受咗需要裝甲軍艦嘅思想,開始大規模建造呢種軍艦.
1859年,法國首先建造咗世界上第一艘裝甲軍艦-光榮號裝甲巡洋艦.“光榮”號係一艘木殼裝甲艦,木製船身,包有鐵皮裝甲,以蒸汽機為主機,以風帆為輔助動力,排水量5617噸,裝備有36門舷炮.佢嘅設計師係杜普羅梅.
1861年,英國建造咗世界上第一艘鐵殼裝甲艦-勇士號.初期嘅裝甲軍艦係喺木殼或鐵殼軍艦嘅兩舷中部或成個船舷裝上裝甲,蒸汽機功率唔足,仲需輔以風帆.直到19世紀70年代後,工業能夠生產出馬力大而又經濟可靠嘅蒸汽機,毋須風帆助力之後,才得以建造全裝甲嘅軍艦.
早期嘅蒸汽動力軍艦裝備嘅仲係固定嘅舷炮,並且係從砲口裝填球形實心背景嘅前裝式滑膛砲.就喺裝甲戰艦問世之際,開始出現咗安裝喺軍艦縱軸線上用裝甲防護嘅旋轉砲塔型艦炮.佢可以根據需要向各個方面開砲,呢使艦炮嘅數量可一下子減少一半. 1906年,英國製造嘅以汽輪機為主機,裝有5座雙聯裝砲塔嘅裝甲艦無畏號戰艦下水咗,佢標誌著現代軍艦朝代嘅開始.


text:
撕咬,狩獵,撲捉都係貓科動物嘅本性,係貓咪成長階段換牙嘅時候,磨牙揼指甲都係常見嘅行為,呢都係飼主嘅四肢成日有唔同嘅瘀,且梳化,木製地板都仲充滿抓痕,然而我哋唯一可以做嘅就係:預防勝於治療.從幼貓嘅時候開始教導基本規矩,另外將喺屋企電線使用繞線器hk或者其他方法收納好,以下簡單三招,等大家貓奴逃過面臨各種窘境!
第一招:用味道轉移注意力
氣味,對貓嚟講係一件好敏感嘅事,但並唔係所有氣味重嘅物品貓咪都會鍾意,可以使用會散發出辣辣,涼涼味嘅嘢塗抹係你屋企嘅電線或者係矜貴訂造禮品上,例如:辣椒水,牙膏,薰衣草膏等,噉貓咪一埋聞味道自然會退避三舍,只要多次重複呢個動作,聰明嘅貓咪就會記住唔再搞破壞.
第二招:輔助工具千祈唔可以少
除咗將電線,充電線好哋哋收好之外,方便繞線器hk係貓奴們不可或缺重要物品,除咗可以好收納各種線頭之外,都可以降低電線打纈而造成嘅壽命衰減,而市面上嘅押線器除咗有大量販售嘅基本款之外,好似係集比訂造公司都有係接個別訂造禮品嘅服務,打造屬於自己嘅繞線器,唔單止實用,睇都開心!
第三招:主人家教唔揦西
養寵物好似係教育仔一般,當睇到貓咪準備張口咬屋企嘅物品時,建議各位貓奴可以發出較大音量嚟喝止,即管寵物們聽唔明人話,但透過聲嘅頻率同語氣都可以知呢個行為係唔可以嘅,倘若係屋企得隻貓嘅情況下,可以試住再養一隻貓,話曬多個玩伴都可以分散注意力,不過前提係屋企嘅經濟同環境都要許可之下先得架!養寵物唔係玩玩下,既然養咗就要負責守護可愛嘅寵物.
若然屋企嘅貓有搞破壞嘅習慣,不妨試下上面三招,你將會發現,呢啲擾人嘅情形將會改善好多!


text:
接住《「點解我拍得咁樣衰呀?」想拍靚相唔使嫌棄男友,你應該揾佢!》呢篇文章之後,我哋可以了解到手機指環對你我嘅生活係有幾咁重要.手機自拍,玩game唔驚跣手整跌,睇片煲劇都唔洗再臨時搵嘢架喺手機後面…
呢個被譽為手機配件中CP值最高嘅手機指環扣,喺消費者之間大受歡迎之後,唔少業者,設計師都推出改良版.
以下列出幾種常見嘅手機指環支架嘅款式,畀各位買嚟自用定係做禮物送人時可以參考參考下.
手機指環扣
▲ 最為經典嘅方形金屬合金質料手機固定扣,算係引領呢股風潮嘅始祖,特有嘅金屬光澤係唔少科技人士嘅心頭好.
▲ ABS質料手機指環扣,質量輕,可以做全彩印刷,印埋宣傳資訊同圖案,作為廣告贈品係個唔錯嘅基本選擇.
▲ 亞加力質料手機支撐指環,呈現出清透感同立體感,畀人一股得意可愛感覺,款式多,成為手機上嘅閃光點.
▲ PVC質料手機指環支撐,最特別嘅地方莫過於開模造型設計,可以製作出線條邊緣嘅浮凸感,半3D嘅造型,令企業公仔,授權角色都可以跳出「手機」上面!
手機支架貼
▲ 外型好似膠布嘅手機支架貼,除咗有大範圍嘅廣告宣傳版面可以提供訂製印刷,三段式指圍調整同柔軟質地亦大幅降低長時間用嘅un哽手感.
滑軌式手機指環
▲ 軌道設計,可以滑動調整指環位置嘅滑軌式手機指環扣,係針對只可以固定喺同一點,唔夠靈活應變使用需求嘅原始款式手機指環扣再加以改良嘅延伸設計.(圖片來源:飛兒小舖台南手機配件&維修中心_痞客邦部落格)
指尖陀螺手機指環
▲ 結合人氣紓壓物品-指尖陀螺嘅功能,呢款指尖陀螺手機指環顧名思義嗰底板係可以旋轉嘅!旋轉底板嘅下面可以加入宣傳印刷,所以當你旋轉嗰板,可以隱約見到底下嘅廣告設計,係一款好療癒又好實用嘅手機配件.
側轉軸手機指環
▲ 側轉軸手機指環將以往指環轉軸做喺中間嘅設計改為喺側邊,唔單止可以印刷嘅版面變得更大更完整,仲少咗突兀嘅中心轉軸,手機就可以平放喺枱面啦.
織帶手機環
▲ 織帶手機環,唔再用硬梆梆嘅金屬指環扣嘅設計,而係用符合手指幅度,柔軟貼合嘅織帶作為主體.織帶嘅部分仲可以替換或者訂製印刷.
氣囊手機支架
▲ 氣囊手機支架,折疊式氣囊,可以支撐手機放喺枱面.或者夾喺手指罅之間,增加穩定性,由於圓形,colorful嘅外型,驟眼睇就好似係戒指嘅造型,受到好多年輕人嘅歡迎.


text:
你知唔知?人一世會用上至少3年嘅時間嚟踎廁所,有便祕困擾嘅話大概會要仲耐!用咁長時間坐嘅馬桶,一定要舒服好坐又好用.
以靚一靚嘅造型同全體白色系為最大特徵,結合各種舒服,體貼功能嘅TOTO衛浴,目標係要令所有人嘅如廁品質大躍進,將馬桶晉升為廁所嘅藝術品,就算踎廁所都要好享受.
事不宜遲,而家就嚟公開集比同TOTO衛浴之間睇落搭唔上線,但突破業種藩籬,比馬桶冰更搶眼嘅跨界合作!
──「TOTO獨家嘅水龍捲,邁向潔淨新境界.」
TOTO衛浴最廣為人知嘅就係佢哋嘅獨家技術──「龍捲式洗淨」,借由漩渦式水流清洗馬桶入面邊緣,由下到上將馬桶底徹底沖乾淨.
呢個優秀嘅獨創技術反映喺馬桶USB手指上,成為今次訂造禮品嘅特點之一.
在中間凹槽注入藍色軟膠,象徵住TOTO嘅電解除菌水技術,並且喺上面刻出漩渦狀紋路嚟模擬龍捲式洗淨效果.
使命必達嘅集比同TOTO衛浴,製作工廠,三方之間不斷彼此確認同檢查,為咗要完美呈現符合TOTO衛浴嘅招牌技術,集比都用盡洪荒之力同工廠聯繫溝通呢啲重要嘅靈魂細節.
馬桶造型USB手指已經夠特別,但當中最精緻嘅,莫過於中間模擬水龍捲效果嘅漩渦線條啦!
除此之外,馬桶USB手指嘅掀蓋設計,亦都係源自於TOTO衛浴便座嘅自動啟動技術哦!
集比嘅精湛工藝連自動馬桶嘅溫水洗淨噴頭都忠實呈現.
──「要令馬桶晉升為廁所嘅一級藝術品.」
除咗龍捲式洗淨,TOTO衛浴仲有一個知名產品亦都同集比進行夢幻共演,以全新嘅樣貌展現喺各位面前.
(截圖自:TOTO衛浴網站)
呢個就係洗淨便坐磁石夾!
TOTO衛浴嘅溫水洗淨便座有體貼嘅溫熱系統同熱風烘乾技術,冬天用再唔怕petpet透心涼,咁體貼嘅產品嚟到集比,搖身一變,成為方便嘅磁石夾.
無論仿真嘅產品輪廓仲係細膩印刷嘅紙盒仔,呢啲都係原汁原味真實模擬TOTO衛浴嘅出貨包裝,將洗淨便坐磁石夾同TOTO衛浴官網照片放喺一齊,根本如出一轍.
集比今次同TOTO衛浴攜手合作嘅產品每個都得意到不得了,連小編都好想要呢個精緻到好似縮小版馬桶嘅USB手指當禮物!
對於集比嚟說,今次嘅合作都係一次新挑戰,有別於以往嘅汽車或者係動物外型,TOTO馬桶特殊嘅立體造型以及龍捲紋路,掀蓋設計,甚至到紙盒嘅外觀印刷,考慮到客戶想要呈現嘅效果,以及工廠製作方嘅技術,經過溝通,評估同打樣確認,攞同共同交集,最終先完美呈現呢個自動馬桶造型USB手指.
就好似TOTO衛浴將馬桶升級為廁所嘅藝術品,集比都致力將大家嘅禮贈品變成藝術品,你亦有咩商品或者係設計想製作?歡迎聯絡集比!


text:
(埋嚟睇埋嚟揀)外國麻甩佬點評亞洲女神 鬼佬覺得豆豉眼孖潤腸先係靚?
撰文:占士│圖片來源:連登,我的最佳球星,微博,Instagram│編輯:占士
外國麻甩佬點評亞洲女神
鬼佬覺得豆豉眼孖潤腸先係靚?
近年唔少香港人對美嘅標準越嚟越闊;對住飛機場一樣可以起機,超級「肥美」同樣嗒得杯落.嗱,成日有港人認為外國人對美嘅準則比起華人更闊,不過事實又係咪真係咁呢?我哋即刻睇吓「喺鬼佬心目中覺得最靚嘅華人女星」有邊個先!
元祖級𡃁模Angelababy
出道與文詠珊(Janice Man)齊齊以孖妹姿態出道嘅𡃁模始祖Angelababy,雖然經常俾人質疑整過容,不過佢嘅事業並未被負面報導影響,發展得越嚟越好!近年積極北上搵真銀嘅Angelababy唔單止係內地巴打同埋香港巴打公認嘅女神,就連喺外國人眼中都係一樣呀!
Victoria’s Secret內地超模劉雯
劉雯嘅美未必個個人都識得欣賞,不過喺一班外國男人眼中,劉雯似乎就符合哂鬼佬對亞洲靚女嘅標準.被譽為中國模特兒界「四大金剛」之一嘅劉雯除咗曾經參與Victoria’s Secret內衣騷,仲代言過唔少知名國際品牌,雖然喺香港唔一定個個人都識,但全球都有好高知名度.
C朗上內地節目揀女神 唔揀迪麗熱巴要劉雯
除咗啲白人巴打鍾意劉雯,C朗早前獲邀上內地綜藝節目《我的最佳球星》擔任嘉賓時,要喺其中一個遊戲環節由由三位內地女星中揀出一位最啱心水嗰陣,亦同大家一樣揀咗劉雯呀!C朗基本上第一眼就睇中劉雯,仲好肯定咁話「我覺得第三個漂亮」.其實C朗鍾情模特兒都唔係咩新鮮事,過往佢都同過多位唔同國藉的模特兒拍拖,果然眼光始終如一!
自信美唔係人人識欣賞? 呢兩位女星竟獲鬼佬俾最多負皮
講完鬼佬公認最靚嘅華人女星後,當然要數下獲得最多負皮㗎啦.有一位就係無數巴打心目中又靚又有身材,而有一位就以自信美行先嘅!你又估唔估到係邊兩位呢?
苟芸慧 「麻麻哋」
苟芸慧曾經奪得2008年多倫多華裔小姐以及2009年國際中華小姐冠軍,係網民公認又靚又有身材嘅大美人!2017年仲獲賽車手男朋友陸漢洋(William)送上鑽戒,男方仲話早已計劃好結婚.女神封盤,好多巴打都覺得非常可惜,不過啲鬼佬竟然覺得苟芸慧麻麻哋喎!
鄭欣宜:「唔太受落」
「不要低頭,光環會掉下來……」鄭欣宜經過多年被網民唾罵之後,終於憑一首《女神》奠定女神嘅地位,完全係「因有自信,所以美麗」嘅代表人物.不過鄭欣宜呢種自信美,一班鬼佬似乎就唔太受落啦.
巴打難以理解外國人審美觀
自信美又好,內在美又好,肥美都好,總之全部以字面解讀都有個「美」字,不過有個「美」字又未必係靚咁解,所以話個個人對美嘅睇法都好唔同囉!而了解完外國人嘅眼光之後,有啲巴打都話好難理解呀!


text:
每年sem2尾都係我地大學開放日,每一班都會搞啲展覽咁啦,通常其他教授都係就咁叫啲學生搞個普通white cube exhibition,個個賣下自己啲作品咁-當然呢個安排就會帶出咗邊個可以有咩位置嘅問題,咁又係一輪輪官廷劇嘅上演-咁我嗰班教授唔鐘意咁快啲學生就要咁商業啦,所以每年都係叫大家諗個議題出嚟然後擺個展-有年我就同班同學起咗個噴水池,真係唔好問我點解要咁做,我都唔撚明
Emilia嘅plan由八蚊美金去到四十美金不等,值唔值就見人見智啦,我覺得呢個世界,明買明賣,當你地班友,又要睇又要罵,咁點解唔好好利用呢個勢去順便搵下錢,就算科學家都會搵下點樣儲起行雷啲電啦,將負面嘅嘢化為錢唔好咩.
係,恐襲係發生咗,但係日子總係要過,所以琴日都去Tauentzienstraße買嘢,咁點都會經過個教堂嘅.喺Facebook就算睇得幾多現場片段,就算你已經估到終有一日會發生(住得喺歐洲大城市嘅人好多時會咁諗),你去到現場其實都會好震驚.大佬,有時放學無聊會走去Fing嘅地方成為咗全世界嘅焦點喎.
原來眼部發炎引致嘅重影你可以令你發現,去咗一間醫院之後護士可以同你講「我呢間醫院搞你唔掂呀你自己爬去遠少少嗰間醫院啦」(而講緊我隻眼係會四級樓梯睇到八級嘅時候嘅事)最後令你比人送入腦科——因為佢地擔心我個腦有事,所以訓咗五日醫院
我住嗰區,連同其他地區如Kreuzberg同Neukölln,都係非常多土耳其人聚居.我住嘅隔離嗰條街就好似倫敦嘅唐人街咁,全街都係賣Kebap嘅食肆,同埋土耳其服飾同日用品嘅地方.喺我呢區行走,如果你識講土耳其文,你可以唔洗識講德文都可以喺度行走.我同佢地相唔相處到?除咗係佢地講嘢會大聲啲同熱情啲之外,基本上都無咩問題嘅老實講.如果講穆斯林全部都係強姦犯呢種說辭係說服唔到一個日日住喺佢地隔離而無穿無爛嘅人.再推一步,穆斯林難民唔會全部都係強姦犯囉好無?
返到嚟柏林,有英國嘅朋友介紹咗一間柏林嘅startup銀行-Number26,所以就試用一下.我亦都唔係想做廣告,因為呢間銀行暫時得喺德國同奧地利先用到,不過想介紹下最新嘅21世紀理財嘅模樣.
去德國讀書係咪傳說中嘅唔洗錢?某程度上都係正確-只要你入到公立大學嘅話,基本上係唔洗比學費,(當然你可以報私立,十幾萬學費一年,同喺香港讀個自資學位差唔多,好似係)
當然兩年見到嘅嘢好難用短短二千字去寫哂,但只想講當日揀嚟德國雖然都係好random嘅決定,其中一個原因唔想哂咗自己學過嘅德文所以過咗嚟.一年喺演藝讀書,再加埋上年用咗成年學德文同準備入大學,令我遲同我一齊中學畢業嘅同學遲兩年入學,但諗返起喺德國嘅經歷,例如話喺畫畫學校準備portfolio,連同個只係識講德文嘅畫畫老師九唔搭八,到去到慢慢同老師講到自己做緊咩,去到入咗大學,同德國人flatmate日常用德文傾計都冇咩大問題,其實都係一個香港無乜機會發生嘅進步,所以遲咗入學應該係值嘅.
為紀念柏林圍牆倒下廿五週年,柏林市政府於舊東西柏林邊界放置上千個發光氣球,組成一幅光圍牆,(德文名稱為Lichtgrenze,意思是光邊界).延綿數公里的光圍牆旁邊擺設了不少的大螢幕,播放當年圍牆倒下的片段.
去德國讀書也好,Working Holiday也好,都係要申請Visa.咁香港人申請Visa大致分為兩大類,一係學生簽證,二係Working Holiday簽證.去德國之前,要知道自己需要咩簽證
咁佢地有咩係出名呢?佢地嘅工科好出名,尤其係香港成日比人歧視嘅「N展」(engineering),有次我有個讀engin嘅朋友嚟咗,我屋企landlord聽到我朋友讀N展,雙眼真係發光,因為嗰邊尊重工程專業,真係叻嘅學生先會讀到N展,咁自自然然質素就高.除咗工科之外,佢地嘅music school都好出名,(要知道德國出咗好多出名嘅音樂家,例如係巴哈,舒曼)唔少嚟自世界各地嘅學生都會得登用一年時間準備考入去佢地嘅學校.


text:
情境題,如果你嘅仔女係同志,你可以包容佢哋嗎?噚日就講咗Ginny嘅感人故事,今日就轉一轉角色.毛毛搵咗花蓮嘅亮萱阿姨,唔知已經為人母親廿幾年嘅佢,對同志平權又有咩睇法呢?毛毛同佢傾完偈,好想即刻返香港見下媽咪~嗚……
妳認為同志有冇權利結婚?
亮萱阿姨就對同志婚姻冇特別支持或者反對,佢話兩個同性喺埋一齊係冇問題嘅,但社會認為小朋友係家庭扮演好重要嘅角色,萬一同志講到要有下一代,例如想生BB或者領養嘅話,就會覺得怪怪der~
佢話自己由細到大對屋企嘅定義都係一男一女,而佢只係怕會影響到同志下一代嘅價值觀.佢覺得同性戀拍拖可以單純出於愛,但要講到結婚後嘅問題就複雜得多喇.毛毛都明嘅,因為亮萱阿姨已經有一個好似毛毛咁大嘅女,一提到同志婚姻就會諗到下一代嘅問題都好正常~
妳覺得台灣歧視同志嘅情況嚴重嗎?
亮萱阿姨話以前未開始講同志平權嘅時候,大家都會笑男同志做娘娘腔,不過而家就幾乎唔會聽到.其實作為上一代嘅亮萱阿姨,一開始都會覺得男扮女或者女扮男嘅人好奇怪.
但係,見到越嚟越多男仔會留長頭髮,同時有越嚟越多女仔傾向中性打扮,亮萱阿姨講笑咁話:「不知道是社會生病,還是基因上發生甚麼事 ,但我發現越來越多這樣的人.」感覺就好似過往嘅性別定型大兜亂咁.佢仲話,感覺國外嘅同性戀者都係比台灣嘅低調.其實亮萱阿姨係一個專門載遊客嘅的士司機,佢話近年同志乘客越嚟越多,由起初見到會覺得怪怪哋,到而家就會覺得冇問題~
毛毛插嘴話,喺台灣真係好容易見到彩虹旗,甚至連地下都會見到爭取婚姻平權嘅字眼.亮萱阿姨就覺得彩虹旗係要提醒大家要尊重同志,佢認為尊重真係好重要,就算好難做到和平,但至少可以減少好多衝突.
好多人覺得「人家的孩子可以是同志,只要不是自己孩子就可以了」,妳有咩睇法?妳係唔係呢種人呢?
亮萱阿姨帶點無奈咁講:「對啊!做父母的一定沒辦法接受.」佢話相信每一個父母都唔會希望仔女係同性戀,但如果仔女同自己告白,都要學習去包容.佢話為人父母都希望自己嘅仔女開心,而唔係畀人歧視,所以作為愛仔女嘅爸爸媽媽,唔可以帶頭歧視佢哋.亮萱阿姨仲話,做咗媽咪成廿幾年,都覺得自己包容身邊人嘅程度大到難以想像.聽到佢話「只要身邊的人快樂,我都可以犧牲.」任性嘅毛毛頓時覺得父母真係好偉大!嗚嗚嗚~
後記
其實亮萱阿姨係毛毛喺花蓮嘅包車師傅,喺旅程途中佢一直分享佢同老公嘅溫馨故事.毛毛不停大叫好sweet好sweet! 仲有佢帶毛毛又睇花,又睇海,又睇稻田,又怕毛毛餓,又怕毛毛口渴.喺短短嘅旅程已經感受到佢嘅母愛.相信做佢仔女,一定又幸福又開心!


text:
誓要爭贏王君馨 龔嘉欣 未攞獎先慶功
延伸閱讀︰
準備出嫁 香香甜蜜婚照曝光
《阿爺廚房》觀眾激讚 貼地鼎爺教傳統粵菜
《幕後玩家》晒演技
《幕後玩家》中黃宗澤出軌令嘉欣進入崩潰狀況,一場崩潰喊戲令大批網民對佢演技刮目相看;及後嘉欣另有一場喊戲亦演得淋漓盡致,令Carmen呢個角色深入民心!嘉欣更因此上位,被網民大力激讚,為佢在星期日的萬千星輝頒獎禮奪獎打下強心針!
預先慶功
雖然未正式攞獎,不過嘉欣班粉絲日前訂咗個蛋糕同自製咗一個女配角獎座送俾佢,眾人喺將軍澳一間咖啡店食tea預先慶功.龔嘉欣見到個獎真係堅開心,全程笑唔停.離開咖啡店後,嘉欣行到邊都有途人搵佢合照,又有人祝佢攞獎成功,連坐住輪椅嘅阿婆都話要起身同佢合照!龔嘉欣來者不拒極度親民,人氣嚟講真係冇得輸.
力爭破蛋
入行八年,嘉欣曾在頒獎禮被提名四次,但一直都是陪跑一族,但如今終成女配角及飛躍進步女藝員熱門!被問到係咪對攞女配角信心十足,嘉欣表示︰「都會想攞獎,我放咗好多心機喺工作上,八年嚟都未試過得到咁多認同.」嘉欣最後更笑言未攞獎唔會結婚,希望今次攞到女配角獎,可以做將來嘅嫁妝!
王君馨唔敢認大熱
另一邊廂,出道七年,現年30歲嘅王君馨(Grace)憑《城寨英雄》花曼一角,有份角逐「最佳女配角」.被評為龔嘉欣最強勁敵嘅君馨近日宣布婚訊,削弱攞獎成數,被問到對攞女配角有冇信心,佢話:「信心觀眾俾!(依家你係大熱!) 都係傳媒朋友俾,其實我睇個提名名單全部女配都好有份量,我唔覺得淨係我同嘉欣爭,有份提名都有份量有付出,所以大家都有機會,有嘅當然開心!」


text:
我個人使用之後,就覺得非常好用!所以,我都要提出一個小小警告:貪靚嘅你如果對於涷齡產品唔忍得手,千祈唔好再睇落去.因為,IOPE bio essence韓國神仙水,可能係市面上最好用,最抵用嘅神仙水!能夠令到肌膚年輕化,問題改善,創造青春肌膚,都只係$400!你睇完,又會忍唔住買!
IOPE 護膚牌子背景
韓國護膚品牌好多,入門級嘅innisfree,Étude House,Laneige,Jayjun,到中高端嘅IOPE,Dr Jart,到極高嘅雪花秀,乜嘢層面都有,質素亦都各有千秋.但講到性價比超高,而質素有返咁上下,就一定要講IOPE.
IOPE喺韓國都屬於本地名牌,價錢亦屬於中上,輕奢華產品.喺韓國成千上萬嘅品牌同產品之中,連鎖店亦都將佢劃分為中上層產品.
IOPE呢個牌子係韓國絕對係大牌子,背後嘅生產母公司Amorepacific,亦都係韓國數一數二嘅護膚品牌,絕對唔係雜牌,都算係有名有姓嘅牌子.(集團旗下品牌包括雪花秀,Laneige,Étude House等等……)Amorepacific喺香港時代廣場都有分店!
呢一隻bio essence神仙水,價錢平,效用高,你不可不知.
IOPE神仙水成份曝光
市面上有好多隻野,都自稱神仙水.當然除咗SK-II之外,好多後起之秀,都會叫自己做乜嘢韓國神仙水,魔幻水,奇蹟水,救命水, 1秒神水等等.
我經常提醒各位,如果真係要判斷一隻精華水好唔好用,最主要睇,就係化學成份!好多市面上嘅marketing,都講到牌子嘅精華水好神奇,但係,只有成份夠科學化,有足夠嘅有效成分,先至會有用!否則,你只係一千幾百,買個希望!希望一過,就變成失望!
依家神仙水係香港嘅市場出現兩極化現象, SKII就越嚟越貴,其他不知名嘅日本韓國雜牌神仙水,就越出越多,價錢亦都由推出時五六百蚊下跌到三百幾蚊,有啲甚至平到一百幾蚊!講真,價錢太平嘅神仙水,或者係完全無牌子嘅雜物神仙水,我真係唔敢用!
IOPE bio essence價錢港幣$400 ,絕對物有所值.
對於對韓國化妝護膚品唔太熟悉嘅人嚟講,我要特別聲明.IOPE bio essence神仙水絕對係名物.我自己親身去首爾美妝店考察,發現真係好多韓國女仔,韓國男仔使用(IOPE Bio essence神仙水亦有男裝,根據當地美容店BA姐姐介紹,兩者唔同之處在於男性面有分泌比較多,產品裏面就加入酒精成份.保持清爽.所以各有各好用)
作為興趣美容blogger同美顏狂熱分子,我平時香港自費購買嘅面膜,精華,美白,噴霧,啫喱,face oil簡直多到爆炸,真係無咁多時間用晒所有產品!但係點解會接觸得到IOPE Bio Essence神仙水之後,都要推介俾大家呢?因為,太好用啦!
之前朋友介紹IOPE Bio Essence神仙水,話佢有幾咁好用嘅時候,我都不以為然.畢竟,好多產品都好用,真係多佢一枝唔多!
直到有一次出門去韓國旅行,發覺自己平時係潮濕香港用開嘅精華,喺當地乾燥寒冷天氣發揮有限,要做到保濕嘅時候,就聽從朋友意見,去咗買咗IOPE bio essence神仙水面膜!返去酒店求其一用,到15分鐘就掉咗.第二朝,不得了!
之前嗰日乾燥欠佳嘅膚質,只需要一次IOPE bio essence嘅神仙水面膜修護,竟然皮膚完全吸收,變得光滑,細緻!之後搽番平時用開嘅Olay多元修護,成個旅程都係光,嫩!
由於皮膚吸收足夠水份,皮膚望落去水潤,光亮!皮膚個底打得好,旅程影返嚟嘅相都青春,可愛!高清鏡頭之下,都仍然咁靚!
最重要係,IOPE bio essence真正好用嘅原因,除咗效果快之外,佢冇令到我敏感,痕癢,起紅斑!因為好多呢啲所謂奇蹟水,生命水,乜乜物物水產品,一用完,就中招,面會紅晒敏感晒!呢啲嘢無色無味,好似水一樣,但係其實裏面就加添左生物成份.
自此,就對IOPE bio essence一見鍾情!買返支神仙水使用,價錢比較相宜.面膜$40 ,一支神仙水夠用一個月,都只係$400,當然買一支裝啦!
我之後返咗嚟香港,用咗差唔多一個月,完全冇敏感跡象!
IOPE bio essence之所以咁好用,係因為佢加入「生物酶」thioredoxin,可以抗氧化,抗老化.佢可以直達皮膚衰老根源,改善衰老狀態!
如果人體缺乏咗啲種生物酶thioredoxin,細胞就會老化得快.相反如果身體有足夠嘅生物妹,老化程序就會減慢.而呢一啲神仙水,作用就係補充thioredoxin,令到細胞再生.維持年輕狀態.
(DFS IOPE專櫃)
21日使用成果
同一般市面上嘅美容網站唔同,我喺呢度經常都要強調,美容產品,一定要有科學成份!一定要有醫學根據,我先至會推介俾大家.
我做過好多關於thioredoxin嘅研究,發現,真係有做抗衰老.
用咗差唔多三星期,我會比正評.
其實,保養皮膚,用一支產品其實唔會足夠.要從防曬,表皮層定期去死皮角質,真皮層維他命C加維他命E深層保養,真皮層射頻膠原蛋白自生,飲食控制,抗氧化補充劑等等,全部都要做.再加上日常保護,每日都用乳液形成保護膜,先至係齊全嘅凍齡皮膚保養.而呢一支IOPE bio essence神仙水,作為打底,第一層保護,效果就真係好好!
可能我呢排心態正面,身體健康,再加上用咗神仙水,狀態真係幾好,真係有種自信青春嘅光彩!今個星期我去買飯嘅時候,個店員姐姐竟然同我講,「你有冇學生證?」
神奇嘅係,同一個禮拜之內,我請屋企人食飯,個好友善好好傾嘅侍應同我講,返工好辛苦呀,「咁你出嚟做嘢未啊?」
哈哈!又搵到一樣好用嘅產品,我就第一時間推介俾你哋,希望你都同我一樣可以有凍齡美魔效果!你睇我幾錫你地!😘
IOPE於銅鑼灣Hysan Place DFS有專櫃
(兩個月後更新:空瓶才有說服力!成支用晒啦,有圖為證!)😍😍


text:
我同先生2019年3月4日已經喺石門彩福完成婚禮啦!
首先好多謝彩福畀咗一個好難忘又溫馨嘅婚宴我哋,亦令我同先生可以輕鬆投入整個婚宴當中.
作為新娘子,最緊張就係證婚,晚宴,接待等一連串的安排,最怕因爲太忙而忘記當中的細節,所以係依到要特別多謝阿Din,佢好細心咁提醒我每一個細節,亦會提供好多資料(時間嘅安排,流程上嘅先後次序等等).而最令我意想不到嘅係,佢地係我證婚前連同MC一齊開會(真係經理,協助同事同MC 一共約10個人坐係一張12人圓枱開會),認真既程度超乎我既想像!
除咗認真嘅對待,婚後我不斷收到各方親朋好友大力嘅讚賞:服務嘅態度好好,食物味道好啱佢哋口味(不會太咸或太甜),上菜速度控制十分好,甜品抹茶鴛鴦卷個個都話好好味,必食推介,賓客都留到最後食埋先走.另外,空中花園好靚好適合畀賓客影相...
而我最最最鐘意係貼身跟我嘅姐姐,我嘅禮服多數都有大拖尾,無論我企喺到或者要坐低,都會幫我整理裙擺,真係辛苦幾位貼身姐姐🙏🏻
最後,婚宴好難避免有甩漏嘅情況,而我嘅甩漏呢...就係我畀左份舊嘅座位表彩福,而已更正個份冇update 落USB...連姊妹都好驚訝我犯左咁大嘅錯🤦🏻♀結果彩福即場借電腦比我嘅姊妹即刻打過一份,幫我解決左咁大嘅問題🙏🏻
以上絕對唔係Hardsell,真係好值得推介👍🏻👍🏻到我圓婚後每次聽親朋戚友講起,聽到嘅每一句都係讚賞彩福各項安排細節,多謝彩福帶畀我地一個難忘嘅婚禮❤


text:
日本人仲有Youtuber都喺流行嘅「子彈旅行」到底係咩?
所謂嘅「子彈旅行」同「子彈筆記」之間其實冇咩關聯,當然都唔係指帶住子彈出去玩嘅意思.
「子彈旅行」語源來自日本,係從「弾丸ツアー」一詞直譯,「弾丸」係「子彈」,「ツアー」係旅行,兩者加埋就係子彈旅行,意指「好似子彈咁快速嘅旅行」,時間短,停留處少,行程步調相當快,就係子彈旅行嘅特色.
大家對子彈旅行嘅天數定義都有唔一樣嘅解釋,但大致嚟講天數基本上唔會超過兩天.
子彈旅行通常唔係以「旅遊」為目的,而係為咗「某目的」嘅旅途,好似係參加國外演唱會,世足賽,奧運嘅加油團等等行程,直接去某處,目的達成後就即刻返,唔太會喺當地嘅旅館留宿,可能會直接瞓喺飛機,巴士甚至係機場等等地方.
由於日本同台灣同香港彼此之間距離比較近,飛嘅時間都唔耐,所以有越嚟越多日本youtuber影台港嘅子彈旅行影片,挑戰一日來回嘅極限踩點!
近年嚟亦因為廉航航點逐漸增加,航班時間選擇更加多元化,對於喺平日好難請假出去玩嘅社會人士嚟講,一,兩日嘅假日就可完成嘅子彈旅行亦慢慢變成一種旅遊新趨勢.
(截圖自YOUTUBE)
子彈旅行其實係三高旅行,行程高效率,移動高速度,時間高壓縮,所以有經驗者喺打包行李時就會做好萬全準備,避免浪費時間同空間.
對於想體驗「子彈旅行」嘅人,經常參加跨國演唱會,Live嘅老道經驗者Kaki小姐表示:「唔好忽略行李收納.」
子彈旅行喺每度停留嘅時間都相當短暫,並冇多餘嘅時間或者寬敞空間可以坐低好好整理行李,所以喺出發之前嘅整理同收納都好重要,千奇唔好睇小佢.
「我比較鍾意分袋收納法,將用嘅到嘅物品,依照種類收喺同一個收納袋入面,咁樣一嚟就算時間緊迫而趕住收拾,只要把握同種類物品都喺同一個收納袋嘅原則,就未至於太混亂.」
子彈旅行嘅收納建議係至少準備兩個環保收納袋,大致區分為浴室袋同衣物袋.
將所有喺浴室用到嘅嘢放喺一個收納袋,貼身衣物放喺另外一個收納袋,咁樣一嚟就算喺機場過夜,都唔會手忙腳亂咁摷盥洗用品,又可以避免直接拎出貼身衣物嘅尷尬狀況,方便安全有效率.
對於收納袋,Kaki小姐推薦「由簡入繁」嘅款式,好似俄羅斯娃娃咁樣,內袋多啲嘅種類會比較好,咁樣唔單止可以收入更多物品,亦比較好分類,旅行途中拎嘢都會更加方便.
其實唔理係咪子彈旅遊,出發嘅收納都係必備課題!


text:
如果你同小編一樣係「三上」必戴耳機者,上車戴,上廁所戴,返工返學都會帶,大概每日都會有將近5分鐘喺解決耳機打kick嘅問題!
到底點解從衫袋或者手袋拎出耳機,永遠都係打kick嘅狀況?明明整順咗但一入到衫袋就好似有魔法一樣?
今天就嚟簡單講講會影響耳機線成日打kick嘅原因同提供你各種改善方法.
空間,粗細,長短,種類,質料都會影響打kick機會
空間:
有將耳機塞入衫袋習慣嘅人應該會特別有感覺!
空間越細越逼嘅地方,手袋,衫袋等等地方都係最容易打kick嘅地方.
長短:
耳機線長都係關鍵,46到150cm嘅線長係最易打kick嘅一段位,大家可以量下自己嘅耳機線係咪呢段範圍.
粗細:
除此之外,線嘅粗細都會影響打kick機會,越粗,越寬嘅線越唔容易打kick,有玩過裁縫嘅人大概可以理解,細長嘅繩真係超易「糾結成一團」.
質料:
編織線係最容易打kick嘅一種!同樣粗細嘅繩,如果係編織繩質料嘅話一定會打kick打到崩潰,相反係,越硬嘅耳機線比較唔易kick埋一齊.
線會打kick其實有一套相當複雜嘅公式,加埋耳機唔單止有啱啱好長度嘅線,仲有兩邊嘅耳機頭,體積細又有啲重量,會增加打kick機會.
想要避免每日嘥時間喺解開耳機線,或者唔想增加耳機線嘅耗損率,唔少人會直接用無線耳機,如果唔想再買新耳機嘅話,下面嘅物品同技巧可以幫到您!
八字收線法
完全唔用任何工具或者物品,只要手就可以簡單收!
先伸出兩隻手指比yeah(或者豬蹄手都可以),將耳機線以數字8嘅軌道一圈一圈捲喺手指上.
呢種方法就算線圈睇落逼成一團,但實際上完全唔會打kick.
(文末有連結可以參考!)
耳機收納包
懶得捲半日嘅人可能都係覺得八字收線法好麻煩,唔緊要!那就推薦耳機收納包,不過放入去收納包之前都係要整理一下!
否則收納包嘅空間好細,亂塞入進都係會打kick.
(截圖自:E-BBOKS)
唔想用八字收線法,亦覺得用收納包會掗位嘅人,推薦壓箱法寶──耳機捲線器.
簡單嘅將耳機線捲一下,用訂造捲線器扣上去就乾淨企理!
呢個物品嘅好處喺唔洗用捲8字都唔緊,只要將捲線器好好扣緊或者綁緊就OK.
超得意嘅貓咪訂造收線器!
集比嘅耳機收線器種類豐富,甚至可以印上LOGO當成企業禮物!
有任何想做嘅訂造捲線器都歡迎嚟搵集比哦!
參考資料:
耳機線要怎麼繞再收納才不會打結?採八字繞法對折方法簡單不打結
為什麼耳機總是會自己打結? | 超邊緣冷知識 第4集 | 啾啾鞋


text:
2012年嘅時候,台灣台中女中校內進行咗一個得意嘅活動,師長公開徵求有興趣設計造型USB手指嘅同學,票選前三名嘅設計圖就有機會可以製作成USB手指並係校內販售,最後由鄧琬儒同學設計嘅作品除穎而出,此活動不特造成學生與救生瘋狂搶購之外,都畀台中女中嘅同學更有共有參與感,而尼款造型USB手指成為嗰年台中女中校慶最熱門嘅學校周邊貨之一.
乘勝追擊嘅追加訂單
今次嘅合作經驗畀業務見識到台中女中師生全體嘅團結,事關係內銷畀校友們,係定價嘅地方本身就唔係以賺錢為目標,就首批數量係以保守嘅1000個為基準,冇諗到師生反應就反應熱烈,不特係預購時就有大量訂單,校內嘅合作社,園遊會都可見造型USB手指嘅身影,除咗在校生幾乎人手一個之外,畢業已久嘅校友們都紛紛入購唔止再追加1000個,最後甚至快3000個USB手指數量.
手繪草稿嘅純真感動
有別於一般企業,係設計有自己專屬嘅logo或者人物時,由專業嘅美術設計者設計出草圖,台中女中選擇等同學生髮揮創意,百分之百嘅信任佢哋,當嗰份親手畫出嘅草稿傳遞到業務嘅手嘅時候,嗰份感動係無法形容.事關每一個細節都交代得好清楚明了,畫到都相當細緻,唯與原創相異嘅地方係USB手指插蘇頭嘅位置,從原本嘅裙變成頭部嘅抽拔式,避免了不必要嘅聯想,同時展現咗台中女中保守嘅校風.
另外,係製作流程上都相當順暢,為咗能夠更擬真,USB手指本身嘅顏色同實際台中女中嘅制服互相對色,當成品出嚟嘅時候,大家都好滿意,因為呢係首次同學共同共嘅成品,代表住無限嘅創意同榮耀,都係集比成功案例中極具代表嘅一個例子!


text:
圖片來源:新傳媒資料庫,Unsplash
1.日本街頭小食,忌邊行邊食
雖然唔係每間街頭小食都有規定,但問過一位日本朋友先知,原來日本人即使係街頭小食,都好少邊行邊食.
以吸煙為例,佢哋都唔會做「火車頭」,而係行去指定吸煙區.較多人嘅旅遊景點例如雷門,街道兩旁嘅小食雖然非常吸引,但大家都會企喺店舖門口食完,先繼續行.
有次我去食一間雪糕店,諗住買完就走,點知老闆衝出嚟叫停我,叫我企喺門口食完先離開.呢個習慣同香港剛好相反,好多店主都希望客人買完就急急腳離開,唔好阻住做生意.
2. 韓國人喜歡隨地吐痰
平時喺香港成日見啲阿叔喺公園吐痰,估唔到韓國呢種「吐痰文化」不論男女老幼都非常流行,尤其係接近深晚時間,可能好多人都飲完酒,比較容易痰上頸.我見過就連著西裝嘅年輕男士,吐痰技巧都非常純熟.除咗痰之外,仲特別多嘔吐物,大家去韓國時,夜晚真係要小心啲.
3. 美國高昂小費
去美國食飯最肉痛嘅就係畀小費,如果係比較正式嘅餐廳,都會建議最少畀全單費用嘅15%作為小費.以美國嘅高消費嚟講,隨時畀小費都冇咗一嚿水.
喺香港食飯找續時,可能會將全數硬幣作為小費.但喺美國就千祈唔可以畀硬幣,連街頭表演者都一定要畀紙幣,因為畀硬幣係一種視對方為乞丐嘅表現.
不過美國人似乎已經非常習慣畀小費,我見好多人連買杯咖啡都至少會畀US$1作為小費……恕我比較吝嗇,每次食飯,我畀小費時都非常肉赤……


text:
你哋身邊有冇朋友係充滿負能量,乜都鬧,乜都怨,乜都睇唔過眼,好似要屌晒全世界老母先安樂咁㗎?
舊同學Ricky之前做緊一間印刷公司,出親嚟食飯都係鬧老細,咁好正常吖,我同你平時都會鬧老細,再見多一兩次,佢就開始鬧啲同事,話佢哋一個二個死蠢,偷懶,冷漠,咁我哋幾個舊同學又唔係同佢一齊做嘢,Ricky咁講,我哋就咁聽囉,只係覺得點解一間公司可以容納咁多廢人.
後來Ricky轉咗另一份工,初初都幾好嘅,後期又係屌呢個屌嗰個,連女同事嘅衣著都批評,話人條裙太短唔知搏乜,又屌班同事個個帶飯盒,冇人陪佢出街食lunch……人哋帶飯想慳吓錢食得健康啲都睇唔過眼?
唔止公事,同學約出嚟食飯,自己唔諗地點,唔諗食乜,其他人決定好再揀埋餐廳,佢嚟到又會埋怨環境麻麻,服務唔得,食物普通,價錢唔抵.之但係你問佢有咩好介紹,佢又畀唔到答案你,簡單啲講就係百彈齋主!
有一次,其中一個舊同學要處理一件好緊急嘅公事,所以食飯期間接咗兩個關於工作嘅電話,Ricky就係咁鬧呢位舊同學係死港豬,咁勤力幫公司做嘢係白痴,結果佢同嗰位舊同學嘈咗兩句.
有時一個人勤力,唔一定要標籤佢係港豬,因為喺份糧以外,仲有一樣嘢叫責任感,另外,出嚟社會工作,自己個名都係招牌,我哋拚搏唔一定為公司為老細,其實係為咗自己.
咁深嘅嘢,唔奢望Ricky會明白,但希望佢唔好將負能量發洩喺一班朋友身上,大家識咗咁多年,點解要因為朋友勤力上心而指責佢呢?
我公司係一間幾出名嘅brand,早排做緊減價,所以叫大家有興趣就去個網址睇下,因為用我個staff code仲可以折上折,Ricky都未睇就已經屌定先,係咁踩我間公司啲嘢唔掂,design唔得,就係冇人買先要減價,嗰次我都有啲躁,佢咩都唔知,行過就屌一餐,唔通Ricky真係叻過我公司班marketing同designer咩?
最近一次出嚟,Ricky又轉咗工,呢份工雖然係短期contract,但一樣要畀佢鬧,來來去去都係鬧嗰啲嘢啦,總之老細同事最廢,佢就冷眼旁觀懶得點醒人咁囉,次次都係咁上下,Ricky仲透露最近去見另一份工,話自己同個HR好好傾,全程數臭舊公司唔掂,覺得對方好認同.
真係認同?認同就唔會冇消息冇下文啦,最後Ricky份contract到期,又冇任何offer,佢約我哋出嚟食飯,問有冇工作介紹.
其實Ricky當日遲到,佢未嚟到之前,我哋幾個已經開緊玩笑:「你估吓Ricky哥今日又有咩屌.」而Ricky嚟之前,我哋係傾緊公司有啲空缺想請人,互相問對方有冇介紹,但係Ricky後來開聲話想搵工,我哋都好有默契咁話:「冇,幫你留意下.」
或者我間公司係咁多個同學裡面比較有名氣嗰間,Ricky特別問多我一次,話想去我公司做,其實上次佢先話我公司呢樣唔掂,嗰樣唔掂,而家又好似忘記晒咁.
我哋唔係要報復Ricky,佢一直以嚟都係鍾意認屎認屁,踩低晒身邊嘅人,然後抬高自己,實質上冇對我哋幾個friend做成損失同傷害,不過Ricky份人乜都鬧,乜都怨,乜都睇唔過眼,我真心唔敢介紹佢入嚟我做,因為佢將來一定會喺其他人面前鬧我,鬧我同事,鬧我公司.
以前細個成日聽人講,去見工唔好bad mouth前僱主,當時我覺得呢句說話係放屁,唔通有真相唔講呀?屈服呀?後來工作經驗多咗先至明白,你去interview嗰陣,面對嘅係一間未必請你嘅公司,一個同你萍水相逢嘅HR,對方冇義務要聽你吐苦水,每個人都有自己嘅難題同忙碌,傾心事?搵社工啦.
至於Ricky,我實在聽過佢bad mouth太多人喇,所以介紹佢入嚟做真係不了.
見到Ricky平時批評佢嘅公司,同事,又批評我哋幾個朋友嘅工作,但就走去同個初次見面嘅HR講心事,我突然覺得好犯駁同矛盾.
一個人唔好成日自怨自艾,唔好畀自己充斥太多負能量,唔好係又屌唔係又屌,因為咁樣會嚇走好多人同埋機會.


text:
尋日簡介過 9大蛋黃哥點心 款款都咁可愛,我依莉詩當然急不及待去尖沙咀the ONE 嘅新派點心店-點心代表試食啦!機會咁難得,我仲約埋超級蛋黃哥粉絲嘅 YouTuber 柏力芝 同我一齊玩轉蛋黃哥添!
實物同宣傳相一樣萌!
我諗大家都試過因為望到雜誌 D 靚靚退地相就以為實物都喺一樣,點知去到先發覺走晒樣,就算用盡手機 app 點執都無用.今次蛋黃哥嘅 Fans 就包保唔會失望啦!事關每碟點心上嘅蛋黃哥表情都喺用可食用嘅米紙黐上去,保證個個一樣咁 hea ,唔會走樣.
▲ 梳乎蛋蝦漢堡同宣傳相一樣有菜,有蕃茄,有芝士,最重要喺有蛋黃哥!
▲ 蛋黃哥 hea 完喺漢堡包上,轉個頭又去咗雜菜沙拉上,佢幾時行得咁快架?
▲ 蛋黃哥平時最鍾意將煙肉當被蓋,偏偏今次佢就壓住張被,唔通 D 五榖米太硬瞓得唔舒服?
▲ 乖乖食晒 D 飯就可以見到另一隻蛋黃哥啦!
▲ 睇到網上有人搞到蛋黃哥嘔奶,我同柏力芝真喺笑咗好耐.本來想自己試下,不過影得太耐相,凍到唔識嘔了!
唔好掛住影相,熱辣辣先好食!
雖然蛋黃哥真喺好可愛,大家都想同佢地影多幾張靚相.不過梳乎蛋流沙包就一定要襯熱食啦,唔喺就唔流沙架啦!就算梳乎蛋蝦漢堡同梳乎蛋煙肉五榖炒飯都一樣,凍咗就會好硬了.同樣,因為我地玩得太耐,食嘅時候已經凍晒了,所以味道方面,我只能同大家講不過不失啦.
說好的佈置同 Pop-up Store 呢?
除咗野食,應該大家都好關心佈置同限定衣物,可惜我地太早嚟到,仲未裝修好,所以未能同大家報告.暫時只喺見到餐紙換咗做蛋黃哥,不過 15號正式開幕嘅時候,牆上面嘅明星相就會換埋做蛋黃哥沙龍架啦!至於限定衣物到時就會係餐廳左手面有得賣,食完記得去望下啦!
▲ 雖然限定衣物未有得睇,但見到呢個杯墊喺咪好想擁有呢?咁記住除咗叫點心之外,俾多 $20 歎番杯茉莉花茶啦!咁你就可以一睹肥版蛋黃哥風采,之後佢肯唔肯跟你番屋企就要睇你啦!
▲ 另外,呢把心形蛋黃哥扇將會喺尖沙咀街頭隨時出現,如果喺條街見到好多人拎住,就喺你嘅好機會啦!
8月 18日更新
▲ 另一邊窗上都有好多蛋黃哥貼紙啊!
▲ 鋪頭左面有一間迷你 Pop-up Store,只有幾件衫同布袋掛喺度.
講咗咁耐想知柏力芝用咩方法食蛋黃哥落肚?留意 Unwire 嘅短片啦!
点心代表
地址:尖沙咀彌敦道100號 The ONE L3層L308號舖
營業時間:星期一至五11:00–23:00,星期六至日10:30-23:00


text:
每一次一田購物優惠日,我最關心嘅,當然係睇下有咩 Pekkle 產品會做傾銷啦!睇完份宣傳單張之後,係有 d 失望,因為今次只得兩款 Pekkle 嘅 products 會做傾銷,其中一款就係同 5 月份嗰次一樣嘅產品 --- Pekkle 四轆旅行喼.今次係限售 100 個,價錢同上次一樣,不過數量就比上次多咗一倍,唔知今次仲會唔會好似上次咁,係 lunch 之前就已經賣哂呢?
而另外一樣 Pekkle 貨品就係同 2011 年嗰次嘅精選貨品同類型,只係唔同款式 --- Pekkle 雪狐絨床品套裝.熟悉 Pekkle 嘅人應該都知道,呢個 pattern 係 Pekkle 最 classic 嘅造型,所以當我睇到宣傳單張嗰一刻,都真係有少少心動想買,不過冷靜 d 去唸,舊年買嗰套 Pekkle 雪狐絨床品,其實都只係用咗一個月左右,就已經唔再須要用〔因為都真係幾暖〕,所以套床品都仲係好新淨,再加上我仲有單獨嘅 Pekkle 雪狐絨被,如果再買多一套嘅話,唔單只冇機會用,其實係連搵地方存放都成問題,因為呢套床品都幾厚身,就算包好一套,都係相當大件嫁..
不過咁,我以用家嘅身份去同大家講,呢套床品真係又軟又暖,質地好好.所以如果大家唔會對毛毛有敏感嘅話,呢套床品都幾值得大家去選購!
唔好比張宣傳單張誤導,根據過往經驗所得,床品嘅 size 其實係由單人至加大都齊尺碼,所以要買雙人 size 都冇問題嫁!


text:
無論係拉麵,車仔麵,擔擔麵,喇沙,甚至係公仔麵或者杯麵,Mike都好鍾意飲晒啲湯,因為覺得夠濃夠咸好好味,而我就極少飲,頂多都係飲一兩啖,可能係因為由細到大阿媽都同我講呢啲係味精湯嚟,無益,叫我唔好飲.所以當我同Mike一齊食麵嘅時候,我成日都會叫佢唔好飲啲湯,不過我有張良計,佢有過牆梯,當就嚟食完碗麵嘅時候,佢就會好醒目咁淨係夾一兩條麵碎落個大湯匙度,然後放滿湯,我一話佢飲湯佢就好理直氣壯咁話:「啲麵未食哂喎!」
「Brenda,其實你返工有無化妝㗎?」腦細Michael突然問.「我淨係查咗少少有色防曬咋.」我說.「佢不嬲都無化妝㗎啦,80後青春吖嘛.」70後同事May說.「下!乜你連唇膏都唔查㗎?唔係掛?」90後同事Bibi驚訝地說,無啦啦佢又答嗲.
好多時聽Twins嘅歌會令我諗返起以前學生時期嘅生活係幾咁開心,嗰陣真係可以話係天真無邪,無憂無慮,唔使成日諗人哋到底諗緊乜,佢講呢句說話係真心定想串我?呢個人對我咁好有咩目的?點樣先可以上到位?頂多都係驚默書唔及格,測驗考試唔識答,或者係呷醋best_friend好似同另一個同學仔friend啲.
「初初睇陳凱琳都覺得佢幾靚,但係而家個樣好似越睇越怪.」我邊揭八卦雜誌邊說.「係囉,好怪,都唔靚嘅.」男友Mike說.然後無幾耐佢就send咗佢同陳凱琳嘅合照畀我睇,事緣係佢公司咁啱搵咗佢拍嘢,所以有機會集郵,話晒都係明星,如果換轉係我,我都會影,好正常啫.過咗幾日我哋一齊出街食飯,唔知點解佢又講起張相.「嗰日我話想同佢影相,跟住即刻個個都爭住影.」Mike說.「下?即係你係第一個主動話想同佢影相?我以為係人人都影所以你先順便影埋一份.」
話明戰衣,點都要形容下畀大家知係點,我真心覺得條裙係唔錯,雖然只係喺H&M買,係一條黑色嘅背心連身裙,長度到膝頭哥上面,上窄下有少少散開,最堅係胸對上嘅都係黑色seethrough,當中有啲黑色圓波波,若隱若現,似有嘢望其實又望唔到嘢咁款,個style係成熟得嚟又有啲cute,堅係一條好有心計嘅裙嚟.
話說阿Mike諗住儲多啲錢同我結婚,買樓,組織小家庭,所以佢就轉咗去而家呢間公司度做,人工當然高啲,但係比以前辛苦一百倍,其實以前都已經好辛苦.有幾辛苦?就係連續成個月每日都瘋狂OT,有時甚至OT到凌晨,就算唔凌晨都成11,12點,仲要係未食飯㗎喎!公司根本就係唔夠人,仲要不停接job,senior辭職就走去請個junior返嚟頂就算,甚至唔請,慳皮到死,冒求chur到所有員工氣絕身亡為止.
「你呢排係咪好得閒?我見你成日都好早收工,琴日六點幾已經唔見你.」人事部Macy說.「我放六點,六點半我先走㗎喎,而且準時收工都正常啫.」我說.「無,想睇下你係咪好得閒咋嘛,以前你成日都好夜收.」Macy說.
話說小妹以前係讀女校,諗返起以前中學嘅生活都好開心㗎,仲識到班好姊妹,不過硬係覺得爭咁啲嘢,就係無拍過拖.雖則每個人嘅性格都唔同,但讀女校唔多唔少都會有啲影響,你諗下六年嚟日日都淨係同女仔相處喎,雖然都有幾個阿sir,但係有幾可會同佢哋講嘢先?而且男老師同男同學係好大差距,根本都唔同,長時間咁樣真係會唔係幾識同男仔相處,所以女校嘅人出到去(大部分)一係就好摺一係就好主動,即係所謂嘅姣,而我就係屬於前者,即係慢熱,靜嗰類.
有次就係因為我拎嘢嘅時候唔小心掂到個電話,whatsapp藍tick咗,但我根本無睇到個message,當然就無覆到,然後佢就自編自導自演咗一個我偷食嘅故事,仲講到似層層,怒火中燒咁款,鬧咗我一大餐(呢啲事絕對唔係淨係女人先會做).其實我本身已經好少會喺同朋友食飯嘅時候玩電話,特別係只有兩個人嘅時候,因為感覺唔係好尊重,難得約出嚟見面,如果要我望著你玩電話,咁又有咩意思?將心比己,所以我都唔會咁做.
每個人都有唔同嘅喜好,可能有人鍾意玩水上活動,有人鍾意玩音樂,有人淨係鍾意打機.如果無傷大雅又唔係太過份嘅話,其實都唔需要為另一半去改變自己嘅喜好,因為可以喺空餘時間做自己喜歡嘅事其實真係幸福.扣除食,瞓,工作同交通嘅時間,其實私人時間已經所餘無幾,如果不幸要加班,更加係精神同肉體上都有心無力,有時間都只係想用嚟休息,所以能夠自由自在咁做自己鍾意做嘅事其實好難得.可惜人越大,反而越容易放棄.
水鞋都有好多款,我揀嘅時候主要係著重個款好無睇,長度,重量,透氣度同舒適度等等.好現實,揀水鞋同揀男朋友一樣,第一樣一定係睇樣,唔係話唔著重內在,唔係話一定要好靚,只係如果你第一眼望落去對水鞋度已經完全無好感,我肯定就算個售貨員之後無論點sell你都好,都係唔會成功.至於好唔好睇呢家嘢其實好主觀,正所謂情人眼裡出西施,有人鍾意五顏六色夠繽紛,有人鍾意淨色夠沉實,有人鍾意有花紋,我個人就鍾意黑色,型得嚟又唔怕污糟.
「你洗碗要隔渣呀,唔係會整塞條渠㗎!」經理說.「阿姐我洗咗碗咁多年使你教!我不嬲都係咁洗㗎啦,有乜問題呀!」洗碗火雞姐說.「唔隔渣條渠會塞,塞咗係咪你通?」經理說.
「免加一怎麼夠!多送我兩個菜吧!還有這個不太好吃,幫我取消,否則我不會再來!」客人A說又說.
其實我真係好嬲,我嬲佢點解要同我講可以準時收工,我嬲佢公司點解會咁多嘢做,搞到佢晚晚凌晨,甚至朝早先收工,我嬲佢同事點解唔幫佢分擔下,我嬲佢點解唔反抗腦細,但我最嬲係佢無好好愛惜自己身體.我係好嬲,但係我又可以點做?理性同我講我係唔可以嬲,加班佢都唔想,腦細唔放人,可以點?我唔可以比佢份工影響我哋嘅關係,我唔可以輸畀呢個小三(份工),而且等咗個幾鐘,都係想見一面,食餐飯,如果我仲嬲,咁咪更加嘥咗啲時間?
唔好以為外國人就一定對人好nice,最初幾日真係無人同我講嘢,我英文又唔係好,淆底症發作,驚講得樣衰畀人笑,於是更加唔敢主動聊人講嘢,變咗個啞人.但係嗰陣得我一個人,如果我唔主動啲,真係無人幫到我,唯有豁出去,以反正柒咗都無人知嘅心態去聊人傾計,點知又真係work喎,仲因為教佢哋講廣東話粗口而無啦啦friend咗,題外話其實佢哋英文grammar都成日錯,根本唔會介意你講得好唔好,只要你夠膽講就得.
Ken哥係公司嘅老臣子,負責採購同管倉,可以話係一人之下,萬人之上,除咗腦細,無人搞得掂佢,個個都要睇佢面色.十次有九次我見親佢都係大大聲咁鬧緊人,真係好彩我唔係直接隸屬佢.除咗黑面,佢仲有一大特色,就係無論發生咩事都一定會大大聲凶咗人先,就算後來發現原來係自己錯,佢都唔會講sorry㗎喎,點都可以賴落你度鬧你,總之你錯佢就鬧你,佢錯都係鬧你.


text:
(玫瑰花熊/獨角獸夠曬少女心)
花除左可以一束束或者永生花咁樣送比人之外,原來仲可以砌成熊同獨角獸,岩曬有少女心既妳.呢間花店賣既都係仿真花,都好香嫁!仿真花亦都唔洗擔心花期短唔放得耐,咁就可以長時間放係屋企,見到都開心.Spreadian仲可以享有全店9折優惠,仲唔快啲睇下!
(零食花束)
呢間花店除有一扎扎既花賣之外,你仲可以買小型保鮮花盒,保鮮花相片玻璃瓶etc. 岩曬唔同需要既你.佢哋仲有零食花束,岩曬買比為食既他她他.呢家spreadian 買正價花可以有9折優惠.
(獨一無二嘅花)
有邊個女仔唔鍾意花?一束花除左可以賞心悅目,係節日送花仲可以增進大家既感情.如果唔知揀咩花送比人,可以問下佢哋.佢哋會跟據你鍾意嘅花去幫你設計獨一無二嘅一束花,等收花既人可以感受到佢既獨特.Spreadian買花仲有85折優惠,買扎花氹下人或者裝飾下屋企啦!
(治癒 驅走負能量)
日常好容易積積埋埋好多負能量,返到屋企就係最好消除負能量既時候,秘魯聖木可可以淨化空間,幫助冥想,紓緩壓力和情緒,仲可以驅除蚊蟲.而唔同既水晶會有唔同既功效,適合有唔同需要既你.佢哋一set有齊秘魯聖木,水晶同乾花束,送走負能量之餘,仲可以裝飾您的家庭和工作環境,由心靈到環境都可以洗滌心靈,送比人或者自用都岩曬,而家spreadian 可以有8折優惠.
5. Daadvicer
(緣分占卜 在黑暗中帶一點光芒)
覺得時辰八字太傳統?可以試下占卜,透過占卜了解一下自己,問下你自己心中既疑難,或者可以搵到自己需要改善既地方,為你可以繼續抱有希望實現願望.佢哋有唔同既占卜方法,有興趣既可以上佢哋IG睇下,Spreadian仲可以享有VIP面對面服務優惠/網占8折,面對面服務包括卡西記錄 療癒 流年 面占 等服務(工作坊及塔羅班不適用).
(You Are What You Dress)
身上着既搽既其實都代表自己,呢間舖頭認為搵到自己嘅個人風格同獨有生活態度自自然然就可以出正能量.佢哋搜羅唔同優質既產品,包括家居用品,護理用品等等,等大家着得好用得好.Spreadian 只要係結帳是輸入promotion code就可以有全單85折既優惠.
(自家薰蠟燭)
生活始終需要儀式感,臨訓前點上Flamme既香薰蠟燭,靜靜看住微微搖曳的燭光,將身心同時釋放,等自己全然置身係香氣滿溢的平和空間.香味仲可以遍佈成個空間,成為你home sweet home既獨有味道.Spreadian可以享有全店9折既優惠,快啲買個黎享受下屬於自己既metime啦.
8. Bedggasm
(天然豆蠟香薰蠟燭)
bedggasm係香港本地蠟燭品牌,希望大家係忙碌努力打拼既一日結束後,翻到屋企可以將一日既煩惱拋諸腦後,有一個放鬆心情既一刻.佢哋係用天然大豆蠟夠環保,燃燒時唔會驚有有毒物質.Spreadian買滿$499可以免運費仲有$25cash discount添,揀個味黎買,等自己有一覺好眠啦.
(天然擴香)
唔知你相唔相信水晶有種能量可以改善人既磁場?水晶除左可以一串串咁帶係手,仲可以靚靚咁放係屋企提升格調.佢哋有唔同既擴香水晶,岩曬有唔同需要既你,除左可以幫自己帶黎好運 仲可以令到間房香噴噴.Spreadian 仲有全店9折優惠.
10. Mama.calligraphy
(優雅既西洋書法)
印刷始終無手寫既咁有溫度,你又有幾耐無好好拎起支筆寫下野?西洋書法可以幫助舒緩壓力,陶冶性情,更可以提升個人形象同學習嘅效益,係呢個繁忙急速既香港學習放慢步伐,理清我地內心真正的想法.而家佢哋提供以優惠價$50可以參加西洋書法班一堂比spreadian,等大家可以透過筆尖慢慢放慢生活節奏.
(有溫度的禮物)
唔知大家需要買禮物嘅時侯,會唔會諗到頭都大埋啊?今次介紹嘅店鋪可以幫到大家解決送禮物嘅需要啊!🥳佢地會提供客製化繪圖可以印係手機殼,ToteBag等等 🥰 讓商品變成有溫度的禮物❤Spreadian可以享有繪圖費9折同埋Follow佢地IG之後可以有訂製商品85折〜
(氣球小店)
大大小小既節日慶祝,都會想佈置下可以有多啲氣氛玩,又可以影靚相post IG📸 呢間小店就有唔同款式既氣球,等大家可以佈置下間房.佢哋仲有告白氣球花盒,送比女朋友或者媽媽都一流,仲有節日限定添嫁😍依家Spreaidan仲可以享有9折優惠,有興趣就去睇下啦~
13. Shifa_mystery
(占卜工作坊)
依間小店除咗有一般嘅水晶售賣之後同嘅占卜服務,仲有一啲情緒治療同埋能量療癒,分別有愛情, 財富, 工作/事業, 健康, 人際關係等等🔮有時候仲有工作坊比大家參加〜Spreadian可以享有工作坊可優先報名,仲有全單服務/網上占卜85折 (包括塔羅, 療癒, 寵物療癒, 驅魔等) 但不適用於工作坊及塔羅班 😎
想知點redeem offer,記住快d download Spreadit apps 睇下詳情喇


text:
2 MAY 2015(SAT)
早前係FACEBOOK見好多朋友仔都去左日本睇櫻花,攪到我都勁想去現場睇呀!不過去就一定冇我份住,所以就整個櫻花甜品嚟止下癮先.
我依個櫻花雙色奶凍靚唔靚呢~
我識得用櫻花嚟做甜品,都係睇FACEBOOK向群組啲勁人偷師.佢地原本係用櫻花嚟做凍餅嘅,我就冇佢地咁叻,所以就簡簡單單咁用嚟整奶凍啦!
其實整依個奶凍都真係好容易,只係需要分三層次嚟整,所以時間就用左少少啦~
櫻花漬我搵左好耐先係CITYSUPER買到~
首先用凍水浸洗櫻花漬3-4次,沖走鹽份備用~
開始整第一層士多啤梨奶凍!
首先用凍水浸軟兩片魚膠片(魚膠片每片2.5g)~
然後將一盒236ml嘅士多啤梨奶用細火煮熱,加入2片浸軟嘅魚膠粉及2茶匙糖(糖可以因應個人口味加減的哦)~
之後攪拌至魚膠粉及糖完全溶解~
放涼後就可以倒入杯,再放入雪櫃至凝固~
士多啤梨奶凍凝固後,就可以整第二層鮮奶凍啦!
其實做法同士多啤梨奶凍完全一樣,都係先煮熱鮮奶,然後再加入魚膠粉及糖,再倒入杯,再放入雪櫃至凝固~
待第二層奶凍都凝固後,就可以準備整最後一層啦!
不過係依個步驟開始前,就可以將啲櫻花慢慢放入已凝固嘅奶凍上~
其實依一個步驟就同平日整啫喱一樣,先用一碗熱水加入荔枝啫喱粉,攪拌至完全溶解後再加入一碗凍水~
最後將啫喱慢慢倒入奶凍上~
放入雪櫃至凝固就可以食得啦!
可能係我自己整關係,所以我覺得真係好靚,有少少唔捨得整爛啲櫻花呀~
哈哈哈...小小豬都話啲花花好靚呀~
由於需要雪三個步驟,比例上雪嘅時間係長左啲啲,不過估唔到個質感都仍然唔錯,都非常好滑滑~
平日唔愛甜品嘅大肥豬都讚好食,仲話下次可以再整過俾佢食.一聽到佢讚都真係好有滿足感呢,因為佢真係好少..好少..好少讚我啲甜品呀!
哈哈哈...唔好問我啲櫻花好唔好食,因為面層嘅荔枝啫喱味道都比較濃,所以都蓋過左櫻花味.等我下次再用櫻花整其他甜品時,再試清楚個櫻花味啦!
不過....其實櫻花係咩味呢? 真係唔知哦...哈哈哈!


text:
新一年嘅装修攻略大放送嚟到最後一part,今日會將電器方面嘅總結一次過分享俾大家,務求令到大家可以喺電器選擇嘅時候唔會輕易中伏,文章最後仲會有一個彩蛋,記得睇完喇!
首先講下燈膽,好多人鍾意用盒仔燈,貪佢輕便而且夠簡約.其實盒仔燈屬於射燈,適宜做輔助照明,如果做主要照明,除咗光線可能會唔充足之外,對於小朋友同老人家睇嘢都會造成唔舒服.
在燈膽顏色選擇方面,好多人糾結於選擇黃色光定係白色光,甚至好多人以為只有呢兩種顏色,其實每種光都有獨特嘅色溫.鎢絲燈泡因為好浪費電,開得耐亦會令室內溫度升高,慢慢用佢哋嘅人開始減少,但佢嘅黃色光係公認最有燈光feel嘅,市面上都有唔少「仿─鎢絲燈泡」,其實係LED燈,但色溫和鎢絲燈泡類似,呢種燈膽最適合就係用於工業風嘅裝修風格.
風扇燈係好環保嘅配置,冇冷氣咁涼,而且空氣循環更好,慳電一流,循環型天花風扇燈仲可以避免俾風扇直吹嘅感覺.除咗平時見到嘅,主體係風扇,燈比較細盞.亦有燈為主,扇頁唔用就會自動收埋嘅款式.大家唔需要擔心要好高樓底先用得風扇燈,其實而家好多款風扇燈都唔厚身,同一般天花燈相差無幾,並唔需要高樓底先裝到㗎.
既然介紹開風扇,就講下抽氣扇.抽氣扇價錢唔算貴,但千祈唔好因為價錢就用大把嘅,覺得抽力強啲會更加抵用.其實細嘅抽氣扇抽力已經好勁,如果抽氣扇越大部聲音就越大聲.尤其夜晚訓覺嘅時候,聽到抽氣扇聲好容易影響睡眠質量.同樣要安靜嘅仲有抽油煙機,揀嘅時候要偏向安靜同風力勁兼顧嘅,開住佢都仲可以傾計睇電視,就perfect喇.
嚟到最後,我哋會介紹關於油漆嘅知識,我哋之前都介紹過好多,今日講啲大家可能容易忽略嘅點.
1.油漆唔好用油性,呢樣野一定要同師傅講,尤其手掃漆磁漆,唔提前講明,相信有七成師傅都會用油性.
2.而家市面上所有油漆都有水性,仲有好多顏色,光面啞面任你揀,如果師傅覺得油性油漆耐用啲兼實淨啲,其實冇全錯,但觀念未update,呢幾年油漆水性配方改進左好多.
3.點解唔好用油性油漆,因為佢用天拿水開,冇甲醛,但有好多VOC,毒性好高.好多人平時開冷氣關窗生活,咁就會吸入過多VOC.
4.除甲醛同除VOC係兩回事,市面上除甲醛產品未必除到VOC,而有D會冒認除到,所以為免中招,最好唔好主動用啲高VOC嘅產品.
5.有人問,油漆油牆係咪一定係用立邦多樂士呢?首先,乳膠漆呢兩個牌子真係主流,亦都係唔錯嘅選擇,但油漆無論幾靚都只係油漆,一樣會有墙裂既嘅風險,唔想有墙裂既可能,就要考慮價錢貴小小,非乳膠漆嘅塗料選擇.
其實關於裝修嘅攻略呢幾篇文章都只係好小一部分,畢竟資訊發達,科技進步,我哋每個人每日都喺度學習當中,我哋師傅都唔例外,空餘時間都會不斷進修同精進手藝,為嘅當然係可以提供最專業嘅服務俾我哋嘅客戶.新年新景象,大家如果想執靚間屋或者有新嘅裝修plan,隨時歡迎搵我哋精英師傅,祝大家新一年身體健康,心想事成!


text:
有調查指男士喺約會女士嘅過程中其實好被動,若然女方冇少少反應嘅話,男方都唔敢貿然出手.唔知係咪咁嘅原因,澳門利澳水療嘅雪雪就話與其等男士主動,不如自己行動最實際,而佢更稱可以喺一分鐘內令男士心動添!
一分鐘可以打動男士嘅心唔係唔得,呢種方法相信好多男士都知係乜,就係露出半條事業線,跟住姣問對方可唔可以陪佢過夜.點知雪雪聞言即擰晒頭話:「梗係唔係咁做啦!呢啲叫做色誘而唔係溝仔,我講緊嘅係喺一分鐘內讓男士心動,情況好唔同.」雖然唔知有乜嘢分別,但既然雪雪咁講,唔知佢有乜辦法喺一分鐘內溝到仔呢?雪雪就話:「方法有好多種,例如玩魔術,講笑話等,而我覺得最有效嘅就係講笑話.因為咁樣可以最快嘅時間,令對方對你留下深刻嘅印象,想有進一步發展話都冇咁易.」
講笑話確係遇上新相識男士時,最好打開話匣子嘅方法,至於係咪真係可以同對方有進一步嘅發展卻有待商榷.事關對方可能以為你只不過想識多個朋友,咁咪會變咗神女有心襄王無夢?雪雪點頭話:「若然對方係有心嘅話,自不然會同你發展落去,反之,如果佢冇心嘅話,你亦唔使花時間,咪當識個朋友都冇壞.」OK!咁發展落去係指乜嘢呢?雪雪笑道:「咁就梗係同佢飲吓酒,傾吓偈啦!因為我對性唔係咁隨便,要有深入啲嘅認識後至會曳曳.」其實呢種方法同樣可以掉轉用喺女士身上,想學嘢真係要同雪雪取吓經喇!
身高:5呎4吋
三圍:34,24,34
撰文:魂
攝影:文


text:
細個總係有好多嘢唔想做,但係阿爸阿媽又好想你去做⋯⋯做功課,溫書,補習,上興趣班⋯⋯有時都有諗過離家出走,咁咪可以日日去玩又唔使畀人管住晒囉!不過一個細路走得去邊吖,咪又係匿埋牀下底或者衣櫃入面唔肯出嚟咁囉!
所以話,你哋呢啲咪冇志氣囉,係匿就匿遠啲,唔好咁易畀人搵到吖嘛!好似美國呢個叫Angel嘅弟弟咁,明明一直喺屋企範圍內都冇人搵到佢呀!
你冇眼花呀!佢真係匿咗上屋頂呀!弟弟你點上去㗎?莫非你就係傳說中嘅「亨」功水上飄?你叫Angel啫,唔會真係有翼識飛啩?唔講佢點爬上去先,但係佢呢一爬,唔好話阿爸阿媽,就連警察都搵佢唔到呀!
咁究竟係邊個咁天才發現到佢呢?原來係記者坐直升機去報導,先咁啱見到佢喺屋頂咋!如果咁啱啲記者係搭採訪車去,咁就真係冇人搵到佢喇.
事後警察叔叔都勸得返Angel落嚟嘅,問返佢先知原來佢唔想入夏令營,搞到同阿媽嗌咗交,所以咪走咗上屋頂囉,點解要上屋頂唔去其他地方?佢話自己嗰陣都唔知諗緊咩喎.
其實事後Angel弟弟都知衰㗎喇,話晒嚇到阿媽鼻哥窿都冇肉呀!同埋阿媽話Angel自己都唔想搞成咁㗎,係因為Angel有ADHD(專注力失調及過度活躍症),所以有時會控制唔到自己做嘅嘢囉,弟弟話下次唔敢喇喎.希望係啦下⋯⋯唔係你下次玩爬入屋底嘅話,都唔知點搵返你出嚟呀!
封面圖片及資料來源:7News Miami,Aol


text:
今次我地去日本東京新宿親子旅行
總共住咗三間酒店而家我哋介紹住一間先
點解揀呢間新宿JP九州酒店?
我地住酒店,價錢唔一定要最平,一定要揀交通方便.
呢間酒店真係超級近JR
新宿JR九州酒店 (JR Kyushu Hotel Blossom Shinjuku)
地點係 新宿JR 南口斜對面
睇下Google Map行去新宿JR站只係需要2分鐘
同埋酒店係2014年落成都仲算好新..同埋無咩人知 or 無咩comment
但係價錢平囉 !!
比較起太陽道廣場SunRoute 同哥斯拉Hotel Gracery Shinjuku 平~400 晚
實際行我地由JR新宿站行過去只要2分鐘
搵埋地圖比大家睇呢間新酒店有幾近JR新宿 站
同埋呢間亦都係適合小朋友都可以去架,兩大人兩小童
大約$1250已經包埋早餐
(有圖有真相)
係agoda 都好多家庭評價好住
又比下大家睇吓實景相先
我哋兩大兩細都仲可以放埋行李係床邊都仲得
呢張相就係我地朝頭早寄行李收到係大堂影架啦
擺好左個喼仲可以平放
同埋唔使擔心廿四小時附近有便利店同埋通宵嘅食店喺附近
大家幾時想出去食野都冇問題
正常Size
食早餐地方
今次booking 包埋四位早餐..早餐都好豐富..
而且酒店都好適合幼稚園/小朋友
附近行唔夠一分鐘已經有麥當勞同便利店
保安
酒店夜晚係要拍酒店咭先可進入酒店樓層
唔駛怕新宿治安問題
食店
除咗交通方便酒店好舒服
喺新宿一落行去就已經全部都係食店
因為永勝鍾意等啲仔瞓晒會自己落街食消夜食拉麵
附近景點
附近仲有玩具店/BIC Camera/超級市場/ 歌舞伎町
呢度行去玩具店又係只係需要5分鐘路程而且附近又有好多間好出名嘅燒肉包括六歌仙,北之家族,大阪牛,燒肉力丸等等
我下一次再嚟東京嘅新宿我哋都會再住返呢間
因為交通方便,已經冇其他酒店
再近得我呢間,價錢亦比其他五星酒店都平!
仲要包早餐喎^_^
我哋去東京嘅有遊記只係啱啱開始
想知道東京有啲咩親子景點嘅留意我哋既blog 啦


text:
丘BB剛通過咗一個大考驗---第一次入戲院睇戲!
可能對某D小朋友嚟講睇戲係冇乜難度,不過丘BB貴為乜都驚小姐,
我原本都有心理準備有可能熄燈後2分鐘就要離場,
不過作為阿媽點都要盡量幫吓佢完成嘅~
我覺得今次成功有以下幾個要點:
1)選對戲種
今次睇《小馬寶莉大電影》
原因係平時三個表姐好鍾意喺丘BB面前唱佢D歌🎶
又自創咗隻舞四個會一齊跳~
有時喺屋企丘BB會叫我唱(當然我唔識~_~)
所以會開YouTube俾佢睇
於是就係咁佢對My little pony 有一定認識喇!
2)選對Partner
同邊個睇係好重要!!
相信得阿爸阿媽係唔夠嘅~
所以要搵一啲可以學習嘅對象
今次當然係同3個表姐睇啦~
佢見到表姐乖乖咁坐定定睇
自然會有樣學樣啦~
3)預先要俾定心理準備
預早兩日得閒就同丘BB講會同表姐睇戲,
「會好黑㗎!不過唔使驚~因為睇Pony 你會好鍾意㗎!」
加上事前俾trailer 佢睇都會有幫助!
4)用Hip Seat
丘BB唔使買飛所以冇位坐,
所以我預備咗hip seat 俾佢等佢可以舒舒服服坐高D,
同時攬住佢可以俾到安全感佢!
5)預備小食
如果可以就預備一,兩樣BB小食俾佢,
如果佢唔耐煩都可以keep佢坐耐D嘛!
全套戲99分鐘,
雖然尾段有D坐唔定,
不過對於一個19個月大嘅BB,我已經好surprise 能夠完成今次大考驗喇!
作者:仙妮
其他文章:


text:
飲礦泉水會便秘嗎?
CLEAN Blog – 飲礦泉水會便秘嗎?
相信大家都會知道多飲水係可以加快我地身體嘅新陳代謝,令體內嘅毒素容易排出體外,維持住各細胞狀態之餘,更令血液運行正常等.不過經常在外出工作,所以大部份時間都會買樽裝水飲,但有時聽到人地講話飲得多礦泉水會容易便秘或者甩頭髮?真係嘅?
其實真正天然嘅礦泉水係在於地底深層100多米之下循環而形成後再自然湧出黎又或者係經人工抽取既,所以一般較少會受到污染,當中水質含有不同既微量元素如:鈣,鎂,鐵,錳,鋅,銅等,而且愈來愈多研究證實,含有鎂,鈣等嘅礦物質微量元素飲用嘅水,係可以幫助預防心血管疾病,例如心臟病,高血壓同高膽固醇等等...
不過我地平時在街上買到嘅樽裝水(無著名天然礦泉水natural mineral water),大部份都係只屬人工製造嘅礦泉水,其實係先將蒸餾水變成不含任何雜質嘅水,然後再加添鎂,鈣,鐵等嘅礦物成份,而製造出類似礦泉水嘅效果.但在加工後,當中嘅鉀同鎂成份性質唔太穩定,所以就取代唔到真正礦泉水嘅功效,如果係天然既礦泉水,該水既味道會有少少金屬嘅味道喔.
另外大家亦要注意嘅就係礦泉水中雖然有微量礦物質係可以幫助到健康,但同樣攝取過量的話一樣會造成令腎臟無法排走礦物質嘅情況出現,形成結石,而且由於含有較多嘅鈉質,所以醫生建議肝腎同埋心臟衰竭人士不宜飲用.但至於會容易出現便秘又或者脫髮嘅情況,暫時就未經研究証實或臨床實驗啦.
其實建議自備家用煲過嘅水係最好嘅方法,健康之餘又可以更環保,但就有3點要留意哦:
- 煲滾起後,切勿再超過3分鐘,因為會導致水中亞硝酸鹽成份增多,亞硝酸鹽俗稱工業鹽,攝取太多有機會出現中毒嘅情況.
- 唔可以飲用電熱水壺內多次煲過嘅水,因為壺內會形成灰白色或黃白色嘅沉澱物,稱為水垢,同壺中內膽會產生化學反應就形成有害嘅物質.
- 唔飲用翻煲過嘅水,因為不斷翻煲會增加水內嘅金屬含量,長期飲會出現腹瀉同埋腹脹問題.
免責聲明:以上所載的資料只供參考用途,均不能作為替代執業西醫的建議.在採取任何行動之前,你必須與有適當資格的執業醫療人仕諮詢.


text:
IG (Inner Guide)
內心指導
我會由1數到3,當我數到3既時候
你會踏上呢條電梯
1, 2, 3你而家踏上呢條電梯
20, 19, 18, 17更深,更深,更深……
7, 6, 5 當我數到1既時候,你會去到你既心靈深處
4, 3, 2, 1 你已經去到你既心靈深處
IG
係電梯最底處有一個白光球
個白光球會保護你不受任何負面影響,
令你好安全,好放心
係你前面有一度大門
門後面有一條路
話俾我知你見到邊個或者見到乜嘢
呢條路會帶你去搵倒你嘅真正內心指導
話比我聽度門係點樣嘅?
度門係乜嘢顏色架?
度門係用乜嘢做架?
度門有幾高呀?
我會由1數到3,當我數到3嘅時候,
度門會自動打開,你會進入大門後面1,2,3,度門先自動打開
係你面前有一條道路,請你形容一下這條路
當你走過這條路時,
話俾我知你見到邊個或者見到乜嘢
請你問下佢係唔係你嘅真正內心指導,
請你問下佢怎樣可以幫到你嘅情況
你可以同佢一齊向前行繼續搵你嘅真正內心指導
我會數3聲, 我數到3嘅時候,你會向前行,然後會見到你嘅真正內心指導
取得內心指導指引
請你問下佢你嘅情況究竟係一個乜嘢情況
你問下佢呢個情況可以點解決
佢仲有乜嘢意見俾你
請你問下佢解決你嘅情況的下步可以點樣
你有乜嘢想問佢
你有乜嘢想佢幫你
你問佢有甚麼禮物俾你,可以幫到你嘅情況
你問佢呢樣嘢係點樣用
你可唔可以收好呢份禮物
請你問下佢?佢叫乜嘢名,等你下次可以搵到佢


text:
呢一日,封閉達33小時嘅大帽山終於解封,而被困山上面嘅市民,亦喺朝早全部落山脫難,大家都總算可以鬆一口氣.惡劣天氣無人可以逆轉,相信大家亦明白,無論主辦單位,大會義工,參加者,救援人員,以至部份有心市民,都盡力去救助每一位遇到意外嘅朋友.
有參加HK 100嘅跑友,喺大帽山被困10個鐘之後,安全返家.回神之後佢向我哋講述被困嘅經歷,而佢嘅經歷,可以話展現咗光輝嘅大愛精神,愛己及人,值得表揚:
「星期六開始,我投入比賽,跑到星期日朝早7點左右,去到大帽山雷達站附近,突然聽到有人大叫『有無香港人呀,有無人有電話呀?』原來係一位參加者,佢同行嘅朋友有低溫症,要借電話向大會求助.點知佢同大會講完個電話,我哋先知原來已經喺5點幾腰斬咗賽事!」
「咁我見當中有人有低溫症,就即刻幫手報警,搵埋消防.與此同時,我亦喺路邊截住啲參加者,講畀佢哋知比賽已取消.當時情況係大風大雪,我陸續咁聚集咗30幾位參賽者, 當中四分二為國內同胞,三分一香港人,三分一其它國籍(日本,法國,新加坡等) 而當中更有一位係唔識講英文嘅法國人.」
「其中兩位內跑手見雷達站附近有間廢置破屋,去探路後叫大家就走入去暫避,等人嚟救援.而當時我雖然無受傷,但因為係我打電話報警,所以我覺得自己有責任留低,照顧其他人.」
「4個鐘頭後,有3位消防員搵到我哋.幫我哋起咗兩個火堆取暖.亦有一位消防員留喺度陪我哋.留守消防員無裝備無物資(只有1部WALKIE).而當時,不斷聽到有直升機嘅聲音,大家亦向留守消防員施壓,因為有人低溫症,其他人又無信心自行落山.」
「當時,我哋亦有再聯絡大會,問佢哋有冇通知參加者嘅家人,因大部份人電話冇電,只能剩吓僅餘手機電求救之用.大會話消防冇俾我哋在廢屋滯留人士名單,我立即要求大會抄下大家嘅號碼布編號資料.亦有問過大家可否安排空投救援物資,不過都係無回應.」
「3個鐘後先有兩位民安隊到來,民安隊帶咗一啲繩嚟,問我哋有冇可能行到落山,話可以帶大家行一條比較安全嘅路.大家覺得乾等咗7個鐘,糧水差唔多耗盡,都唔想留落去,連有受傷嘅參加者都要堅決定落山.最後大家就一仆一碌咁落山.大家為了自救,唯有一齊跟住行,當中亦有幾位是負傷的,路上有幾險峻不提了,原本5公里路是易如反掌,現在舉步維艱,我落到山已經夜晚六點天已黑.」
「雖然好多人冇傷冇痛,但真係堅凍同餓.佢哋落到終點,去到蓮姐(大帽茶水站)到,當時個天黑晒,終點已全收搬緊嘢走,連一盞燈一個帳都冇留低,覺得大會對參賽者冇留任何支援,只有救護車消防車.我哋覺得大會已經將個波交咗俾消防救護同警方,主辦單位已經全身而退.」
「我哋之後被叫上救護車,現場消防 in-charge 上車望咗佢一眼就走.有人亦問消防,比賽大會仲有冇人在? 之後幫佢搵 race director 上救護車.」
「參加者問 race director,話想攞返行李同保暖衣物.但 race director 回應話所有行理送晒去上環,叫佢自己搭車去上環攞,話可以俾返車錢.我哋覺得 race director 回應太冷漠,期間應變不足好被動,因為聽半夜返到終點的朋友講返,原來半夜回終點的人已經勁投訴條路結冰企都有困難,連見慣冰天雪地的東北國內跑手都話企都困難,莫講話行,亦有跑手提議過派人上山灑鹽,但大會冇做到,若果再早啲腰斬賽事就少啲人傷,可能唔洗攪到上頭條咁大件事了.」
「還有比賽前幾天已經向跑手發出寒冷預告,但頭三個水站完全無熱食無熱飲,而喺北潭涌起步時,氣溫只有幾度.而沿途又多人,經常「塞車」,山徑上進展相當慢,令身體好難溫暖起嚟.只能靠身上嘅冷冰冰嘅水.」
「有人亦當面問race director明天會否有時間,好想反映意見及講佢知在山上的情況,希望大會汲取經驗,希望可以安排得更好.點知race director冇安撫冇問候,回一句冇時間就走咗.」
「今次是歷劫餘生,在山上滯留乾等接近10小時,就好像從鬼門關走出來一樣.」
師兄返到屋企,可以話係另一個惡夢開始:
「我嚇親太太,我一返到家門,太太二話不說攬住我喊,話以後唔俾我再玩山,亦唔會再支持HK100……」
呢位師兄自己明明可以落山,但喺危難時發揮人性美善嘅一面,協助受傷同行,值得向佢致敬!而我哋對參加者嘅遭遇深表同情,亦希望師兄可以快啲復完,同埋得到太太原諒啦.
而另一方面,我哋亦希望HK 100嘅主辦大會,可以盡快交待事情來龍去脈,希望一切只屬誤會.
更多:
Fitz.hk Facebook專頁
[HK100] 參加者專登上山畀人救?
[HK100] 義工面對生死的12小時
發生在 HK100 的幾件小事
Fitz Hiking 行山
為何要運動?去公園看看那些四五歲的小朋友,從跑跑跳跳所得來的喜悅吧!勿忘初衷,運動會令人快樂,難道我們都忘記嗎?
分享連結:


text:
超吸睛蛋糕!3間打卡必選IG高質蛋糕店
一年總有幾次買蛋糕慶生嘅日子,上網買又驚貨不對辦,但又唔想次次都去連鎖西餅店?其實網店都有好多又有心思又吸睛嘅選擇,包壽星公壽星女一定驚喜滿分!等小編為大家介紹幾間高質IG蛋糕店啦!
簡約系文青首選:byj.hk
呢間蛋糕店最出名就係佢嘅華麗鏡面蛋糕,蛋糕師傅堅持每一個鏡面蛋糕嘅色彩圖案都係獨一無二唔會重複,務求令收到嘅人擁有一個屬於自己嘅蛋糕.蛋糕除咗好上鏡,其實仲好好食,因為蛋糕嘅內餡係用咗軟身cheesecake配脆餅底,顧客絕對唔使擔心蛋糕得個樣!咁多個蛋糕當中「墨.曲」同「倒影星塵」兩款最受fans歡迎.
▲墨.曲 黑白灰雲石嘅花紋係本店嘅大熱
▲倒影星塵 夢幻星空嘅圖案深受男顧客歡迎
霸氣型格首選:amaiworkshop
如果想要一個好霸氣或者好fancy嘅蛋糕,呢間網店絕對係top pick.蛋糕嘅裝飾擺設可以話係別出心裁,除咗有霓虹燈,燈牌,玫瑰花同氣球之外,仿氣球嘅狗狗擺設都好受歡迎,打卡影相一流!
▲霓虹燈蛋糕喺熄咗燈之後仲會發光
▲仿氣球嘅狗狗擺設加埋氣球,吸睛度100分!
可愛萌爆首選:rabbit_cakes
呢間舖頭主打cutecute糖皮蛋糕,五顏六色嘅糖皮加埋趣緻可愛嘅公仔擺設簡直令人少女心爆發.由蛋糕到裝飾再到公仔擺設都係店主一手包辦,你落單嘅時候要先同店主講想要蛋糕咩造型公仔同圖案,然後店主就會先手繪一幅概念圖比你,如果冇問題到時製成品就會一模一樣㗎啦!


text:
「與 Designer 行街」
相信好多人都有聽過,「Designer 會陪你行街」.咩為之「Designer 會陪你行街」呢?
其實即係 Designer 幫你揀料,唔一定係同你一齊去行街.可以係佢準備左一啲物料比你,等你選擇.
不過一般人都係多心,所以好多時 Designer 就會同客人一齊去揀料,買料.
Designer 幫你揀,陪你揀同你自己去揀,分別係咩呢?首先 Designer 係諗設計嘅時候已經諗左一啲組合,可以配合成個項目嘅整體設計.另外有經驗嘅 Designer 揀料同用料嘅次數非常多,揀料時,除左快,仲可以即時分辨到適唔適合個設計.客人自己揀,好多時會睇中某一樣野,之後就唔再考慮其他可能性.
出現呢個情況好容易會影響整體設計.再嚴重啲甚至會由靚變唔靚,因為一般客人經驗唔多,睇到某一種牆紙嘅樣辦,可能覺得好驚艷.但原來當佢變成一大幅貼左係牆嘅時候就會唔好睇,因為客人缺乏經驗所以唔會有呢種想像力.
既然你揀左個 Designer 幫你做全屋嘅設計,你都應該要相信 Designer 嘅眼光同意見.
工程小知識
USB制面
而家好多人裝修時鍾意揀一啲有 USB 嘅制面.當然有 USB 嘅制面好方便,不過小弟就唔係咁推薦大家喇.
有幾個原因,第一呢種制面要將咁多野放入一個咁細嘅空間,出現故障嘅機會自然會多.
第二 USB 技術進步非常快,例如而家有 QC 3.0 之類嘅快叉技術,但係好多 USB 制面都唔支援.更唔好講再新啲嘅 PD 技術.
當然你現在係可以買到最新嘅技術,不過問題係可以新幾耐?係一兩年間 USB 充電技術已經更新左幾次,唔通你打算每年換新制面?
第三就係呢種制面貴仲要唔多款揀.所以我都係建議大家揀番普通制面比較好.
謝夫
#PT201843006


text:
原文作者:認真小毒毒 | POSTED ON 20 FEBRUARY 2020
大家好,今次會開箱嘅成人用品係由EXE推出嘅二穴自慰器「狂乱淫靡 JULIA 口穴二重奏」.
繼早前開箱過「狂乱淫靡 JULIA 神BODY」之後,我都有斷斷續續再拎過呢隻膠出嚟玩幾次,雖然感覺唔似女優倒膜名器,但係佢個柔軟感其實真係幾令人上癮,想刺激可以揸實啲,想慢玩又可以放返鬆,絕對係睡前一發嘅明智之選阿,搞到我都差啲將仲有另一款「狂乱淫靡 JULIA 口穴二重奏」忘記得一乾二淨.
所以今次要試嘅就係JULIA口穴二重奏啦,講到口穴二重奏,就咁聽個名都知係貫通二穴型啦,雖然構造上同之前嘅神BODY係完全唔同,不過佢哋都有一個共通之處,就係高實用性啦,睇嚟EXE今次呢個JULIA系列都係圍繞實用性去設計呢.
開箱
口穴二重奏重約480g,全長約17cm,數字規格上同神BODY差唔多.
前面係口部而後面係陰部嘅二穴設計十分常見,以往都曾經有過唔少飛機杯係呢種設計,例如NPG嘅「双淫完熟 艶美人妻 2重真實 佐佐木明希」,或者係ONDO嘅「 NUPU2の口穴2重奏 」,所以都已經唔算話好新奇.
仔細睇一睇,顏色上同神BODY有啲分別,似乎係用咗另一種物料去做喎.
硬度方面比起神BODY再硬少少,大概係中等水平啦,牙齒方面就唔算太硬,完全模仿出女仔第一次幫你口交時啲牙hi到你嘅感覺
呢個JULIA二穴膠嘅陰部部分係採用仿真設計嘅,喺呢度我就有少少疑惑啦,點解唔將仿陰部設計放埋入神BODY配合返個完美身材,然後直接另外出個單穴口交杯呢?一嚟兩個杯都做到真空感,二嚟當我今日想玩陰道嘅,咁我究竟揀神BODY定口穴嗰個嚟玩呢?再假設神BODY個陰道係爽啲嘅話,咁二穴個陰道又要嚟做乜呢?我真係百思不解
內部嘅結構其實都係大同小異,內壁以細肉粒為主
*內反動作只供評測之用,請勿模仿.
*任何使用不當而導致產品損壞,本公司恕不負責.
試用
好坦白講,始終係共用相同管道嘅二穴型,其實插入感真係無乜大分別,當然由陰部位插入嘅話入口位係會有收窄感,而口交方面就有牙齒碰撞以及舌頭嘅觸感,姑且可以算係有兩種唔同印象嘅插入感啦.
內層嘅結構就完全以肉粒為主,刺激感雖然足夠,但係仿真度就差啲啦,我feel到佢哋可能係想以同一種構造實現晒兩種感覺出嚟,可惜過份誇張嘅結構反而造成反效果,搞到兩邊都有啲模稜兩可啦.回應返我上面百思不解嘅問題,今次呢個口穴二重奏我諗只會當作口交杯用,起碼牙齒同舌頭嘅觸感都算明顯,但係如果想玩陰道都係用返神BODY啦
相關成人用品連結: 狂乱淫靡 JULIA 口穴二重奏
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
30 MARCH 2014(SUN)
今日天氣仍然唔多好,所以都唔敢諗去啲戶外地方,不過見下午都冇再落雨,都係時候要出去行吓玩吓,唔好成日困住係屋企嘛!
大家估吓我地去左邊~
哈哈哈...其實我地今日化身為文化人,去行博物館呀!
依張相係唔係好得意呢?其實係因為香港歷史博物館依家有一個以舊相片為題嘅專題展覽,為左配合個主題,所以係展覽廳前就可以俾我地扮影懷舊相,只要拎住張QR咭仔影依張相,咁就可以出左依啲懷舊用品,張相亦都可以經E-MAIL SEND返俾你~
個傻豬仔見到自己張相都不知幾興奮呀~
我地係香港歷史博物館都只係睇左依個小小嘅舊相片展覽,因為唔可以影相,所以唔可以同大家係度分享,不過啲相又真係幾有特色,由古代去到舊香港都有,如果大家對懷舊相片有興趣,都可以去參觀一吓呀!
其實香港歷史博物館都仲有一個大型展覽,不過因為我睇舊相片都悶親小小豬,所以我地都冇入去睇,留返下次先再行過,之後我地就轉戰科學館啦!
恐龍展原來下星期就結束,所以都好多人排隊入場打晒蛇餅,要排隊入去睇恐龍都一定要排兩個鐘以上.暫時小小豬對恐龍印象又唔太深,加上又咁多人,我當然唔排啦,之後就去睇常規館玩啦!
小小豬真係有一個好爸爸,每一樣小遊戲大肥豬都會好用心咁同小小豬解釋,等小小豬明白多啲呀~
當然有啲簡單遊戲就等小小豬自己探究啦~
其實以小小豬依個年紀,好多遊戲都唔識玩,不過我地都覺得可以俾佢嘗試,等佢接觸吓,見識多啲嘛.
可能因為恐龍展關係,科學館真係勁多人,所以玩好玩意都要排隊,有啲都要排成個鐘以上,真係誇張呀!
不過唔緊要,因為我地已經買左博物館年票,之後可以多啲時間去唔同嘅博物館再繼續玩呀!
話時話,原來依家博物館年票真係好抵,我地出家庭年票,四名成員嘅年票都只係$200,有海洋公園或者迪士尼年票都仲可以有八折,所以我地三口子連同LULU妹四個人出都只係$180,真係好抵玩呀!


text:
「功課」
好多香港人嘅目標就係盡量賺錢買樓供樓,鬼唔知咩!講咗咁多年都係嗰三篤屁,雖然你話唔連任者,但係個施政報告真係可以用交功課嚟形容.將民生嘅設施改建成展覽場地,講真無其他地方可以起咩?點解係要係灣仔?又係度話自己過去四年施政無走數,你估你係奧巴馬咩?人哋就真係無走數嘞!講來講去都唔知有乜嘢真係幫到香港,不過算啦,反正你都就快卸.雖然唔知下個特首係邊個,但係今年嘅施政報告真係毫無可取嘅地方!
「嘥氣」
今日梁振英所發表嘅施政佈告真係嘥鬼氣,因為佢餘下嘅任期得半年左右,講咁多嘢有幾多會落實?更何況今次嘅施政報告真係無嘢好講,因為每次講到香港人最緊張嘅住屋問題,次次都講因為土地問題.講咁多次唔厭嘅咩?佢上任以嚟個樓市有升無跌,唔見得有幾多人真係上到樓!如果唔想「青年人選科和擇業都要向錢看」嘅話,咁係唔係應該有其他措施呢?真係廢到無倫嘅廢話!
「斗室」
創新斗室?咩野黎架?「斗室」其實係指細到好似斗一樣咁嘅屋,用嚟形容極細嘅房屋!咁即係好似劏房咁?老實講要發展科技唔係需要居住空間,而係需要其他嘅政策同配套!搞啲劏房出嚟就會吸引多啲人才?唔好玩啦!之前已經話係落馬洲河套地區興建「港深創新及科技園」已經再一次證明個政府真係好離地.邊個會山長水遠去到落馬洲返工呀?而家已經有數碼港,有科學園,其實創新科技係需要一套完整嘅政策,唔係搞一啲地產項目就得!
Also published on Medium.


text:
「香港」
其實返咗嚟香港咁多年,有一樣嘢唔係幾明白嘅就係點解香港啲車大部份都咁乾淨.唔通架車係一定要一塵不染先至可以揸出街?因為有時自己架車污糟啲就會覺得唔知點咁.因為係外國好多時都係自己洗車,有時真係分分鐘一個月先至洗一次,如果打蠟嘅話,真係一年都唔知有無一次.當然係香港好多屋苑都會有人日日抹車,而好多新車都會去做鍍膜,就算唔做都會間唔中去搵人打蠟.真係乾淨到暈!
「洗車」
係香港如果要自己洗車真係有點兒麻煩.而自從搬咗去屋苑之後,停車場有抹車服務,所以每日都有人幫架車洗番乾淨.以前我唔想啲人抹花架車,所以一般都會拎去啲洗車鋪去吸塵,洗車同打蠟.不過啲洗車鋪真係一間間,試過兩間大型連鎖都洗得麻麻地.所以近年都冇幫襯佢哋!但係其實個啲抹車服務都係一樣,佢哋都係求求其其咁抹,不過叫做好過無咁解.
「上門」
有時拎架車去洗唔係問題,但係有時真係無時間放低架車去啲洗車鋪,因為通常最起碼都要兩三個鐘頭.就算真係等,只不過好多時都洗得唔乾淨先至慘.有次佢哋洗完之後泊咗架車去啲車位度,我當時有無睇,之後返到屋企發現俾人撞凹咗隻門,真係無仇報.所以之後都無再幫襯佢哋!不過如果有人上門就唔同,因為最起碼唔使係條街到呆等!雖然仲未有機會去試洗車俠嘅服務,但係真係要搵次試下.
Also published on Medium.


text: 今次呢個醫生就建議我可以試食舒怡惠Visanne或直接做手術,但佢話通常做完手術易D懷孕,佢叫我如果未有打算懷孕可以遲D做食住藥先. 但我真係好糾結,唔做粒瘤大得太快我驚好快大到6cm,而且見舒怡惠Visanne都有唔少副作用.做又驚做完冇耐又復發. 我今年25歲,因為經痛得愈黎愈嚴重,舊年開始做子宮檢查.舊年7月check第一次係冇事既,點知啱啱6月再check就發現生左個4cm既朱古力瘤TAT 當時醫生話唯一辦法就係做手術之後一路食避孕藥防止復發,但我覺得我仲後生唔想咁就一世,就決定睇中醫調理.食左2個月中藥,8月頭去第二個醫生度check就話大到去5cm! 今次呢個醫生就建議我可以試食Visanne或直接做手術,但佢話通常做完手術易D懷孕,佢叫我如果未有打算懷孕可以遲D做食住藥先. 但我真係好糾結,唔做粒瘤大得太快我驚好快大到6cm,而且見Visanne都有唔少副作用.做又驚做完冇耐又復發. 大家可唔可以俾D意見我呀!唔該! 係會復發架. 所以做完手術最好儘快懷孕. 如果唔係就食住藥先, 或者會細咗/冇咗, 唔使做手術. 我試過第一次生6cm, 做咗手術. 5年後復發, 冇做手術, 食咗5年避孕藥好番. 我都有朱古力瘤,幾年前確診,醫生話唔大唔使做手術住,試食呢隻藥先.一食就食左接近3年,初期覆診瘤細左,痛明顯減左,到而家完全唔痛. 副作用頭3-6個月m到時長時短時多時少,keep住用護墊或有時m巾,因為真係減到痛,所以唔覺大影響.初時都有問醫生,我記得佢話因為初期身體裡面荷爾蒙比例唔同左,黃體素開始對子宮內膜起作用,然後作出反應,所以係正常.醫生話之後一路食,會變番平時咁,所以我而家m都變少左. 你仲好後生,而家試完中藥仲大左,真係唔好拖.如果唔想生bb住就試食藥先,至少減到痛同控制唔好再大.我上星期都聽朋友講佢老婆同你情況一樣,試完中藥3個月後大到7cm,醫生話太大要直接做手術,同埋佢地本身想生Bb,所以叫佢地手術後9個月內快啲試做人. 請問你係睇邊個醫生?係咪要定期返去覆診?醫生係咪俾處方信你,叫你出去買? 邊度可以買?幾錢?萬寧話佢地全港得一間分店有存貨 唔該🙏🏻 婦科醫生處方俾我,我諗大藥房應該有得買.不過最好定期番婦科check,始終有個瘤係子宮入面喎 點解唔做手術 ?! 速戰速決快快搞掂,想生既就生,唔想生住既就食避孕藥或visanne 到想生時就停. 微創好簡單,我琴晚先做左微創肌瘤,9pm 做完, 2am 落床去toilet, 今朝已經出院.


text:
作者:認真小毒毒 | POSTED ON 31 DECEMBER 2020
今次要開箱介紹嘅係G PRO…咦唔係,又好似係EXE…係兩個廠商一齊嚟啊!由G PROJECT同EXE兩大廠商嘅代表作「PUNI VIRGIN」+「任性系列」合體而成嘅夢幻合作款「PUNIANA VIRGIN 任性處女」,本身兩款代表作都各有特色,究竟撞埋一齊會產生咩化學作用呢?真係未玩先興奮啊!
包裝封面嘅設計就非常明顯啦,插畫係任性系列嘅看板娘,而其他文字標語上就係PUNI VIRGIN嘅主題風格,加上今次嘅EXE同G PROJECT其實都屬同一廠商嘅旗下品牌,本身設計風格已經非常相似,所以都唔會話有種好似其他角色「跑錯棚」嘅感覺,完全無任何違和感.
開箱
重量1000g,全長約17cm.
以「任性雙穴DX」嘅造型為藍本,但係尺寸就相對細好多,呢個尺寸如果以置床式玩法嚟用嘅話應該會有少少辛苦添,造型上其實就啱啱好fit晒雙手捉實去玩嘅,不過始終都有返咁上下重量,玩完一次我真係當去咗做gym㗎啦.
材質上就用咗PUNI VIRGIN嘅優質素材「momochi」製作,講到優質素材無臭少油就基本啦,今次仲要係首款二層構造製作,再將尺寸縮細到啱啱好1000g,就好似以PUNI VIRGIN嘅尺寸同素材感去體驗任性嘅構造咁,唔知用落又會唔會都係前所未有嘅新感覺呢?
入口位置亦都係同「任性雙穴DX」相同嘅造型,下面嘅後庭位置雖然都有個洞口,實際上只係一個插唔入嘅偽裝,不過其實都啱嘅,得1000g嘅肉厚真係好難兼顧到二穴設計,與其搞到兩敗俱傷,都係專心做好單管道啦.
今次嘅二層構造又係一個相當特別嘅設計,前半段係加設咗另一種材質製作嘅紋路喺底部,重點刺激裏筋嘅位置,質感上相對比外層材質稍為硬少少,不過差別就唔係話特別大.
除咗呢條特設紋路之外,最深處嘅子宮位置亦都係全個做咗二層材質,由11條直紋刺激龜頭,整體嚟講成條管道都明顯係偏向重點刺激嘅設計,再加上管道輕微嘅彎曲應該會令感覺更加顯著.
試用
嗯…一句講晒嘅話,插入感就絕對唔係偏向舒適嘅感覺,但係視覺上再加上稍為緊窄刺激嘅內部感覺.
無錯,簡直就係為幼○控,蘿○控而設嘅飛機杯.
緊窄嘅內部帶出非常強烈嘅壓迫感,搞到底部特設嘅肉紋感有啲薄弱,雖然唔係話完全無感,但係就好難稱得上係重點刺激嘅位置啦,另外去到中段位置嘅時候,由於管道係彎落去設計嘅關係,相對肉厚會有少少集中喺上面,對於集中刺激底部嘅管道設計嚟講好似有少少攞自己嚟搞咁.
不過一入到子宮位又唔同晒,錯綜複雜嘅紋路一嘢捉實成個龜頭,同時緊窄嘅感覺持續不斷,由管道入口到盡頭可以感受到唔同嘅刺激變化,如果係用雙手攞住玩嘅話又可以再用力揸實,刺激感又會再大幅提昇,望住呢個微微隆起嘅小肚肚,頂…我唔忍啦!
整體嚟講我覺得呢個PUNIANA VIRGIN就係能夠以更便宜嘅價格同埋更輕量嘅尺寸去體驗任性雙穴DX嘅造型,再結合PUNI VIRGIN系列嘅構造設計,令本作比起一般嘅任性系列有更加多樣化嘅刺激,如果你都係喜愛類似MagicEyes風格嘅怪叔叔就一定啱你胃口啦.
*試用文內容只屬用家意見,實際用感因應個人體質情況以及使用方式而異,不能保證效果完全一樣.
相關成人用品連結:PUNIANA VIRGIN 任性處女
想睇更多小編嘅分享?即Like 18 Gifts Facebook: www.facebook.com/18gifts
Copyright©2013 – 20 | 18 Gifts – 成人用品 | 版權所有,未經許可,不得轉載.


text:
2016年2月27日PABLO喺東京秋葉原開左一間PABLO MINI嘅專門店,
而喺5月15日亦都推出新出嘅草莓口味,今日就為大家介紹下4款口味嘅分別啦
店鋪喺JR秋葉原電器街出口,一出去就會見到架啦~
排左大約10分鐘左右,排緊個陣有STAFF會俾MENU你揀住先,
有幾個唔同SET可以買,不過同散叫價錢無分別 只係方便叫咁
(一人最多只可以買12個)
店鋪好細心,喺櫃台嗰到用英文寫左食用期限
今次我就買左2個草莓,2個抹茶,1個原味同1個朱古力,加埋1350Yen~
首先係PABLO MINI PLAIN (200Yen)
個皮好脆,而且唔會話一咬就散,芝士味好濃郁,
食完過左一陣都仲有好重芝士味而且好滑唔算甜.
唯一係冇好似PABLO D圖入面咁有芝士醬流出黎(可能係時間耐左)
PABLO MINI CHOCOLATE (230Yen)
同樣朱古力味好重,依一個就食到有少少嘅朱古力流出黎,
但係比較甜,如果有機會一次過食4隻味嘅朋友可能擺之後食會好D
PABLO MINI MACHA (230Yen)
一咬落去就有抹茶醬流出黎,可以叫流沙抹茶批,
鐘意抹茶嘅朋友會好愛依個批4個入面我覺得最甜,最後食會比較好
最後就係5月15日出嘅新作草莓口味
PABLO MINI STRAWBERRY(230Yen)
感覺食得最舒服,有少少酸酸地所以唔會話好甜或者好滯,
好夠士多啤梨味,怕甜嘅朋友會啱食
如果話甜度嘅次序黎講最唔甜嘅係草莓,原味,朱古力最後係抹茶~
總括係自己覺得原味最好食~可能我唔食得太甜
平時PABLO大大個好難一個食又或者拎住食,
而家出左細細個PABLO批大家食都可以方便D~
如果唔係趕時間嘅話大家可以買完即食~咁就唔怕入面硬左食唔到D流沙醬啦


text:
每年天后誕,Winnie 屋企都會分到好多雞蛋,今年都唔例外,據聞有成六七十隻,所以早前佢就打電話俾我,話會俾大約二三十隻我整蛋糕.佢咁有心,我當然要整番個蛋糕回禮啦,而且仲可以快啲清埋屋企啲舊雞蛋,真係一舉兩得!
咁啱我又喺圖書館借咗本《西點蛋糕大百科》:
於是就試吓跟住本書學整個海綿蛋糕送俾 Winnie 同佢媽咪食,但無理由咁齋,清蛋糕一舊 o架!所以就試吓加入伯爵紅茶葉 (It's my favourite tea).之前亦請教過明仔好多次關於整呢款蛋糕,所以今次個蛋糕係集大成嘅實驗品,而 Winnie 就做咗我隻白老鼠喇!
呢幅就係 Winnie 喺佢屋企影嘅.有冇留意到個蛋糕面濕濕哋呢? Winnie 都有問過我呢個問題,我諗應該係因為表面糖份高,呢輪天氣又好潮濕所引致.不過就唔知點解個面會裂開咗呢?
由於海綿蛋糕主要係靠將空氣打入蛋黃同蛋白而膨脹,唔需要用泡打粉幫助膨脹,所以一焗完出爐就要即刻倒扣擺喺放涼架上面攤凍,如果唔係個表面就會因溫度驟降,熱脹冷縮嘅關係而塌下.亦就係因為咁,個蛋糕面被壓到一條條放涼架嘅印,好樣衰!
喺蛋糕裡面同表面都睇到有啲一點點黑色嘅物體,就係伯爵紅茶茶葉啦!
由於 "糕餅專家" 明仔話俾我聽用分蛋法嚟整海綿蛋糕會比較容易同成功率高,所以今次我就用分蛋法整.
材料:
低筋麵粉 80克
蛋黃 3個
蛋白 3個
糖 80克
牛油 10克
豆漿 20毫升
伯爵紅茶茶包 2個
將茶包放入煲滾嘅豆漿裡面,跟住即刻熄火,冚蓋,等啲茶味焗出嚟;用170℃預熱焗爐,我自己就喺預熱焗爐嘅同時放入牛油,順便將佢熱用,當然,要小心留意住,一見到差唔多溶哂就即刻拎番出嚟.麵粉要先過篩 3 次.
先將蛋黃打散,加入1/3 份量嘅糖後繼續打至變白,當用打蛋器舀起蛋糊時,流番落嚟時會殘留痕跡,即代表已經打到適當嘅稠度;之後到打蛋白,當打至起泡時,就可以將剩低嘅糖分 3次加入,直至蛋白打起到乾性打發為至 ( 即將蛋白倒轉都唔會跌落嚟囉 );跟住就將溶牛油同 "伯爵豆漿" ( 連小部份茶葉 ) 一齊加入蛋白度,盡量輕手咁將所有材料拌勻,然後舀起小部份打發蛋白落去蛋糊度拌勻,完全混合後就倒番落去啲蛋白度,並分次加入麵粉,用切拌法 ( folding ) 將麵粉拌勻,記得要盡量輕手,唔好將裡面嘅空氣攪番哂出嚟,咁個蛋糕先至會鬆軟.跟住就可以倒入模度,然後放入焗爐用170℃ 焗 25-30分鐘,當插入牙簽再拎番出嚟時無任何麵糊黐喺上面就表示已經全熟喇!記得拎咗個蛋糕出嚟之後要即刻倒轉放上放涼架度,咁個表面就唔會因熱脹冷縮嘅關係而塌下.
之於味道如何,就等 Winnie 俾 comment 喇,因為材料份量只夠做一條蛋糕,所以我同我老豆就無份食喇.做白老鼠呢個重任都係交俾 Winnie 佢哋啦!
Note:由於我係唔飲奶嘅關係,所以我先至改用豆漿.


text:
Rabbit vibrators我諗大家都唔會陌生,一支出色嘅兔仔型震動棒可以為你帶黎陰蒂,陰道,G點嘅三重刺激.We-Vibe Nova 2 為咗確保呢一點,喺情趣玩具方面,可以講係推陳出新啊,佢地大力投資改良原本已經好受歡迎嘅震動棒系列,小編已經為你測試咗呢款寶貝喇!(Shhh偷偷地話你知….其實係小編送比自已嘅生日禮物嘻)
Nova 2 第一印象
其實一開始我係好奇 We-Vibe 呢個BRAND點解會咁受歡迎,所以先會對NOVA2咁期待.當我收到包裹嘅時侯,果然冇令我失望,第一個印象係好滿意產品嘅包裝 ,係小編最愛嘅紫色,感覺好高級好精致!
欣賞完佢精致嘅包裝,事不宜遲即刻開箱先!
拎住支Nova 2嗰陣,我第一樣諗到嘅嘢就係:勁FLEXIBLE!
因為佢本身可以調節形狀,有靈活嘅刺激手柄,佢聲稱除左咗可以完全貼合我嘅身體之餘,無論郁成點都可以保持到岩岩好FIT…既然聽落咁舒服就緊係拿拿聲TRY TRY先,聽落係咪好正連你都好想試呢?不過喺我開始進行 We-Vibe Nova 2嘅測試之前,以下有幾點真係不得不讚嘅:
-可調節捧身
-100%防水
-親膚柔軟物件制成
-符合人體工程學嘅形狀設計
-可以配合”We-Connect” APP 一齊使用
Nova 2 測試用後感: 嘩,我冇估錯喎!真係勁FLEXIBLE!
靈活,適應性強,貼服嘅手感係Nova 2 嘅特質,只要放係手上就會覺得手感好貼服,加少少潤滑劑,Nova 2就可以輕鬆插入喇.靈活嘅刺激手柄功能都做得好成功,因爲成個過程都好流暢冇岀現唔舒服嘅拉扯感覺.
刺激到G點又同時保持同身體嘅持續接觸係最大嘅賣點:即係話無論你動作有幾大, Nova 2 次次都可以配合到,個人認為呢點最重要,係其他震動棒未必會比到你嘅感覺!同埋因爲內置左兩個摩打,呢個版本嘅震動棒嘅力度更加完美.
我仲好鐘意佢有唔同嘅震動模式,特別當你將Nova 2連接去 We-Connect app個陣,小編已經連續玩左一個 星期…竟然完全唔會覺得悶.
佢嘅操作都好簡單,唔需要按任何嘢, 都可以通過電話咁控制部機嫁.仲有咩好處?就係當你想放棄主導權嘅時候可以叫你嘅伴侶控制部機,仲要唔駛一定係同一間房㗎…諗起都覺得熱熱地…(臉紅)
Anyways..Nova 2 係小編暫時試過最好用嘅兔仔型震動棒啊.體驗左之後,不得不讚吓呢款新改良嘅 VERSION.外形好靚,觸感一流,完全符合哂震動棒嘅要求.信我,Nova 2 嘅雙摩打持續刺激實會俾到你高潮,記得要接連埋 We-Connect APP玩啊!唔怕話埋比你知,依家我間房有個專屬位置比我寶貝Nova 2.
SEX POSITIVE
SELF-LOVE對我嘅生活來講係好重要既原素.我重視營養,冥想,瑜珈同埋其他有益身心嘅嘢,我深信肉體滿足都係愛自己嘅其中一種方式.所以,每一日除咗食個豐富早餐,沖個靚涼同埋做瑜珈,自慰都係我每朝嘅例行ROUTINE嚟㗎.一開始我會做幾個動作放鬆下繃緊嘅背脊先,然後就會以一個可以恢復精力嘅高潮去開始新嘅一日 because I deserve it! (笑)


text:
6 JANUARY 2014(MON)
我成日都覺得有一啲事係好特別,就係當你好想買/要一樣嘢嘅時候,你點樣用盡方法都係搵唔到.但當你已經決定放棄嘅時候,咁就會得到.
依個定理我今日又體驗到,下午同小豬媽去SHOPPING,冇意間就買到想買好耐嘅斜咩袋型嘅銀包啦~
其實自從大約一年多前,貪得意買左個斜咩袋型嘅銀包之後,我就發覺勁好用,有時落街買少少嘢,都只係咩住個銀包仔就可以出門口.有時同大肥豬出街,個大背包就由大肥豬咩,我自己就咩住個銀包仔,所以八達通都放晒入去,上車都方便啲呀!
不過,用開個包包都已經殘殘地,所以大肥豬都叫我買過一個新嘅當係聖誕禮物送俾我.點知我當時周圍搵都係搵唔到,最後過左聖誕節都過左,我都仲係搵唔到,依個時候都打算放棄唔再搵,舊有嗰個用到真係爛先再考慮買其他款啦!
世事就係咁奇怪,小豬媽想買對運動鞋,所以今日就同佢去行吉之島.點知就係我地只係路過嘅時候,見到到個包包,我地都覺得個間格同顏色都真係唔錯,所以就係咁我又有新銀包用啦,仲要係小豬媽送俾我嘅,真係十級開心呀!
斜咩袋型嘅銀包有兩個大分格~
第一格嘅空間比較大,可以放錢之外,仲可以擺埋散銀呀~
另一格就可以擺啲全年通行証,最好就係可以將電話都放埋係度呀~
最前都有一個小位置,我已經想好左將我啲咭片,咁我就洗去買咭片盒,而且又跟身,下次去EVENT可以方便啲派啦(哈哈哈...不過都唔知幾時可以再有得去玩啦)~
其實真係好方便,就咁咩住就可以去街街啦~
依款銀包真係好難搵,所以要好好小心咁用,唔好咁快整爛,如果唔係真係唔知黠買得返呀!


text:
那些年中學回憶你最懷念邊啲?著校服躝街,暗戀學長定係......
出咗嚟社會做嘢之後有冇久唔久懷念以前返學嘅時光?以前返學嘅時候就想快啲出嚟做嘢,到依家變咗返工狗,朝九晚五(隨時朝九晚九),就好懷念以前返學嘅時光.話就話出嚟做嘢之後自由度大咗,無哂小測考試,又唔會再有人捉你校服違規,但有時總會好掛住那些年嘅青春時光!
第六位 暗戀學長
身邊一定有一個同學好仰慕高年班嘅學長/學姐,仰慕到會拉埋你去悄悄偷窺望吓佢,去睇籃球比賽,辯論比賽,sing con,陸運會,水運會......就係為咗見佢一面,幫佢吶喊助威,但一講到要上前同學長講嘢就一定唔夠膽!
唯一可以接近學長嘅機會一定係襯比賽之後,或者係聖誕聯歡會個陣,膽粗粗去搵佢合照.一張合照或者佢記得你個名呢個舉動已經足以令你小鹿亂撞一整天!
第五位 食花生睇人闖禍
一定會有一個超百厭嘅同學周圍闖禍,周圍搗亂,甚至同老師展開罵戰,然後其他人絕對係抱一個食花生等睇戲嘅心態.見過最誇張係咩?聽過有人拆咗課室度門,踢凹locker,將同學書包由高層揼落操場,又或者鬧到老師喊(下省一百項)......
第四位 喺課室入面咩都有可能發生
課室係一個充滿回憶嘅地方,唔係因為日日喺度上堂,係因為幾意想唔到,幾離譜嘅嘢都有機會發生.好似喺課室入面打邊爐,上堂偷偷食叉燒飯,甚至成班人用報紙遮住啲窗然後換衫,有時真係估佢唔到!
第四位 訓導檢查提心吊膽
又點少得訓導主任嘅突擊校服檢查?每次突擊校服檢查嘅時候,就會見到啲同學變魔術:變返長條裙,變返長對襪,變到啲陰唔過眉,甚至變走啲唇膏同胭脂.但係魔術師都難免有失手嘅時候嘅,就係頭髮嘅顏色未必可以即時變黑,要比返少少時間佢,去買返支頭髮噴霧噴返個頭做黑色!
第三位 偷偷撳手機
嗰種提心吊膽隨時俾人捉到嘅感覺真係超刺激,愈唔準撳就愈想撳!電話明明係無咩嘢睇,但就係忍唔住會撳,太無聊嘅時候仲會send message比同班同學.甚至會試過用電話出貓,測驗考試嘅時候上網搵答案,以前讀中學真係乜都夠膽死!
第二位 放學著住校服躝街補習
以前中學放學後就係一定唔捨得返屋企,一個月總有幾日會去躝旺中或者瓊華,有時仲會去機舖打機.除咗去躝街之外,都有乖乖嘅時候嘅,記得臨考公開試嗰年會同好朋友放咗學一齊去補習,高峰時期真係可以星期一至五放咗學都見住佢/佢哋.
第一位 日日著校服
最懷念莫過於套校服,日日著校服嘅時光一去不返......以前或者好憎套校服,覺得套校服唔夠靚太傳統,甚至會想快啲上大學就可以唔使再着.但到出咗嚟做嘢要日日襯衫,有時真係會掛住套校服!


text:
香港鐵路博物館前身係舊大埔墟火車站,於1913年建成.由於80年代初九鐵將火車電氣化,所以喺1983年啟用咗新既大埔墟站 (即現時新達廣場對出嗰個),所以沿有既舊大埔墟火車站就喺1984年列為法定古蹟,並改建成博物館.
亦都因為咁,所以香港鐵路博物館得以保留19世紀初香港既中式建築並夾雜英文標誌嘅特式.而最吸引人嘅地方特別係依家啲人叫呢度做文青打咭熱點,就係因為呢度展出咗 7 個歷史車卡,等小編呢個電車男為大家介紹吓.
首先有呢部係手搖四輪車,簡單講即係人力車,仲要左右各一個人用力推先會郁嘅車.當年係用黎檢查路軌或者緊急救援視察時可以高速去到現場.高速既定義係快過跑OK?
呢部係1912年沙頭角支線通車時用過嘅蒸汽火車頭,呢條線你問你阿爸或者我阿爸都未必聽過.佢仲要係用窄軌運行嘅火車線.唔明?算,當我無講過.
睇埋火車嘅內部先,無風扇嗰用木櫈嘅就1911年嘅普通等車廂,有風扇嗰兩部好明顯一部係普通等一部係頭等啦,呢兩個車廂都係60年代後嘅產品,所以終於有電風扇同光管.
呢部51號叫亞歷山大爵士號,係G12型柴油機車,呢款火車頭喺台灣仲服役緊架,以前啲料真係耐用.不過為咗展出呢部亞歷山大爵士號,所以同一位置原本展出嘅前九廣鐵路黃色火車頭就無咗.我諗大家會想睇嗰部多過呢部亞歷山大爵士號既.
香港鐵路博物館最新開放安排
開放時間
星期一,三至日 : 上午10時至下午6時
聖誕前夕及農曆新年除夕 : 上午10時至下午5時
星期二(公眾假期除外),農曆年初一及初二休館
地址:香港大埔大埔墟崇德街13號
入場費:免費
香港鐵路博物館泊車泊邊好?
寶鄉邨停車場(按我導航)
距離最近香港鐵路博物館嘅停車場,就係寶鄉邨停車場.呢度仲有中速充電器,揸電車嘅朋友都啱用.屋邨場價錢平又有日泊同24小時泊優惠,價錢請參閱泊好先.
如果寶鄉邨停車場無位的話,可以去崇德街搏吓咪錶位.唔介意行遠多兩步嘅,靖遠街咪錶位會易啲有位.


text:
因為逢最期二晚教完 Louisa 兩母子之後,都會喺佢屋企食埋晚飯,所以朝早就比較得閒,於是噚日就試吓開爐焗蛋糕,話哂都叫做第一次,所以就揀咗個最簡單易做嘅 Muffin 入手.
第一次焗蛋糕就梗係要孝敬媽咪啦!
今次我整嘅朱古力香蕉 Muffin,個食譜係出自潘行莊編著嘅《夢幻朱古力》.
材料:
香蕉 4隻(壓爛)
牛油溶液 2/3 杯
雞蛋 1隻
雲喱拿香油 1/4 茶匙
麵粉 200克
糖 100克
發粉 1湯匙
鹽 少許
朱古力豆 1杯
以上材料份量可做 12個 Muffin
先預熱焗爐至 200℃,將香蕉茸,牛油溶液,雞蛋同雲喱拿香油拌勻,之後篩入麵粉,糖,發粉同鹽,攪拌均勻後,再加埋朱古力豆,再次拌勻後就可以將麵糊倒落紙杯度,放入焗爐焗 20-25分鐘至熟,拎出嚟放喺放涼架上略為攤凍就可以食喇!
依,點解我整果個好似無佢咁多裂紋嘅?
因為呢次係第一次焗蛋糕,我怕唔係好識控制溫度,一係就唔熟,一係就焗燶咗,所以我另外整幾個細啲嘅 size 做試驗.
味道就一定唔會差得去邊 o架喇,不過蛋糕裡面就比較濕,但就唔係唔熟,同我平時買嚟食個啲有少少分別,唔知係因為用香蕉係會咁樣濕濕哋,定係我無用牛油,而用咗橄欖油,會有咁嘅分別,同埋個表面都比較乾,我諗下次我要整番個原味嚟試吓先得.其實我所用嘅份量全部都減半,唯獨是雞蛋無用半隻 (因為懶,唔想做分一半雞蛋呢個動作 ),唔知又會唔會因為咁而太過濕呢?另外,用一半份量整,理應做到 6個 Muffin,但係我覺得啲麵糊好似唔夠做囉,最多只做到 4 至 5個,唔通我買啲紙杯太大個!?
題外話:噚晚喺 Louisa 屋企食果餐晚飯真係好豐富,相信係我咁大個仔第一次有人煮餐咁 "豪" 嘅俾我食,佢話因為知道我去食飯,所以特別煮好啲.真係名符其實嘅海鮮餐,除咗碟菜之外,全部都係海鮮,有炸東星班,清蒸大花蟹 ( 我諗成隻蟹有我前臂咁長 ),頭抽炒中蝦同梅酒煮蜆.碟碟都係佢親自下廚整,唔係菲傭整 o架 ( 碟菜好似係菲傭炒 )!而且仲第一次食到上海米,仲好食過日本米呀!都唔係好貴,只賣 $8 斤,下次搭佢買返屋企煮.


text:
全店,買滿$600免運費(港澳地區)
商品存貨不足,未能加入購物車
您所填寫的商品數量超過庫存
每筆訂單限購 {{ product.max_order_quantity }} 件
現庫存只剩下 {{ quantityOfStock }} 件
一口咬燕窩,即叫即燉
身為MODEL既我,要時時刻刻睇住自己身形同皮膚..
但偏偏生完BB既我,真係肥到唔想出門見人,搞到皮膚無
苦冇對策下嘅我經朋友介紹,知道咗有一隻聽說唔錯嘅Ma
不過當初朋友介紹,我都係半信半疑,因為燕窩俾我嘅印象
點知一食落真係發覺好處多多,仲令我愈來愈相信天然療法
食咗之後,感覺到皮膚嘅狀態慢慢有改變,變得有彈性,柔
一樽可以俾我食足兩星期,佢地仲好貼心咁,搵咗順豐急凍
而家已經開咗工既我,有時等緊埋位嘅時候,都會食一至兩
其實平日做謢膚我從不偷懶,又mask又精華,但最近化妝好似唔上粉又唔貼面,一到Lunch就要上洗手間補粉.洗手間係女人分享扮靚靚嘅好地方.我見隔離Office同事Amy皮膚滑到發亮,問佢用開邊隻粉底牌子補粉.「我冇補粉喎,朝早只上少少粉」
天生麗質?傾傾吓知道佢注重飲食營養,除咗平日飲多啲水食多啲菜之外,仲有食燕窩習慣.「骨膠原流失,皮膚就失去彈性光澤,到時上幾多粉護膚,都係晒錢.」
唔係唔知燕窩價值高,三個問題.第一,傳統煮法麻煩.由浸到煮到食得,最快半日.平時返工返到屋企已經好夜好攰,雖然間的營養最高,但唔會考慮傳統煮法.第二,即食燕窩有膠味.講嘅唔係白xx,係燕xx,老xx都有膠味.佢哋強調即食,但保鮮期可長達一年,又話冇防腐劑,即係有其他化學成份啦!第三原因,貴!
「我食開呢隻14匙分量,一日一口食到兩星期,啱啱好!」Amy話之前買呢隻燕窩得兩個方法order:上鋪頭賣, WhatsApp order地鐵沿線交收.佢哋家庭式經營即叫即做,試過做大樽size,但發覺OL客多,為保存營養價值,做返細樽size.而家可以上網order ,順豐即日速遞,放Office屋企都得,一日一口, 14日食完再order.
試過之後,真係比較杰身.本身我對化學食物好敏感,有化學味一定被我偵察到,呢隻燕窩冇乜化學味,亦冇膠味.但就真係連甜味都冇.食咗一個星期,已經開始見到皮膚光澤了.


text:
15 FEBRUARY 2014(SAT)
話說我係聖誕期間,因為好友去左韓國一轉,所以有一份好特別嘅手信兼聖誕禮物.
不過,亦都係因為太特別,每次一我想拎嚟睇或者想用時,小小豬一見到就會拎嚟玩,就係咁我就收埋左(真係差啲唔記得左呀),要趁小小豬瞓左先可以拎出嚟用呀!
有圖為証,小小豬真係拎左我啲面膜用嚟玩煮飯仔,當左依啲係湯包話要煲湯我飲,仲玩得不知幾投入,真係俾佢笑C呀~
我嘅特別嘅手信兼聖誕禮物,咪就係依啲Etude House 出嘅英文字母面膜.小小豬咁鐘意英文字母,加上每個包裝都咁靚,所以佢咪鐘意拎嚟玩啦!
嘩....真係超級壯觀,好多面膜呀~
A-Z同埋兩個特別版,每一個字母都係代表,真係好特別呀~
哈哈...我自己就好鐘意同埋覺得好特別,所以已經每日都KEEP住用,用左一半啦,每日唔同味陪我做MASK,真係人都開心啲呀!
我覺得個MASK都唔錯,基本上袋入面都有好多精華.就算我將個面膜拎左出嚟,袋入面都仲有精華,我當然唔浪費,用埋嚟按摩頸部啦~
我覺得面膜都好滋潤,用左一半左右,我暫時最鐘意就係"B" "C" "H" "Q" "Y",因為依幾款就好似特別潤呀!
貼服情況我覺都尚算可以,不過鼻位對我嚟講就好似唔係太貼,或者係因為我個鼻唔夠高啦~
依一份手信亦都俾左個提示我,就係我今年送俾朋友嘅聖誕禮物就係依佢地嘅英文名買左一套俾佢地,希望佢地都一樣鐘意啦!


text:
「月球」
由於月球係一個橢圓形嘅軌道上繞着地球公轉,所以月球同地球之間嘅距離都會係大約在三十五萬七千公里同四十萬六千公里之間不斷改變.因為月相嘅變化唔係一兩日就會完成,而係要一個月嘅時間逐漸咁改變,所以嚟種漸進嘅變化係唔容易察覺.而超級月亮係唔會引發海洋,地殼同潮汐嘅變化,不過咁啱得咁橋新西蘭發生咗地震.其實到現時為止仲未有任何科學根據指超級月亮會導致自然災害,就算係都係迷信同巧合.
「超級」
相信好多人今晚都會抬頭向天空望吓會唔會見到今次嘅超級月亮.而今晚香港嘅天氣真係唔錯,所以應該會睇得好清楚.今次嘅超級月亮比起之前嘅更大係因為今次月球同地球嘅距離係比之前嘅近,所以就會出現今次嘅超級月亮.今次係過去六十多年嚟最接近地球,根據香港天文台數據,咁次嘅超級月亮最接近地球嘅時間是七點二十一分.不過我覺得除咗超級月亮之外,今日個恆生指數都好經典,因為收市嘅時候報二萬二千二百二十二點二二點!真係唔知係唔係咁啱得咁橋啦!
「攝影」
基本上,月亮係邊度睇到係一樣大,但係當佢接近地平線嘅時候睇到嘅滿月會同建築物,樹木或者高山形成對比.所以就會俾人覺得月亮變大嘅錯覺.只要將嚟個原理運用係拍攝上,就能夠讓畫面更加豐富.通常係偏暗嘅環境下係要用長曝嘅拍攝技巧,但係要影超級月亮就完全唔同.當你睇到滿月嘅時候,月球係白天,所以要用白天嘅拍攝邏輯去調整曝光.如果唔係長曝光就會令月亮過曝,月球表面嘅細節都會變成一片白色.


text:
「平衡」
係嚟個世界每一樣嘢都會要有佢自己嘅平衡點,如果太過極端化嘅話,問題就會出現.人生由一開始就係不斷咁學習點樣去平衡,只不過我哋會因為唔同嘅環境慢慢走向兩極.雖然人大咗,但係要學識點樣平衡依然係一門好高深嘅學問.就好似大自然咁樣,每個生態系統都有自己嘅平衡點,如果因為某啲環境因素而有所改變嘅話,後果其實有可能好嚴重.所以要搵出平衡點係一件好難嘅事.
「本能」
平衡力係人嘅本能,而當你失去平衡力嘅話,當然跌低嘅機會係會非常之好.人生就係會有起跌,總會有失衡嘅一日,而問題在於我哋點樣慢慢平衡返佢.只不過有時有好多嘢其實係自己一個人無辦法可以去平衡,因為平衡本身就係一個對立嘅狀態.平衡亦有分穩定同唔穩定,所以如何抵銷不平衡嘅因素係有好多方法.正所謂「正正得正」,「正負得負」而偏偏「負負得正」.
「失去」
其實香港而家係失去咗平衡,好多嘢真係好極端化.而最大鑊嘅係連我哋嚟班香港人都陪佢哋癲埋一份!最簡單不過嘅就當然睇下個樓市,每次有新樓盤推出嘅時候都話有好多人睇,然後就有好多新聞標題話破咗啲唔知乜嘢嘅記錄!但係邊度會有一個市場嘅樓價只會不斷上升㗎,所以就算要買樓都好,真係要睇定啲.點都好,無問係邊一個層面,我哋其實應該盡力去平衡我哋生活環境.
Also published on Medium.


text:
英國留學實用App大整合!
唔知去英國留學嘅大家準備好未呢😆 今日就同大家happy share吓一啲我覺得好實用嘅app/網站畀大家🤟🏻 去英國留學嘅大家記住要download喇🔥! 慳錢法寶 呢幾個app/網站入面有好多優惠,而且涵蓋咗好多唔同類型嘅商店,無論係網上購物或者係實體購物/食飯嘅優惠都有.而當中UNiDAYS同埋Student Beans就係特登為學生而設嘅! UNiDAYS Student Beans Honey (Chrome extension) Voucher Codes UK (網站) 路癡必備 Citymapper 喺英國嚟講,我自己覺得用Citymapper比起用Google Map方便得多,而且佢嘅功能都更加全面.如果你要步行去一個地方嘅話,佢會幫你計你可以消耗到幾多卡路里(啱晒啲崇尚健康嘅人哈哈).佢都可以清楚顯示到啲巴士/tube仲有幾多分鐘會到,搭tube喺邊個車卡上會係最好同埋你去目的地所需嘅車費等等. Tube Map 喺Tube Map呢個app入面你可以輸入你想去嘅地方,然後佢就會幫你計算車程需時幾耐同埋點樣搭係最快.佢都可以顯示仲有幾多分鐘有車到. 懶人購物 Amazon 英國就冇香港咁方便,唔係所有野隨處都可以買到.Amazon基本上咩野都有得賣,連groceries都有!學生仲可以免費用半年Amazon Prime,即係可以免運費同快啲運到畀你咁,超好! 消磨時間之選 想喺英國睇港劇用呢個app就啱晒喇!雖然其他網站都可能有得睇,但係呢個app入面有嘅比較齊同埋更新得比較快! 搵屋必備 如果大家需要搵屋嘅話,呢幾個app都會幫到大家手!Rightmove同Zoopla就係最常見嘅搵屋app,而Spareroom就專係畀一啲想搵flatmate一齊住嘅app!Student.com就可以畀大家方便搵到唔同嘅學生宿舍~ Rightmove Zoopla SpareRoom Student.com


text:
巴”黎”旅行 – 帶你遊走澳洲悉尼每一個角落
天氣好涼爽而且着一件薄薄嘅衫就可以,唔使帶咁多衫,我去旅行最怕就係帶到全行理都係衫
旅行我一向都鍾意自由行,因為我覺得自由行可以帶來更加刺激同埋冒險的旅程,因為跟旅行團嘅話,所有野都係人哋幫你安排晒
我就鍾意自己一手一腳去編排所有行程,自己去發掘新嘅地方新嘅事物
澳洲悉尼俾人嘅感覺多數都係working holiday,歌劇戲院,悉尼大橋
澳洲仲有啲乜嘢特色嘅地方?
今次我就同你一次過去發掘悉尼的地方
Observatory Hill
依個山睇落去好似好矮,但係其實佢係好多年前係一個好高嘅山,佢係舊天文台,其實附近原本就冇咁多高樓大廈,係開始發展澳洲市區嘅時候就已經起咗好多高樓大廈,所以你就會覺得呢一座山好似好矮咁,但係佢遠望嘅景色就係對住悉尼大橋
一大片草地,自由奔放,盡情飛奔
Henry Deane
喺呢度嘆住杯嘢飲望住咁靚嘅悉尼大橋,真係寫意
這個餐廳酒店位於一棟大廈的頂層一望無際嘅海景
原本我以為佢淨係酒店嚟嘅,原來裏便都有好多間唔同嘅餐廳,夜晚喺度食飯個氣氛都特別唔錯,如果有煙花嘅話直情係一流
Sydney Fish Markets Pyrmont
Fish Markets 呢一個海鮮市場相信無人不識, 無人不曉, 好多香港人必到嘅地方, 我亦唔使多講啦! 即刻去相啦!
呢度嘅海鮮真係好新鮮呀, 而且你起出邊買嘅平一大半
Balmoral Beach (The Boat House)
呢個沙灘呢就距離悉尼20分鐘車程左右要過悉尼大橋
呢個沙灘旁邊有好多唔同嘅cafe shop, 全部都好特色, 而且好多都係室內, 可以吹住海風嘆住咖啡, 朱古力享受一個愉快嘅下午
聽著海風,海浪聲令我心曠神怡心境愉快
The Grounds of Alexandria
呢個地方啦就係一個好似公園宮廷咁,裏面種植左好多唔同嘅植物,有好多間唔同嘅餐廳,仲有啲人特登係度影婚紗相同埋擺wedding
裏面啲餐廳嘅食物大部份都好似田園式,好有大自然嘅感覺
喺度影相好似置身於一個宮廷的花園
Inglis澳洲馬匹拍賣
呢一個拍賣馬係澳洲憑係復活節都會有的,好慶幸可以每一年都嚟到呢一度,而且同大家一齊分享,雖然好多人去澳洲旅行都係睇景點,觀光,行街,買嘢
但係我今次都比較特別啲,除咗去觀光,旅行,買嘢之外,亦都會去到馬匹拍賣場同大家一齊分享,大家睇我另外一條片同另外一份稿,就會見到我嘅分享
今次澳洲之旅影左超多相,開心同大家分享
希望大家可以繼續支持我寫的稿,嚟緊日子我仲有好多開心同大家一齊分享,譬如好似化妝品,護膚品,BB產品同埋去邊度玩,食,景點等等,都會逐一同你分享帶你遊走每一個角落
溫馨提示:
澳洲1/4已經轉左冬令時間, 冬令係快香港兩個鐘,夏令時間係快香港三個鐘
ParisC
Facebook Page:https://www.facebook.com/parisccc/
Instagram:pariscxoxo
Youtube:http://www.youtube.com/mnwlmnwl
Email:[email protected]


text:
去到目的地只見一片花海,非常靚靚!
農莊入口的卡板車接待處好有特色,原來係農莊負責人樹根哥自己一手一腳親力親為製造.
我先睇吓入場收費,原來只係$30一位!俾多廿蚊仲可以參加埋一個魚菜共生嘅導賞團,時間分別每兩個鐘一場,每場大約半個鐘頭,全日總共有4段
我哋當時入到大約2點,所以我哋放低包包準備跟樹根哥去導賞
入口兩旁種滿色彩繽紛嘅花海,有一串紅,同埋紫色一串串的鼠尾草(大家起初都以為係薰衣草)
門上仲寫上各新界的士電話方便大家離開時Call的(大家留意番最高那個是紅的,因為我試過^.^,已經叫職員幫手刪去)
同埋有少量簡單玩具可以買嚟玩
成功!
全部都利用棄置嘅卡板製造
每一個悠憩區都充滿特色
跟住樹根哥我哋去到溫室,開始我哋嘅導賞團!
全個溫室都係採用層叠式種植,由台灣引入嘅「玉女蕃茄」,經過樹根哥少少改良,令呢個層叠式種植更有效去控制泥土嘅溫度,令結出嘅果實更靚!
用夾夾住呢個就係我細細個學嘅接枝法啦!
樹根哥冇因為小朋友年紀少就求求其其講就算,仍然十分認真為我哋解釋同講解!
之後去到隔離溫室,全部都係菜!今次係用咗離地式種植,因為樹根哥話有一種害蟲係可以跳上一米高嘅地方,所以先會用呢種方法!
然後我哋都一齊去親身體驗一下將菜苗插進泥土
樹根哥抱起芊芊上去泥土,教佢點樣將菜苗插入泥土
原來泥土極之鬆軟,一摸落去手感真係超舒服
參觀完溫室,我哋先去洗洗手!呢個裝置真係好過癮,吸引到小朋友都要爭住洗手
去到戲肉啦! 樹根哥帶我哋入咗去一個大房間,就係魚菜共生系統空間,一入門口見到前面對住的大魚缸,玻璃窗裡的錦鯉就好似一幅畫咁! 真係超靚
利用錦鯉排出的糞便,再經過過濾系統,再將輸出的營養供應給種植的蔬菜
小朋友拿了一堆魚糧餵魚,哥哥大膽到拎住一粒粒魚糧直接等錦鯉過嚟食唔怕俾佢咬親!
之後再爬埋上去大缸上餵...(我好驚佢哋會跌落去)
樹根哥簡單哋講解咩係「魚菜共生」,雖然我哋都聽唔明,但係見到佢嗰份熱誠,就好佩服佢,同埋覺得佢真係識好多嘢! 所以話讀「死」書都未必會好叻
我哋繞到大魚缸背後,欣賞樹根哥自己建搭的魚菜共生系統,一重一重的過濾設備,真係嘆為觀止
同埋唔講真係唔知道,原來蠔殼係充滿養分,當佢一路腐蝕既時侯就會流出「鋅」,有助蔬菜健康生長
跟住樹根哥俾小朋友摘由魚菜共生系統種植出嚟既士多啤梨
佢哋兩個都好開心! 食落特別清甜
之後再去到另一個地方參觀其他養殖池同埋各種過濾池,樹根哥話好少帶人入嚟呢間房,因為就算講都未必明,佢話見我哋咁大興趣又好似識少少嘢咁,所以先有幸入嚟參觀
導賞大約需時半個鐘,小朋友聽咗咁耐都開始悶悶哋,終於到咗「放電」時間啦!
我哋去番頭先開Party的地方旁邊,因為有個好靚既小矮人裝置,加埋「448 Farm」個招牌,一定要影番張靚相
當然唔少得梗係搵埋樹根哥一齊合照啦
呢個韆鞦好靚,睇落去坐喺度好安全同應該好舒服!
老豆要影相,哥哥梗係要負責去推妹妹玩啦!
哥哥連BB玩瀡滑梯都唔放過!
樹根哥好醒目,用5萬蚊去買咗呢架退役巴士番嚟農莊做生招牌,全部自己一手一腳油上紅色(如果可以行埋上去就好啦!)
最鍾意扮馬騮既哥哥又可以喺草地上四腳爬爬啦...
如果可以喺度瞓一個下午真係超正
樹根哥仲送咗兩隻公仔俾我哋! 哥哥見到妹妹揀咗隻大猩猩,跟住又「隔離飯香」覺得自己嗰隻小笨象唔夠靚
好啦好啦,兩個等咗好耐既電動車終於老爸俾佢哋玩啦! $25 半小時,兩個小朋友揀番架自己鍾意既車款先!
決定咗揀邊個之後就出發啦 (大家記住係唔俾換車架,所以要問清楚小朋友確定邊架先好開始)
同其他農莊或遊樂場唔同,呢度可以開住架車行去邊度都得,總之喺個農莊範圍內就可以,唔駛只係得一個框框不停轉圈
呢個哥哥亂衝亂撞, 如果俾佢真係喺馬路度行真係唔知撞咗去邊...
咁啱兩個揀番同自己件衫咁襯色既電動車!
佢話呢度種既都唔係為咗賺錢,佢話如果有人買先至會賣或者自己屋企人食(心諗佢屋企都幾多人架喎)
呢個哥哥唔知喺邊度多手抆咗舊蕃薯出嚟
如果大家入嚟露營可能會想知佢小賣部幾點閂門,其實樹根哥好冇所謂,只要大家有需要都會盡量留守到最後供應大家,佢要離開之前點都會通知營地朋友有冇Last Order! 哈哈
再行前少少有部掘土機喺度翻鬆緊泥土,旁邊既白鷺都好聰明,一聽到引擎開動聲就飛哂過嚟,佢哋一D都唔驚咁大部掘土車,因為佢哋知道當泥土翻鬆既時侯,就會有好多蚯蚓食!
唔好見我扮哂專家咁,其實係樹根哥話我哋知!....
小朋友都超興奮,可以咁短距離接觸羊羊!
收費
入場費$30(三歲以下免費)
導賞優惠:四種新式種植講解$50(包括入場費)
(免費泊車,車位有限)
6684 1448
搜尋
近期文章
文章分類
舊文重溫
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
「旅行」
對上嗰次一家人去旅行應該係去北海道,講緊都應該係上年七月嘅事.當然自從郭大少出咗世之後,我哋每次去旅行都要帶埋佢一齊去.每次同佢去旅行佢都好興奮,而今次亦都唔例外,今次佢自己多咗個私家喼,全程自己話要拎住佢唔肯俾我哋搞.睇住佢拎住隻喼仔真係好好笑,當然要多謝送隻喼俾佢做生日禮物嗰位兄弟.沿途係機場都真係吸引咗好多途人嘅目光!
「福岡」
新年前去旅行當然就只係得一個原因,就係上年搶到平機票,不過訂機票嘅時候忘記咗問個兄弟定咗邊日結婚,搞到撞咗期去唔到佢哋嘅婚禮.唔知點解每次去旅行之前都有好多嘢要忙,真係可以用得閒死唔得閒病嚟形容.好彩家有一寶,安排晒所有行程.今次係我哋第二次去九州,不過就同上次去嘅地方唔同,今次主要係福岡市同周邊嘅地方玩.終於可以出去透透氣!
「好凍」
好彩今次上機無幾耐郭大少就瞓咗,總算可以同我哋休息下.我哋到步嘅時候已經係傍晚時份,亦都無諗過今次嘅旅程係我哋去旅行咁多次最凍嘅一次.天氣預報係大部份時間都係得一兩度,仲要落雪.而今次係郭大少第一次去啲咁凍嘅地方,之前係迪士尼見啲假雪就見得多,真雪就應該會係第一次.唔知佢會有啲乜嘢反應呢?不過當然一落機就去行下同食飯,之後返酒店休息準備第二日嘅旅程!
Also published on Medium.


text:
九龍塘站
九龍塘站(粵拼:gau2 lung4 tong4 zaam6;英文:Kowloon Tong Station)係港鐵其中一個車站,響九龍城區九龍塘多福道,添福道同沙福道交界,深水埗區又一村又一城東面,係東鐵綫同觀塘綫重要嘅鐵路轉車站之一.
喺兩鐵合併前,呢個站曾分別由九廣鐵路公司(九鐵公司)同埋地鐵公司管理;而喺2007年12月2號兩鐵合併後,九龍塘站嘅九廣東鐵部份,由九廣鐵路公司租畀港鐵公司做鐵路營運之用,並合併成同一個車站管理.
車站結構改
車站樓層改
車站大堂改
九龍塘站共設有3個地底大堂,其中東鐵綫用北面以及南面大堂,兩者都有轉乘通道連接喺沙福道地底嘅觀塘綫大堂.自兩鐵合併後,原本獨立運作嘅東鐵綫北面大堂,南面大堂同埋觀塘綫大堂嘅轉乘通道劃分成收費區連接,令轉車乘客唔使用閘機轉車.現時設立一條非收費區通道,方便乘客來往東鐵綫北面大堂同埋觀塘綫大堂,但原有觀塘綫大堂嘅非收費區一分為二,乘客喺站內唔可以喺「B出口同C出口」,「A出口同E出口」同埋「D出口」之間相互直接貫通,需要途徑地面通道或入閘往返兩端非收費區.
車站商店及自助服務改
九龍塘站內提供不同類型嘅商店畀乘客買嘢或食嘢,例如有7-Eleven便利店,OK便利店,餅店以及恒生銀行等服務,所有商店主要分佈喺觀塘綫大堂,東鐵綫北面大堂同埋南面大堂嘅收費區內.此外,喺東鐵綫H出口及G出口亦設有幾間商店.由於港鐵收費區入面唔准食嘢,因此大部份食肆都唔喺收費區入面.
此外,九龍塘站亦有唔少自助服務設施畀乘客用,包括匯豐銀行,恒生銀行同埋中銀香港嘅自動櫃員機,自動售賣機,自動照相機等.車站內更設有香港郵政郵箱以及「iCentre」免費上網服務設施,方便乘客喺車站內寄信同埋上網.車站更設有「e分鐘着數」機,畀乘客登記為港鐵友禮會會員,查閱積分,換領獎賞同埋買互聯網用代幣同埋點數卡.
車站月台改
九龍塘站觀塘綫月台位於沙福道地底,設有1個島式月台,並裝有月台幕門.而東鐵綫則設有兩個地面側式月台,同觀塘綫月台成直角排列.乘客轉車需要通過大堂及轉乘通道.
東鐵綫月台更提供通往地面嘅直接出口(H出口喺東鐵綫1號月台,G出口喺東鐵綫2號月台),喺非收費區設有售票機及客務中心,乘客唔使通過大堂就可以直接到達月台.
出入口改
觀塘綫大堂改
- A - 浸會醫院
- A1 - 沙福道
- A2 - 大學會堂,安菲爾國際幼稚園,浸會醫院,香港浸會大學,香港專業教育學院李惠利分校,聯合道,添福道,窩打老道
- B - 沙福道
- 佛教慈濟香港分會,中國神學研究院,第一城城巴專綫,啟思幼稚園,德雲道,根德道,九龍塘學校(中學部),九龍真光中學,省善真堂,森麻實道,沙福道,真光里
- 設有失明人士引導徑往返地面
- 佛教慈濟香港分會,中國神學研究院,第一城城巴專綫,啟思幼稚園,德雲道,根德道,九龍塘學校(中學部),九龍真光中學,省善真堂,森麻實道,沙福道,真光里
- C - 又一城
- E - 教育局九龍塘教育服務中心
東鐵綫南面大堂改
東鐵綫北面大堂改
東鐵綫2號月台(地面)改
東鐵綫1號月台(地面)改
- H - 香港城市大學
- 香港城市大學,又一城,香港生產力促進局大樓,創新中心,達之路
鄰接車站改
接駁交通改
- 九巴
- 城巴
- 22
- 新巴
- 702
- 過海隧道巴士
- 103,170,182,N170,N182,N373
- 專線小巴
利用狀況改
九龍塘站目前係成個港鐵系統入面第五繁忙嘅車站.由於九龍塘站係東鐵綫同觀塘綫唯一一個轉車站,由朝到晚都有大量新界東部,北部同市區嘅居民喺呢度轉車往來市區同新界.加上車站周邊學校林立,香港城市大學,香港浸會大學同香港專業教育學院都喺附近,所以喺返學放學時間都非常繁忙.車站旁嘅大型購物商場又一城,亦為個站帶嚟唔少人流.以前原地鐵及原九鐵嘅收費區未合併之前,更有唔少非乘客取道車站大堂來往窩打老道一邊同又一城一邊,但收費區合併後呢啲人流需要改用車站外嘅地面通道及行人天橋.2009年8月16號後,由於尖東站變成西鐵綫中途站,原本可以搭東鐵綫直達尖東站嘅新界東乘客,要喺紅磡站轉西鐵綫先可以去到尖東站,令部分北區居民改用本站過海,相信人流亦因此而有所增加.
車站歷史改
修正早期系統改
前地鐵部分嘅九龍塘站響1979年10月1號隨修正早期系統石硤尾至觀塘段通車而啟用.由於當時九廣鐵路(英段)重未電氣化,現名香港城市大學嘅香港城市理工學院又未成立,嗰個站喺地鐵通車初期人流較為冷清,當時嗰個站最大客源係來往沙田居民以及喺廣播道返工嘅人.
九鐵電氣化改
隨住九廣鐵路(英段)電氣化完工,前九鐵部分嘅九龍塘站亦於1982年5月4號啟用,九龍塘站建立目的係作為連接前地鐵系統嘅轉車站.及後沙田,大埔同埋北區嘅新市鎮開發,唔少市民都紛紛搬入新市鎮,用九龍塘站嘅人越來越多,並開始出現飽和.九鐵分別喺1995年及2004年為車站進行改善工程.
全新嘅九龍塘轉車通道工程由九鐵同地鐵合作,2001年8月開始起,並喺2004年4月15號正式啟用,並分別配合兩鐵九龍塘站嘅改善工程.通道總長60米,由九鐵月台行去地鐵站只需約90秒,比以前大概快半分鐘.搭東鐵轉地鐵嘅市民,可以由往紅磡方向列車嘅第2卡位置,直接經新通道到達地鐵站,避免出現第5卡出口過分擠迫,當時當局預計會有3成轉車乘客選用新通道,即7000人次,可足以應付未來15年嘅需求.新通道亦設有多間商店.擴建計劃,除咗轉乘新通道外,重整多一個新大堂,面積約1,800平方米,以及喺多福道增設新出口,成個工程耗資2.8億元.
地鐵方面就耗資1億幾萬元擴建九龍塘站大堂以及提供相關嘅新設施,包括喺近D出入口嘅大堂裝置12部出入閘機,1部闊閘機,以及喺轉乘通道增設4間商店.此外,喺該站E出入口亦增設一部畀乘客用嘅地面升降機,預備將來接連位於交通交匯處上嘅教育署辦公大樓.
同時,新轉乘通道亦裝上一幅叫做「8乘8」嘅巨型壁畫,係地鐵車站藝術建築計劃嘅項目之一.嗰幅由12塊玻璃搪瓷板組成嘅壁畫係由本地著名藝術家李秉罡先生以電腦繪畫設計,創作意念源自中國古典書籍《易經》.
尖沙咀支綫改
自九廣東鐵尖沙咀支綫喺2004年10月通車後,九龍塘站嘅轉乘人流得以分流到東鐵尖東站.因為尖東站只能方便去九龍南部及香港島嘅乘客,未能惠及往返九龍東西部嘅乘客.加上轉乘時間較短(尖東站轉荃灣綫要行5-10分鐘),車費較平等原因,唔少乘客繼續喺九龍塘站轉東鐵綫.當九龍南綫喺2009年8月16號通車之後,原本可以搭東鐵綫直達尖東站嘅新界東乘客,要喺紅磡站轉多次車先去到尖東站,令本站嘅轉乘人流增加番.
H出口-又一城地面出口,連接兩鐵合併前九廣東鐵1號月台


text:
去英國留學嘅四大原因 | 去英國讀大學比起喺香港讀大學有咩好?
1. 英國只需要讀3年🤩 其實呢個都係一個幾大嘅誘因.我讀完3年探索完呢科之後,我仲可以再讀多個master去繼續裝備自己入職場.我覺得呢個會係一個同時cater倒我嘅興趣同前途嘅最好方法! 2. 可以見識倒多好多野🐽 之前有個喺香港讀geog嘅follower dm我話佢地大部分field trips都只係留番喺香港.但係我而家去英國嘅話,年年field trip都可以衝出英國去唔同地方,例如我黎緊嘅11月就會去西班牙同加泰羅尼亞😆 除咗講field trip之外,其實好多同學都會係黎自唔同國家,可以同人地交流吓,從唔同人身上學識更多野. 另外,聽講除咗可以reg自己學校d modules之外,都可以reg其他學校(e.g. LSE)嘅modules😍 3. 瘋狂浸淫喺geog嘅世界到😂 我唔太清楚香港d大學個system點work (對比起英國嗰個佢好複雜).但我喺UCL呢佢就有d compulsory modules嘅,然後就可以畀你自由揀其他modules.即係你可以揀曬physical geog/human geog嘅modules或者a mix of both咁.我未至於瘋狂到讀曬geog嘅野,我自己就reg咗一個management嘅course (最多take一個唔係自己department嘅course,如果唔想take就再揀多個geog嘅module). 4. 學識獨立🤯我地呢d中學生由細到大都有屋企人照顧,淨係專心讀書就ok.但過到去讀書就要逼自己獨立,處理自己日常生活中嘅所有大小事務🙈 例如煮吓飯(學習做個賢妻良母🤣),洗衫洗廁所 (不敢想像😂),出去租屋...


text:
個個女仔都鐘意陽光大隻仔,個笑容charm到個心都漏出黎,日日對住d腹肌都咪話唔爽
溝唔到陽光男,下個目標就係mk仔,起碼夠chok玩得,最重要係有mk個種自信,雖然普遍高登仔都覺得mk仔好黑人憎,但係俗語有話:男人唔愛,女人不愛,而家都仲係好多女仔鐘意mk仔
再溝唔到就溝偽/真文青,斯斯文文咁,好適合d感性嘅女女,女仔叫春文青一定明白,仲可以好識氹女仔
而毒拎呢?女仔對毒拎嘅印象就係:
1.ff大師,只要講一句野就可以ff到結婚生仔
2.鹹濕變態,青頭仔連hi都未Hi過唔係想食我下話
3.日拎日扮可憐,心諗邊會有人真係識唔到frd架
4.樣子唔討好,一見到個樣就想嘔
5.只要一hurt到佢,就係到怨天怨地,好拎煩
毒拎靜係鐘意睇動漫打機,又唔鐘意出街,唔理世事乜濟,可況自己女朋友?
日日就不停叫春叫春,有邊幾個女仔真係會接受到自卑嘅男仔?如果我係女見到你個樣咁毒/樣衰嘅,再加上你自卑毒拎心態,我都唔會想理你啦
毒拎溝女比女嘅感覺就係死纏爛打,癡住唔放,癩蛤蟆想食天鵝肉,妄想啦.但係毒拎總唔會心熄,認為不停message個女仔就終會有一日打動到佢,但事實係你只會令佢更加對你反感,又係到不停自我麻醉搏同情
究竟點解要生到我成個毒拎咁


text:
基於我反對世代和解嘅立場,我係反對於現階段實施全民退保的.
望下電視,望下網上新聞,望下你公司,望下你啲親戚,老屎忽總係無處不在,梗有一間喺你左近.鐘意就話畀機會你實情係昆鳩你做免費勞工,唔鐘意就屌你廢青話你唔肯蝕底;有著數就要求你幫佢地爭取,無著數果陣就屌你搞事,被黑警打都係抵死,自己攞黎.上述難聽過粗口嘅句子,就算未聽過都一定睇過.
實情係點呢各位?實情係呢班一早應該被社會淘汰嘅廢老只係一味恃老賣老,年輕果陣無為未來打算,到老無依靠先攤大手板問佢口中嘅「廢青」拎錢,乞啖飯食.
喂,老餅,平時你地唔係好憎廢青有事唔做走去搞事嘅咩?你地唔係好想啲廢青被差佬打死嘅咩?搞乜鬼到頭來又要問我地拎錢呀?又要屌又要拎,邊有咁撚著數架?無錢咪駛少啲再唔係逗綜援囉(仲有生果金呀,仲有 $2 搭車呀唔好唔記得),駛要人供乜鳩全民退保黎養你班浪費地球氧氣嘅廢老?
我知實有人話「呢個政策將來你都會受惠」,「他朝君體也相同」乜乜乜.哈哈哈收檔啦.與其而家繼續食老屎忽啲屎,不如收鳩埋啲錢自己用,早啲餓撚死班老屎忽好過.「唔係所有老人都咁盟塞」?我梗知啦,所以我都相信比較有 sense,無咁唯利是圖嘅老人,都會反對全民退保呢項咁唔公平嘅政策,而唔係好似左膠為支持而支持咁核突.
所以呢,而家推全民退保,我就反對硬嘅——係為錢,更加係為啖氣.老屎忽踩住後生仔咁多年,家陣就唔好老撚奉問後生仔要呢樣要果樣咁無賴.現階段世代之間根本唔存在和解,只存在老屎忽向後生一代投降一個 option.投降就係好似少林足球黃一飛咁,笠條底橫上頭頂跪低認錯.出得黎行預左要還,咁基本都做唔到,就唔駛旨意響後生一代身上乞到一個仙.
拋開啲不知所謂嘅架子,唔好霸住屎坑唔屙屎,多啲關心社會福祉,咪再唯利是圖咁自私,對後生一代唔再有歧視,有錢唔駛賺盡拎返多少出黎做善事,唔好盲撐政府咁弱智.做到上述呢啲,先有資格傾全民退保呢件事.


text:
《如懿傳》緊隨其播放,反應亦不錯.
當年家家戶戶都睇過嘅《還珠格格》,可以話係無數人心中經典之中嘅經典.
開播20年,到宜家都仲有內地電視台喺度播緊,而且收視依舊相當可觀,足以撼贏唔少新嘅大製作電視劇,可見還珠威力有幾咁強勁!
當年小燕子紅透整個華語影視圈,試問世界各地有邊個華人唔知小燕子趙薇?
喺早前召開嘅一個發布會上,瓊瑤宣稱新版嘅還珠格格將會以「年青人喜愛的方式」嚟翻拍,何為年青人喜愛嘅方式呢?瓊瑤解釋話即係除咗拍劇之外,仲有動漫,有遊戲等嘅關聯嘅產品退出.但係呢個消息一出,真係冇咩年青人buy呀,個個都話「瓊瑤奶奶求你放過我們的童年吧!」
經典真係好難再複製,你去邊度再揾返似樣嘅小燕子,紫薇同金鎖?
還珠翻拍消息出咗無耐網上已經有選角名單流出,小燕子,紫薇同五阿哥爾康四位主角嘅人選分別係楊紫,張馨予,王鶴棣同佟夢實.
可能對於我哋香港人嚟講,最熟悉嘅應該只有張馨予啦,佢就係啱啱同特警結婚嘅吳卓羲前度.
張馨予個樣太過妖艷,身材又火辣辣,美則美矣,處處都充滿攻擊性,點睇都同善解人意,與世無爭嘅紫薇毫無關聯呀!
新小燕子楊紫係童星出身,演過唔少古裝絕世美女嘅角色,演技喺眾多新生代小花中算唔錯,但係楊紫嘅靚偏沉穩,少咗小燕子嗰份嬌俏呀!
喺觀眾心中小燕子永遠喺眼大大又懵懵哋嘅趙薇.
網傳新版五阿哥係由小鮮肉王鶴棣飾演,即係係新版流星花園F4嘅言承旭.王鶴棣小弟弟係小鮮肉一名,拍劇得個樣夠chock,演言承旭就話可以勉強過關,但五阿哥嘅成熟大氣,對住小燕子嗰份包容,真係唔多睇好.而且咁樣一嚟小燕子同五阿哥即刻變姊弟戀,OMG
只有25歲嘅佟夢實感覺係一個行硬漢路線嘅小鮮肉,個樣係胡歌同張涵予結合版,辨識度唔高.據說之後仲會演新版神雕俠侶嘅楊過.
成份名單中最令人O嘴嘅係容嬤嬤嘅扮演者竟然係戴春榮,即係原版還珠格格中嘅皇后?咩話居然要皇后娘娘紓尊降貴演容嬤嬤?唔知戴春榮係演容嬤嬤惡啲,定係演皇后娘娘惡啲呢?
不過份名單仲未有官方確認係最終選角嘅結果,雖然經典翻拍毀原作多過超越原作,不過都係希望瓊瑤女士再三斟酌,唔求有驚喜,只求唔好令大家太失望呀!


text:
2018年剛剛過去,1月好靜,因為好想陪下對仔女!反思2018下半年,日日都追追趕趕,唔知為咩?做完嘅嘢都唔記得?去嘅地方多到10隻手指都數唔哂!但琴日發生咗件事,又令我反思一下.
每次有人叫你去玩,你第一時間會諗,我仔/女應該會鐘意嘅,去玩嘛!邊個小朋友會唔想?去到玩,你又要佢做呢樣,做嗰樣,去俾你影相,去俾你拍片,其實佢真係有玩到咩?真係佢想玩咩?
好似呢張相,我平時好想芊嶠坐定定比我影,佢會勁唔合作,因為覺得我迫佢!但朋友仔爸爸拎住相機話影佢,佢就自己擺哂 pose 比人影!諗深一層,其實平時佢真係唔想影,但做媽嘅就要迫佢就範;佢想影時,就算你唔叫,佢都會行埋去叫你幫佢影!所以又一證明,爸媽嘅控制慾其實好強!
就好似呢個活動咁,我參加前都好怕佢去到話唔玩,又怕佢累!但原來去到係咁多嘢玩,而且佢仲玩得好投入!如果當初我又照自己想法去諗佢,可能又會錯過咗俾佢開心,投入去參加活動嘅機會!
而且我發覺,每次去活動,爸媽大多數都係企喺隔離影相,玩嘅可能得小朋友自己一個!但你從來都唔會諗,可能小朋友唔介意你有冇影低相做留念,反而最想你陪住佢地玩?又一爸媽需要反思嘅問題!
見到呢張相,你會有咩感覺呢?佢頭頂上果個飛碟,本身係放喺地下,佢地係要跑去對面,執返來再交比姐姐!但芊嶠就當係帽咁戴,但在爸媽眼中呢?多數爸媽會話:好污糟架!頭先放喺地下,你而家又擺上頭?係咪呢?我都曾經咁樣諗!但諗深一層,其實佢都幾有創意,因為佢發現到原來個飛碟都好似頂帽咁,所以佢先會有咁嘅舉動!
去到最後,我最想分享嘅係琴日發生嘅事,話說有朋友要搵6歲以上小朋友同家長一齊拍段 video,我話芊嶠得4歲想推,但朋友叫我試下,我不停同佢重復練,當然好想幫到朋友啦!芊嶠一直都好投入咁同我一齊練!但夜晚一訓低,突然又好想問芊嶠一句:其實你想唔想拍?佢只擰頭作回應,佢唔敢開口,因為驚我會嬲!我再話,你係咪唔想?你可以講!佢答我:唔想!因為真係好難!我個下「叮」咗一聲,成個人醒哂!原來好多嘢都係我一廂情願想佢做,其實佢未必想做!有好多活動係我以為佢好想參加所以帶佢去,原來佢未必想去!
今次呢件事令我反思咗好多,小朋友其實都應該有自己嘅權利,去表達自己想要嘅嘢,想去參加嘅活動!所以多聽聽小朋友嘅心聲,咁會幫助到你成為一個更成功嘅爸媽!當然,唔係話就哂佢哋啦!都要教佢地分對與錯!
作者:芊嶠與細佬·雞蛋仔
其他文章﹕


text:
小朋友要喺加拿大讀書,一開始我既心態係:讀返街口果間咪得囉.因為諗住無論讀邊一間都好,都一定唔會好似香港咁功課考試一大堆.
不過,我老婆硬係鐘意將我諗住簡單解決既事複雜化.
我家既兩個小朋友各有特色:家姐一直都係四平八穩,一個典型既generalist.佢既觀察力強,極度穩陣,樣樣野都先謀而後動.佢又成日都成個管家婆咁,弟弟出左世之後更明顯,感覺上佢比同年紀既小朋友成熟老積.以佢咁穩陣既性格,我同老婆都覺得佢喺香港讀乜學校都應該唔大問題.
如果家姐係generalist,弟弟應該係specialist.弟弟對數學同太空好有熱情同天份,k1就記唒成個乘數表同埋太空啲星球 (唔止八大行星),家姐小二既數學佢都攪得掂.不過與此同時佢既學習問題亦有一大堆,例如返學果陣成日發白日夢,唔係就坐唔定喺個班房行黎行去攪攪震,而且大小肌肉能力亦較同年小朋友差.
所以弟弟升小係其中一個我地移民既催化劑,因為覺得佢喺香港讀書會好辛苦.我同老婆覺得外國讀書應該相對活動啲,唔駛咁坐定定.起碼有乜事見家長都少啲丫……
我地開始認真研究加拿大除左傳統既學校之外,到底有無其他選擇適合佢.當初以為呢度只係得公立同私立學校,好彩老婆當地既親友聽完弟弟既情況,好熱心俾左好多資料我地參考;老婆其中一位朋友就介紹左一間學校,可能會適合弟弟.
呢間學校喺加拿大係屬於一種叫charter school既學校(#註:呢類學校好似唔係個個加拿大省份都有,我身處既Alberta就有),有少少似香港既直資.同樣係拎public school既funding,不過由教育局以外既一啲機構經營,課程上自主性比較大.
每間charter school都有唔同既學習主題,希望滿足到唔同類型小朋友既需要.而同直資一樣,charter school既入學要求都係學校自訂,而呢間學校就需要IQ test達到某個分數同埋interview.
我地當時仲係香港,老婆要喺香港搵一位心理醫生幫弟弟做IQ test,然後send返個結果去學校報名.起初諗住淨係幫弟弟做test,後來又諗反正弟弟都要做,不如家姐都做埋啦,費時第日佢話唔公平點解無佢份.
做完個test差不多兩個星期,醫生約我地去佢office睇報告.
首先弟弟既test result唔合乎間學校既資格.講真,呢個又唔算係太意外,尤其係聽完醫生既解釋:
醫生:「佢其實全程都無坐定去做呢個測試.佢成日望住我個計數機想拎黎玩;一有計時果啲環節佢又掛住睇住個鐘.如果你想準確啲,建議你等佢大少少再做過.」
我同老婆互望一眼,大家心裏面都諗:咁報返public school啦.
點知呢個時候,醫生繼續講落去:
「不過,家姐個test好高分.你地可以幫佢報果間學校.」
吓? 我同老婆又互望一眼,唔係掛.
我爭啲想問個醫生:乜宜家IQ test係考駁嘴㗎?
我:「晤……佢其實平時啲數學都係一般㗎咋喎……」
醫生:「 個測驗唔係單係考數學既;佢既能力可能係宜家佢讀小二既學科入面反映唔到出黎,但之後你就會慢慢發現得到.」
咁…又唔駛慢慢發現既.佢宜家啲駁嘴係已經好勁,仲駁得好有邏輯添.
就係咁樣,我哋由幫弟弟搵學校忽然變咗幫家姐轉學校.我地快快手將份報告send左返去學校正式幫阿囡報名,等待學校回覆佢有無得參加interview.
當然,世事往往都無咁straight forward既…
(待續)
Photo credit: justine warrington


text:
自從上次復活節到「西園」體驗蒙古包及印第安營,一直都好希望可以快D安排到再嚟玩多次.等咗半年臨聖誕前夕,我哋終於又番嚟喇,今次除咗多咗好多全新活動,我哋仲首次感受觀星圓拱屋營區.
就可以知道點去同要留意咩!去到長洲碼頭後記住行過隔離小碼頭乘搭「華勝街渡」
同半年前天氣好大差別,今年提早入冬,撞正呢兩日寒流襲港,所以都著到成隻糉咁
不過下晝仲有太陽就特別溫暖,吹住海風又特別涼爽,真係出發先興奮
坐這個街渡都已經係小朋友第一個節目,兩個行到船頭,一D都唔驚跌落去,仲伸到個頭鬼死咁出睇浪
大哥!你唔驚我驚囉,我唔想跳落海救你...
最後都俾媽咪叫坐番喺度安全D
話咁快5分幾鐘就到西灣碼頭,睇番舊文就知行少少路見到牌坊同士多,上個斜唔駛8分鐘就到「西園」大門口
去到西園門前,仲見到招牌已換過,更加有中國傳統美!
我哋今日黃昏先入營,所以快快手登記辦好手續,就即刻出發去玩第一個活動(已經事先預約好)
好熟悉嘅小路,再次嚟真係好似番咗鄉下咁!上次嚟見人哋喺度整「叫化雞」,今次我都預約咗呢個活動,等小朋友體驗一下(其實我自己都未試過)
職員哥哥已經幫我哋準備好火,今次真係要掉呀仔落火坑
因為佢哋第一個任務就係要搵樹枝乾柴去燒個火
邊掉樹枝嘅時侯,要小心D煙向自己吹過嚟
掉下掉下都將所有預備好嘅樹枝掉哂落去
大火就預備好,只欠隻肥雞!
呀芊八八卦卦走去打開個蓋,裝下究竟係咩嚟?
當然就係我哋要一陣燒嘅大肥雞啦!估唔到由洗雞呢個步驟開始,呀媽咪好驚見到雞頭,所以就派兩個燒雞專員去攪掂佢
又係時侯講道理,當佢哋洗緊雞,就乘機教佢哋咩係「成功需苦幹」,兩隻嘢白食白住咗咁耐,今日係時侯我兩老蹺埋對手等佢哋服侍
其實隻雞都事前清潔好內臟洗乾淨,只不過想小朋友都體驗一下
不過呀芊一於少理,當隻雞係公仔咁武,先用五香粉搽勻成隻雞
哥哥就負責用刀砌薑同蒜粒
呀芊一邊搽雞就一邊攪隻雞,喺度用手掹開隻雞眼,重覆個動作等隻雞好似眨緊眼咁,笑死我!
雞:「你咁大力鍊住我條頸,我抖唔到氣呀!」
隻雞生勾勾嗰陣又唔見佢咁大膽,人哋死咗先至喺度攪攪震,如果隻雞突然識郁識叫一定嚇死佢
哥哥好比心機繼續砌好哂所有蒜同薑
呀芊搽勻五香粉之後,就要落老抽幫隻雞上色啦
一家人喺大自然森林中開心煮雞食真係好Happy
「呀芊,你想點呀!」佢話要同隻雞 K I S S,睇嚟佢同隻雞產生咗感情
然後將哥哥先前預備好的薑片蒜粒,全部塞滿肥雞裡面
見佢哋塞得咁開心,我正喺度諗不如我得閒都買隻雞番去俾佢哋玩下,玩完拎去煮嚟食
一個擘開個X,一個不斷塞蒜頭同薑入去,分工合作 ^.^
然後用錫紙包3-4層
可以拎過去火坑整「叫化雞」啦,其實呢味菜仲有幾個名「乞兒雞」,「富貴雞」係江蘇名菜
大家其實都可以用荷葉包,不過就會難熟D,但係開出嚟嗰陣係超香!
職員仲教我哋呢味新菜,將個洋葱掘空,然後打隻蛋入去,再用竹籤固定放落去燒
唔知效果係點架呢?! 我一定要燒到溫泉蛋咁!
放哂落去燒之後,就要起碼等成個鐘之後先有得食,呢個時侯就帶齊行李去我哋第一次住嘅觀星營! ^>^ ~ ~ ~
其實西園仲有好多唔同類型嘅營區,大家可以爬舊文睇詳細介紹
公眾浴室連洗手間,全部都起乾淨 (頭先我哋就係喺呢度洗雞~)
有汽水同零食機,當然大家都可以客務中心直接買,仲多選擇!
好興奮今次可以住觀星圓拱屋,諗起夜晚可以喺屋裡面瞓低望住個星空就開心
圓拱屋裡面好闊敞呀,足夠兩個跑嚟跑去同跳床...T.T
透明膠幕兩邊有紗簾可以夜晚拉埋佢,唔驚俾人睇蝕哂! 外面有私家獨立厠所(設有風筒)同埋戶外餐桌及椅,洗盥用品拖鞋都齊備,房內提供4支礦泉水同埋一盞手提電燈
哥哥呀芊一入到嚟就幫圓拱屋改咗個名做「菠蘿飽屋」,個名又幾得意好聽喎
屋頂中央位置有個抽氣裝置
休息咗一陣間,我哋又開始另外一個活動「馬騮上樹」啦! 呢個活動係今年新加的,我入營前同佢哋兩個講,佢哋都好大膽話一定玩唔會驚,睇吓一陣又會點?!
你大喊之前俾你扮下大隻佬威一威先
佢哋兩個身後的樹頂走廊,上次媽咪玩完都話幾驚,再下一次到佢哋高D有機會嚟,佢哋就要接受呢個挑戰啦!
戴埋個頭盔就攪掂哂,可以出發去「巨人梯」嗰邊玩啦!
先聽聽教練講要注意安全嘅地方,究竟芊芊聽唔聽得明?
行到棵樹前面終於開始識驚啦
我依家知咩叫「年少無知」教練問邊個想玩先,居然呀芊第一個舉手(我諗佢只係驚死蝕底,人哋問邊個想先,一貫作風都係想爭做第一個)
最細呢隻馬騮開始啦! 開始爬嘅時侯冇人夠膽出聲,就連打氣都唔敢,因為怕佢會望番落嚟仲驚.
第一眼梢番落嚟居然唔驚喎! 呢個時侯都離地有1米高架啦
真係咁勢利? (你見我影相呢個角度,其實已經有兩米多高)
呀芊,爹哋以妳為榮呀! 你居然可以爬到咁高
不過就停喺呢度啦! 佢開始面容扭曲不斷擰頭,教練同我都鼓勵佢多一陣,但係佢都話唔得!
之後就慢慢咁落番嚟! 不過全場都拍手掌讚佢好叻,因為之後有個同佢差唔多大嘅男仔只係爬到佢嘅一半咋! 呀芊爬到呢個高度係整段嘅一半,大約都有4米高,好叻豬囉
話咁快就到哥哥爬上去,一貫作風好心急咁已經上到頭先呀芊嘅高度(我都未嚟得切影相...)
距離搖鈴只係米半多...
順利搖響個鈴啦!! (咁快爬到上去咪好快玩完? 教練好好人的會問有冇小朋友想玩多次)
要好好捕捉呢一刻,因為哥哥又一次挑戰成功! 希望可以記錄低佢哋唔同時段的成長歷程
小朋友在這自由自在的環境下跑跑跳跳真係好享受!
西園的地方真的很大,相信玩伏匿匿可以匿埋成日都得
好快就天都黑哂,我哋番去睇吓「叫化雞」同「洋葱蛋」完成未!
洋葱皮外就梗係燶哂啦,但係掀開個蓋,見到隻蛋真係溫泉蛋,好吸引呀好正呀!!!
食入口嘅溫泉蛋好Creamy,仲有陣陣洋葱香甜,不過下次可以放番少少鹽吊味!
我哋嘅「乞兒雞」出爐啦,真係成舊石頭咁!究竟成唔成功呢?
個火之後仲可以用嚟燒下麵包燒下綿花糖咁
哥哥拎住碟大雞上去食,妹妹幫手照住條路,點知...
點解呀芊突然大叫,可能隻雞太香,有隻狗從後跟住走上嚟,嚇得呀芊急急腳走,笑死了
大肥雞上枱了
打開錫紙,一陣超雞香飄出嚟,當然有部份燒燶哂,但係裡面D肉都滑一滑,就咁搵手撕開都冇問題
雖然有一邊燶,但係另一邊就冇事,連埋雞皮一齊食,兩個食過唔停口
呢對港孩不停鬥快爭食多D,驚死蝕底
兩個食到佢哋個衰樣,咁我哋兩個點呀...咪「損」骨囉
用荷葉包嘅又如何呢?雖然有荷葉香,但係好似未太熟,時間要耐D
兩個食完仲唔夠喉,要離營到外面士多食唧唧冰
番入營再嚟個宵夜節目,就係拎住電筒去探險,其實天氣又冬又乾,昆蟲大人都番哂去冬眠
我就影到張靚相自我滿足,原來香港都可以睇到咁多星星(請抹一抹個Mon先再睇)
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分
呀劍評語: 今次第二次到西園玩,期待咗好耐!因為只係講個場真係無得輸,一嚟到已經內心平靜好舒服,加上今次可以做「叫化雞」同埋「雞蛋仔」真係好好玩,而且上次冇咩歷奇活動,今次可以玩「馬騮上樹」挑戰兩個細路膽量,真係好刺激好玩!
(以上資料更新至文章當日)


text:
香港教育
香港教育主要由香港特別行政區政府教育局管理,而家嘅制度上大致分為學前教育,小學教育,中學教育,專上教育,小一至中三屬於九年強迫教育,而家香港提供小一至中六嘅十二年免費教育,除咗私立或直資學校之外,喺官立或政府資助學校進行為期十二年嘅小學同中學教育,都唔使交學費.行政長官梁振英喺2016年施政報告宣告2017/18學年開始推行半日制幼稚園免費教育,預計大約七至八成嘅半日制幼稚園學位將會免費[1].
教育階段[編輯]
學前教育[編輯]
香港嘅學前教育大致可以分為幼兒園同幼稚園兩種.兩種都係私立經營,有啲係商業化集團形運嘅幼稚園集團,亦有由非牟利團體或教會開辦嘅幼稚園.
香港嘅幼兒園同幼稚園本來有唔同嘅服務對象:幼兒園嘅服務對象係未適合進入幼稚園嘅幼童,為家長提供托兒服務;而幼稚園嘅服務對象係3至6歲嘅幼童,畀佢哋喺學校環境裏面學習群體相處,同埋接受最基本嘅教育.幼稚園由教育局管理,而幼兒園就由社會福利署管理.不過而家唔少幼兒園都兼營幼稚園相同嘅業務,令到6歲以下嘅幼童都可以喺幼兒園入面接受教育.
小學教育[編輯]
香港嘅小學主要分為四大種類:官立小學,資助小學,直資小學同私立小學,大部分嘅小學(超過八成)屬於「資助小學」.官立小學同資助小學都係提供免費小學教育,而直資同私立小學係會收學費[2].
而家香港提供六年制嘅小學教育,小一最低入學年齡係嗰個學年嘅9月1號夠五歲八個月[3](12月31號之前要夠六歲),而家大部分小學上堂模式都係全日制,以前學校係半日制分做上晝班,下晝班.官立小學同政府資助小學都提供免費小學教育.五年級終期試同六年級頭兩次考試嘅考試成績,需要呈交教育局,呢三次考試俗稱呈分試,教育局會因應各同學喺呢三次考試嘅成績來决定嗰位同學升中學嘅派位組別,參加統一派位嘅學生,呈分試嘅成績會直接影響升中學嘅派位結果.
中學教育[編輯]
而家香港嘅中學教育以六個年級為主,香港嘅中學並冇正式分做初中同高中,通常中一至中三叫做初中,中四至中六叫做高中;讀完中三之後可以唔繼續讀,出來做嘢,或者轉讀其他職業訓練課程;中六下學期尾(三月至五月)參加香港中學文憑考試,要喺香港中學文憑考試達到指定成績先至可以升讀大學,如果達唔到入大學嘅要求,可以轉讀其他專上課程,例如:毅進文憑,副學士,香港專業教育學院開辦嘅基礎文憑或高級文憑課程.
特殊教育[編輯]
教育局會根據專業人士嘅評估同建議,喺家長嘅同意之下,轉介有較嚴重或多重殘疾嘅學童入讀特殊學校,以便接受加強支援,而其他有特殊教育需要嘅學童就可以入讀普通學校.香港共有60間資助特殊學校(包括一間喺18間公營醫院裏面開設班級嘅醫院學校),為視障,聽障,肢體傷殘,智障,同埋有情緒或者行為問題嘅兒童提供教育服務.呢啲特殊學校接受政府資助並由唔係政府嘅機構營辦.其中有部分學校亦擔當資源中心嘅角色,支援普通學校照顧有特殊教育需要嘅學生.
香港嘅特殊學校一般根據學生嘅特殊需要分為以下六種學校:
- 視障特殊學校
- 聽障特殊學校
- 肢體傷殘特殊學校
- 群育學校(為有適應困難學生而設,一般都係有紀律問題)
- 智障特殊學校(又分為:輕度智障特殊學校,中度智障特殊學校,輕中度智障特殊學校,嚴重智障特殊學校)
- 醫院學校
專上教育[編輯]
香港共有29間院校開辦經本地評審嘅自資副學位,學士學位同銜接學位課程.職業訓練局,香港城市大學,香港理工大學同香港教育大學亦有開辦公帑資助副學位課程.
高等教育[編輯]
香港有20間頒授本地學位嘅高等教育院校,有八間由教資會資助,另外12間由公帑撥款或自資.
由教資會資助嘅院校:
公帑撥款嘅院校:
自資嘅院校:
新來港兒童教育[編輯]
教育局為新來港兒童(包括內地新來港兒童,新來港非華語兒童同回流兒童)提供學位安排服務.學童可喺入讀香港主流學校之前,首先修讀為期6個月嘅全日制啟動課程,呢啲課程協助佢哋適應香港社會同教育制度.至於選擇直接入讀公營學校或直接資助計劃學校嘅新來港學童,教育局會向有關學校提供校本支援計劃津貼,為學童安排支援項目.此外,教育局亦資助非政府機構為學童開辦為期60個鐘頭嘅適應課程,內容包括個人成長,社區適應同基本學習技巧.
資歷架構[編輯]
資歷架構喺2008年正式推行,提供一個高透明度同開放嘅平台以推動終身學習,藉此提升香港勞動人口嘅整體競爭力.資歷架構係一個七級嘅資歷級別制度,用以整理同支持學術,職業專才教育同持續教育界別嘅資歷.資歷架構設有質素保證機制,以鞏固架構嘅公信力.所有獲資歷架構認可嘅資歷都已經通過質素保證.
相關[編輯]
參考[編輯]
註[編輯]
書目[編輯]
- 香港教育統籌局,(2000年),《終身學習‧全人發展》教育統籌委員會教育改革報告書,香港:香港特別行政區教育統籌局.
- 香港教育統籌局,(2001年),《學會學習:課程發展路向》
- 課程發展議會,(2002年),《基礎教育課程指引:各盡所能‧發揮所長(小一至中三)》,香港:香港特別行政區教育署.